SunOnline: Corona ge biraa eku AFC ge baeh match tha faskohfi\nކޮރޮނާގެ ބިރާއެކު އޭއެފްސީގެ ބައެއް މެޗުތައް ފަސްކޮށްފި\nޢަބްދުﷲ އައިމަން 05 Feb 2020, 12:32\nއޭއެފްސީ ޗެމްޕިއަންޝިޕް ޓްރޮފީ --\nމިހާރު ފެތުރެމުންދާ ކޮރޮނާ ވައިރަސްއާ އެކު މި އަހަރުގެ އޭއެފްސީ ޗެމްޕިއަންޝިޕުގައި ވާދަކުރާ ޗައިނާ ކުލަބުތަކުގެ މެޗުތައް ފަސްކޮށްފި އެވެ.\nޗައިނާގައި މިހާރުވެސް ނުރައްކާތެރި މިންވަރަކަށް ފެތުރުމެން އަންނަ ނޮވެލް ކޮރޯނާ ވައިރަސްއާ އެކު މުޅި ދުނިޔޭގައި ވެސް ވަނީ ސިއްހީ ކުއްލި ހާލަތު އިއުލާން ކޮށްފަ އެވެ. އެއާ އެކު ޗައިނާގައި އަންނަ މަހު ބާއްވަން ހަމަޖައްސާފައި އޮތް އޭޝިއަން އިންޑޯ އެތުލެޓިކްސް ޗެމްޕިއަންޝިޕް ކެންސަލްކޮށް މާޗު މަހު ބާއްވަން ހަމަޖައްސާފައި އޮތް ވޯލްޑް އިންޑޯ އެތުލެޓިކްސް ޗެމްޕިއަންޝިޕް ވެސް ވަނީ ފަސްކޮށްފި އެވެ.\nއަދި މި މަހާއި އަންނަ މަހު އެ ގައުމުގެ ކުލަބުތަކުން ވާދަކުރާ އޭއެފްސީގެ މެޗުތައް ވެސް ވަނީ ފަސްކޮށްފަ އެވެ. އޭޝިއަން ފުޓުބޯޅަ ކޮންފެޑެރޭޝަނުން އިއްޔެ ބުނީ ޗައިނާގެ ކުލަބުތަކުން ކުރިއަށް އޮތް ދެ މަހުގެ ތެރޭގައި ވާދަކުރާ ހުރިހާ މެޗެއް އޭގެ ފަހަށް ލަސްކުރަން ނިންމާފައިވާ ކަމަށެވެ.\nއެކަމަކު މި މަހުގެ 18 ވަނަ ދުވަހު ތައިލެންޑުގެ ޗިއަންގްރާއީ ޓީމާއި ޗައިނާގެ ބެއިޖިންގް އެފްސީ ވާދަކުރާ މެޗު ފަސްނުކުރާނެ ކަމަށް އޭއެފްސީން ވަނީ ނިންމާފަ އެވެ. ސަބަބަކީ ކޮރޯނާ ވައިރަސް ތައާރަފު ވުމުގެ ކުރިން އެކުލަބުން ޓްރެއިނިންގް ކޭމްޕް ހެދުމަށް ސައުތު ކޮރެއާއަށް ދަތުރުކޮށްފައިވާތީ އެވެ. އެހެން ކަމުން އެ ޓީމުގެ ކުޅުންތެރިން ކޮރޯނާ ވައިރަސްއަށް ކަރަންޓީން ކުރަން ނުޖެހޭނެ ކަމަށް ވެސް އޭއެފްސީން ވަނީ ބުނެފަ އެވެ.\nބެއިޖިންގް އެފްސީގެ އިތުުރުން މިފަހަރުގެ އޭއެފްސީ ޗެމްޕިއަންޝިޕުގައި ދެން ވާދަކުރާ ޗައިނާގެ އިތުރު ތިން ކުލަބަކީ ޝަންގްހާއީ ޝެންހުއާއާއި، ގުއަންޒޫ އެވަގްރާންޑޭ އަދި ޝަންގްހާއީ އެސްއައިޕީޖީ އެވެ.\n"ބައެއް ގައުމުތަކުން، މިސާލަކަށް އޮސްޓްރޭލިއާއިން ވަނީ ޗައިނާގެ ކުލަބުތަކަށް މިވަގުތު އެ ގައުމަށް އެތެރެ ނުވެވޭނެ ކަން އިއުލާން ކޮށްފައި. އެހެން ކަމުން އެ ޓީމުތައް ކުޅޭ މެޗުތައް އެބަ ޖެހޭ ފަސްކުރަން،" އޭއެފްސީން ނެރުނު ބަޔާނެއްގައި ބުނެފައިވެ އެވެ.\nމިހާތަނަށް ކޮރޯނާ ވައިރަސްއަށް ޕޮސިޓިވް ވެފައިވާ 20،630 މީހުން މުޅި ދުނިޔެއިން ވަނީ ފެނިފަ އެވެ. އޭގެ ތެރޭގެ ބޮޑު އިންސައްތަ އަކީ ޗައިނާގެ މީހުން ކަމުގައު ވިޔަސް މި ބަލި އިތުރު 153 ގައުމަކުން މިހާރު ވަނީ ފެނިފަ އެވެ. އިއްޔޭގެ ނިޔަލަށް މި ބަލި ޖެހިގެން 362 މީހުން ވަނީ މަރުވެފަ އެވެ. މީގެ ސަބަބުން، އޮގަސްޓް މަހު ޖަޕާނުގައި ބާއްވާ އޮލިމްޕިކްސް އަށް ވެސް އަސަރުކޮށްފާނެ ކަމުގެ ބިރު އެބައޮތެވެ.


Sihhee Dhaairaa Kuri Araanee 25 Bureege Hospitaleh Alhaigen Tha?\nދަރުމަވަންތަ ހޮސްޕިޓަލް --ފޮޓޯ ސޯޝަލް މީޑިއާ\n12 ޖެނުއަރީ 20182ކޮމެންޓް\nފަހަކަށް އައިސް އެންމެ ގިނައިން ދެކެވޭ ވާހަކަ ތަކުގެ ތެރޭގައި މާލޭގައި 25 ބުރީގެ ހޮސްޕިޓަލެއް ތަރައްގީކޮށް ނިންމާ ވާހަކަ އަޑުއިވެއެވެ. ދަރުމަވަންތަ ހޮސްޕިޓަލުގެ ނަމުން ނަން ދީފައިވާ އެ ހޮސްޕިޓަލަކީ ސިއްހީދާއިރާ ކުރިއަރާނެ ހޮސްޕިޓަލެއް ކަމަށް ސަރުކާރުން ބުނެއެވެ. އެ ހޮސްޕިޓަލަކީ ރާއްޖެއަށް އަންނަ ތަރައްގީގެ ހެއްކެއްގޮތުގައި ސަރުކާރުނަ ސިފަ ކުރެއެވެ.\nއެ އިމާރަތް އެޅުމަށްޓަކައި ދައުލަތުން ކުރަމުންދާ ހަރަދު އެތަށް މިލިއަނަށް އަރާއިރު ރާޢްޖޭގެ ހުރިހާ ރައްޔިތުންނަށް ރަނގަޅު ފެންވަރެއްގެ ސިއްހީ ހިދުމަތްތަކެއް އެތަނުން ލިބޭނެ ކަމާމެދު ގިނަ ބަޔަކު ސުވާލު އުފައްދައެވެ.\nރައްޔިތުން އަތުން ނަގާ ޓެކްސް ފައިސާ އިން އެފަދަ ބޮޑު ހޮސްޕިޓަލެއް މާލޭގައި އަޅަނީ މިހާރު މާލެ ތޮއްޖެހިފައި އޮތްވަރު ކުޑަކަމުން ހެއްޔެވެ.\nމިއަދު ދިވެހި ރައްޔިތުންގެ ޒަރޫރީ ބޭނުންތައް ނުފުއްދޭއިރު ރައްޔިތުންގެ އަތުން ހޯދާ ޓެކްސް ފައިސާ އިން 25 ބުރީގެ އިމާރާތަކުން ރައްޔިތުންނަށް މިހާރު ނުލިބޭ ސިއްހީ ހިދުމަތްތަކަށް ކުރިއެރުމެއް ނުލިބޭނެއެވެ.\nސަރުކާރުގެ ފަރާތުން ވާހަކަދައްކާ މީހުން ބުނާ ގޮތުގައި ދަރުމަވަންތަ ހޮސްޕިޓަލް އެޅުމުން ރާއްޖެ އިން ބޭރަށް ޑޮކްޓަަރަށް ދައްކަންދާންޖެހޭވަރު މަދުވާނެއެވެ. އެހެން ނަމަވެސް މާލޭ ގައި އެ ފެންވަރުގެ ހޮސްޕިޓަލެއް އަޅާ އިރުގައި އަތޮޅު ތެރޭގެ ސިއްހީ ހާލަތު ރަނގަޅުކުރުމަށް ވެސް ވިސްނަންޖެހެއެވެ.\nމި ސަރުކާރުން މާލެ ތޮއްޖެއްސުމުގެ ވިސްނުމެއް ގެންގުޅޭއިރު، ރާއްޖޭގެ ރަށްތަކުން ލިބެމުންދާ ސިއްހީ ހިދުމަތްތައް ދުވަހުން ދުވަހެއް ދަނީ އެތައް ގުނައަކަށް ދަށަށެވެ. ރާއްޖޭގެ ރަށްތަކުގެ އަތޮޅު ހޮސްޕިޓަލް ތަކުގާއި ސިއްހީ މަރުކަޒުތަކުގެ ހާލަތުވަނީ ފަރުވާއެއް ނުހޯދޭހާ ދަށަށް ގޮސްފައެވެ.\nރާއްޖޭގެ އުތުރާއި ދެކުނުގައި ޓާޝަރީ ފެންވަރުގެ ހޮސްޕިޓަލުތައް ގާއިމު ކުރުމަކީ ރައީސް އަބްދުﷲ ޔާމީންގެ ރިޔާސީ ވައުދެކެވެ. އެހެންނަމަވެސް ސިއްހީ ދާއިރާއަށް އެމަނިކުފާނު ވެފައިވާ ވައުދު ތޮޅިއަށްދާކަމުގެ ނިޝާންތައް ހަމައެކަނި ކުޅުދުއްފުށީ ރީޖަނަލް ހޮސްޕިޓަލަށް ނަޒަރު ހިންގާލި ނަމަވެސް ފެނިގެންދާނެއެވެ. ކުޅުދުއްފުށީ ރީޖަނަލް ހޮސްޕިޓަލް އިންޑިއާގެ ނިމްސް ކުންފުންޏާ މިދިޔަ އަހަރުގައިި ހަވާލުކޮށް ހަމަސް ވި އިރުގައި ހޮސްޕިޓަލުގެ ހާލަތު ކުރިއަށް ވުރެ ދަށްވެފައިވާކަމަށް ހޮސްޕިޓަލުން ހިދުމަތްހޯދާ އެތައްބަަޔަކު ދަނީ ބުނަމުންނެވެ. ހޮސްޕިޓަލުގެ ހާލު އެހާ ދަށަށް ގޮސްފައިވާއިރު ސަރުކާރުން އެކަމާމެދު އެކަށޭނެ ފިޔަވަޅެއް މިހާތަނަށް އަޅާފައެއް ނެތެވެ.\nއަތޮޅު ހޮސްޕިޓަލްތަކާއި ރަށްތަކުގެ ސިއްހީ ސެންޓަރުތަކުގެ ހާލަތަށް ބަލާލާއިރު ގިނަ ފަހަރު ޑޮކްޓަރުން ނުތިބެއެވެ. ބައެއް ރަށްތަކުގެ މަހެއް ވާއިރު ވެސް ޑޮކްޓަރެއް ނެތިދެއެވެ. އެންމެ އާދައިގެ ޓެސްޓެއް ކަމަށްވާ ލޭގެ ޓެސްޓެއް ވެސް ގިނަ ސިއްހީ ސެންޓަރު ތަކުން ނުހެދެއެވެ.\nއަތޮޅު ހޮސްޕިޓަލް ތަކުގެ ހާލަތު ވެސް ހަމައެގޮތަށެވެ. ރަގަޅު ފެންވަރެއްގެ ލެބޯޓެރީއެއް ހުރީވެސް މަދު އަތޮޅު ހޮސްޕިޓަލެއްގައެވެ. އޮތޮޅު ހޮސްޕިޓަލްތަކުގައި ހާއްސަ ޑޮކްޓަރުންނަށް ތިބެނީ ދެ ތިން ޑޮކްޓަރަކެވެ. ދިވެހި ޑޮކްޓަރުން ތިބެނީ މަދު އޮތޮޅު ހޮސްޕިޓަލެއްގައިއެވެ.\nއަތޮޅު ހޮސްޕިޓަލެއް ހިންގެވުމާ ހަވާލުވެ ހުންނެވި ބޭފުޅަކު ހޮސްޕިޓަލްތަކުގެ ހާލަތާ ގުޅޭގޮތުން ވީއެފްޕީ އާއި ވާހަކަދައްކަވަމުން ވިދާޅުވީ ހާއްސަ ޑޯކްޓަރުންނަށް ތިބެނީ ދެތިން މީހަކު ކަމަށެވެ. އެދާއިރާއެއްގެ ޑޮކްޓަރަކު ހުންނެވި ނަމަވެސް ބޭނުންވާ ޓެސްޓުތައް ހެދެން ނުހުންނާތީ މާލެ ދާން ރިފާކުރަން ޖެހެއެވެ.\n" ބައެއްފަހަރު އެންމެ އާދައިގެ ޓެސްޓުވެސް ނެހެދޭ، ހާއްސަ ކޮށް ކުދި ރަށްތަކުގައި، އެކްސްރޭ މެޝިނުގައި މައްސައެއްޖެހިއްޖިއްޔާ ބެކްއަޕެއް ނުހުރޭ" އަތޮޅު ހޮސްޕިޓަލަކާއި ހަވާލުވެ ހުރި މީހަކު ބުންޏެވެ.\nބޭނުންވާ ހާއްސަ ޑޮކްޓަރަކަށް ނުވަތަ ޓެސްޓެއް ހަދަން ބޭނުން ވާނަމަ ބޮޑު ހަރަދެއް ކޮށްފައި އަންނަން ޖެހެނީ މާލެއަށެވެ.\nގިނަ ރަށްތަކުގައި އެމްބިއުލާންސް އެއް އޮތް ނަމަވެސް އެ ހަލާކު ވެއްޖެ ނަމަ އިތުރު އެމްބިއުލާންސެއް ހޯދޭނެ ގޮތެއް ނޯވެއެވެ.\nއެތައް ރަށެއްގެ އެމްބިއުލާންސް ހަލާކުވެ ދަމާ ގާޑިއާ ތަކުގައި ބަލިމީހުން ގެންދާތަން ފެނެއެވެ. ފާއިތުވިއަހަރުގައި ރާއްޖޭގެ ރަށްތަކުގެ ސިއްހީ ސެންޓަރުތަކުގެ އެމްބިއުލާންސް ހަލާކުވެގެން ބަލިމީހުން ގާޑިއަލުގައި ބަލިމީހުން ސިއްހީ މަރުކަޒަށް ގެންގޮސްފައިވެއެވެ. އެގޮތުން މިދިޔަ އަހަރު ހަންޏާމީދޫގެ ކައުންސިލަރަކު ބުނިގޮތުގައި އެރަށު ސިއްހީ މަރުކަޒުގެ އެމްބިއުލާންސް ހަލާކުވެގެން އެމްބިއުލާންސެއް ނުލިބި އެއް އަހަރު ތިބެންޖެހުނު ކަމަށެވެ. އޭގެ އިތުރުން މިިދިޔަ އަހަރުގައި މަކުނުދޫ އެމްބިއުލާންސް ހަލާކުވެގެން3މަސްވިއިރު، އެމްބިއުލާންސެއް ނުލިބި ބަލިމީހުން އުފުލީ ޕިކަޕުގައެވެ. މިއީ އެމްބިއުލަންސް ހަލާކުވެ އެފަދަ ގޮތަކަށް ބަލި މީހުން އުފުލާފައިވާ ދެތިން ރަށެއްގެ ވާހަަކައެވެ.\nއަތޮޅުތެރޭގެ ފާމަސީ ތަކަށް އެކަށީގެން ވާ ވަރަށް ބޭސް ލިބުމުގައި ވެސް ދަތިކަން ކުރިމަތިވެއެވެ. ރަށްތަކަށް ބޭސް ފޯރު ކޮށްދޭ އެސްޓިއޯ އިން ފޮނުވާ ޝިޕްމެންޓް މަދުވުމުގެ ސަބަބުން ބޭސް ނުލިބި އެތައް ދުވަހު ތިބެން ޖެހޭކަމަށް ބައެއްރަށްރަށުގެ މީހުން ބުނެއެވެ.\nރަށްތަކުގެ ސިއްހީ މަރުކަޒުތަކާއި އަތޮޅު ހޮސްޕިޓަލްތަކުގެ ސިއްހީ ހިދުމަތް ރަގަޅު ކޮށް ވަސީލަތްތައް އިތުރު ކުރާނަމަ އެތައް މިލިއަން ހަރަދުކޮށްފައި ތޮށްޖެހިފައިވާ މާލޭގައި އިތުރު ހޮސްޕިޓަލެއް އަޅާކަށް ނުޖެހޭނެއެވެ.\nހިޔާލު ސިއްހީ ދާއިރާ\nއިންޑިއާގެ ހޮސްޕިޓަލްތަކަށް ދައްކާލަންގޮސް ބާޒާރުކޮއްލާ ޒުލަށްދާން ބޭނުންވަނީ 25 ބުރީގެ ހޮސްޕިޓަލް އަޅަން ކުރިހަރަދު ނުކޮއް މާލެ އާއެކު އަޑޫއާއި އެހެނިހެން ރާއްޖޭގެ ހޮސްޕިޓަލް ތަކުގެ ފެންވަރުވެސް ދަނީ މަތިކުރަމުން އޮޅުވާނުލާ މިކުޅިކުޅެމީހުންނަކަށް ކަމަކު ނުދާނެ އިންޑިއާ އަށް ދާން ސަރުކާރުން ހަރަދު ނުކުރަންޏާ\nބުނަންތަ ސިއްހީދާއިރާ ކުރިއަރާނީ ބަނޑަހަގެއެއް އަޅާއިގެން. އަދި އިންޑިޔާމީހުން ދަށުވެގެން.


SunOnline: EPL: Premier league gai reyaky bodu reyeh, vee kihineh?\nޕްރިމިއާ ލީގުގައި ރެއަކީ ބޮޑު ރެޔެއް، ވީ ކިހިނެއް؟\nޢަބްދުﷲ އައިމަން 01 Sep 2019, 11:35\nއިނގިރޭސި ޕްރިމިއާ ލީގުގައި ރޭ ލިވަޕޫލް ކުޅުނު މެޗުގެ ތެރެއިން --- ފޮޓޯ// ކުރިސްޓޮފާ ޑޭވް\nދުނިޔޭގައި އެންމެ މަގުބޫލް ފުޓުބޯޅަ ލީގުގެ ގޮތުގައި ފާހަގަވެފައި އޮންނަ އިނގިރޭސި ޕްރިމިއާ ލީގުގައި ރޭ ފޯރި ގަދަ މެޗުތަކެއް ކުޅުނު އިރު އެންމެ ފަހުގެ ޗެމްޕިއަން މެންޗެސްޓާ ސިޓީ އަދި ދެވަނަ ހޯދި ލިވަޕޫލް ވަނީ މޮޅުވެފަ އެވެ. އަދި ވަރުގަދަ މެންޗެސްޓާ ޔުނައިޓެޑާއި ޗެލްސީ ކުޅުނު މެޗުތަކުން އެ ޓީމުތައް ވަނީ އެއްވަރުވެފަ އެވެ.\nފޯރިގަދަ ޓްރާންސްފާ މާކެޓަކަށްފަހު މިފަހަރުގެ އިނގިރޭސި ލީގުގެ ކުޅުން ގިނަ ޓީމުތަކުން ފެށީ ބޮޑެތި ބަދަލުތަކާ އެކު އެވެ. އެގޮތުން ބޮޑު ޙަރަދުތަކަކާ އެކު މިފަހަރުގެ ލީގަށް ކުރިމަތިލީ ޔުނައިޓް ރޭ ލީގުގެ ހަތަރުވަނަ މެޗު ކުޅުނު އިރު ސައުތަމްޓޮން އިން ވަނީ އެ ޓީމު ހިފަހައްޓައިފަ އެވެ.\nޕްރިމިއާ ލީގުގައި ރޭ ޔުނައިޓެޑާއި ސައުތަމްޓޮން ބައްދަލު ކުރި މެޗުގެ ތެރެއިން --- ފޮޓޯ// މެޓް ޑޯމަން\nވާދަވެރި ކުޅުމެއް ފެނިގެން ދިޔަ އެ މެޗުގައި ޔުނައިޓެޑުން މެޗުގެ ކުރީ ކޮޅު ވަނީ ލީޑު ނަގައިފަ އެވެ. ޓީމަށް އަލަށް ގުޅުނު ޒުވާން ފޯވާޑް ޑެނިއަލް ޖޭމްސްގެ ހިތްގައިމު އެ ގޯލާ އެކު ޔުނައިޓެޑުން އުންމީދީ ކުޅުމެއް ދެއްކި ނަމަވެސް ޖުމްލަ ގޮތެއްގައި ގިނަ ހަމަލާ އުފައްދަމުން ދިޔައީ އިދިކޮޅު ސައުތަމްޓޮންއިންނެވެ.\nޔުނައިޓެޑުގެ އެއް ގޯލުގެ ލީޑަކާ އެކު ފުރަތަމަ ހާފު ނިންމާލި ނަމަވެސް ދެވަނަ ހާފު ފެށުނުތަނާހެން ސައުތަމްޓޮންގެ ވެސްޓްގާޑް ވަނީ ޔުނައިޓެޑްގެ ގޯލު ފޫ އަޅުވާލައި ނަތީޖާ ހަމަހަމަ ކޮށްފަ އެވެ. މެޗު ނިމުމުގެ ކުރިން ނަތީޖާ އަނބުރާލަން ޔުނައިޓެޑުން ގިނަ މަސައްކަތްތަކެއް ކުރި ނަމަވެސް އިދިކޮޅު ޓީމުގެ ޑިފެންޑަރުން ވަނީ އެ ބޯޅަތައް ދިފާއު ކުރުމުގައި މޮޅު ކުޅުމެއް ދައްކާފަ އެވެ.\nމި ނަތީޖާއާ އެކު ކުޅުނު ހަތަރު މެޗުން ލިބުނު ފަސް ޕޮއިންޓާ އެކު ޔުނައިޓެޑް މިވަގުތު އޮތީ ތާވަލުގެ ހަތް ވަނައިގަ އެވެ. އެ ޓީމާ ދެކޮޅަށް ރޭ ކުޅުނު ސައުތަމްޓޮން ހަތަރު ޕޮއިންޓާ އެކު އޮތީ 13 ވަނައިގަ އެވެ.\nއުމުރުން 18 އަހަރު ނުވާ ކުޅުންތެރިން ގަވާއިދާ ޚިލާފަށް ގަނެ ވިއްކި މައްސަލައިގައި ކުޅުންތެރިން ނުގަނެވޭ ގޮތަށް ސަސްޕެންޑް ކޮށްފައިވާ ޗެލްސީއިން ރޭ ކުޅުނު މެޗުން ވެސް ވަނީ އެއްވަރުވެފަ އެވެ.\nޓީމުގެ ކުރީގެ ކެޕްޓަން ފްރޭންކް ލަމްޕާޑް ކޯޗަކަށް ހަމަޖައްސައި މިފަހަރުގެ ލީގަށް ޗެލްސީ ކުރިމަތިލީ ގިނަ ގޮންޖެހުންތަކަކާ އެކު އެވެ، ޓީމުގެ ބާނީ އެޑެން ހަޒާޑް ޓީމު ދޫކޮށްލުމުގެ މާޔޫސްކަމާ އެކު ވެސް ޒުވާން އުންމީދީ ކުޅުންތެރިންތަކެއް ހިމަނައިގެން ޗެލްސީއިން ލީގަށް ކުރިމަތިލީ އިރު އެ ޓީމުން ރޭ އެއްވަރުވީ މިފަހަރުގެ ލީގަށް ދެވަނަ ޑިވިޝަނުން ކޮލިފައިވި ޝެފީލްޑް ޔުނައިޓެޑް ގާތުންނެވެ.\nޗެލްސީ ރޭ ކުޅުނު މެޗުގެ ތެރެއިން އެ ޓީމުގެ ކޯޗު ލަމްޕާޑާއި ޑިފެންޑަރު ޒޫމާ --- ފޮޓޯ// މެޓް ޑޯމަން\nމެޗުގެ ފުރަތަމަ ހާފުގައި ޗެލްސީގެ ޒުވާން ފޯވާޑް ޓެމީ އަބްރަހަމް ވަނީ ދެ ގޯލު އެ ޓީމަށް ޖަހައިދީ ލީޑު ފުޅާ ކޮށްފަ އެވެ. ނަމަވެސް ދެވަނަ ހާފު ފެށުމާ އެކު ޝެފީލްޑް ޔުނައިޓެޑުން ވަނީ ޓީމު ކުރިއަށް ޖައްސައި ޗެލްސީގެ ގޯލަށް ނުރައްކާތެރި ހަމަލާ ތަކެއް އުފައްދާފަ އެވެ.\nއެގޮތުން ދެވަނަ ހާފު ފެށިގެން އެންމެ މިނަޓެއްގެ ތެރޭގައި ޝެފީލްޑުން ވަނީ ގޯލެއް ޖަހައިފަ އެވެ. ގޯލަށްފަހު ވެސް ފުލު ފުލުގައި އެ ޓީމުން އުފެއްދި ހަމަލާތަކާ އެކު ޗެލްސީގެ ޑިފެންސަށް ވަނީ ބާރު ބޮޑުވެފަ އެވެ.\nއެގޮތުން މެޗު ނިމެން މިނަޓަކަށް ވެފައި ވަނިކޮށް ޗެލްސީއަށް މެޗު ގެއްލުނީ އެ ޓީމުގެ ޑިފެންޑަރު ކާޓް ޒޫމާ އަތުން ބައި ކޮޅަށް ވަތް ގޯލަކާ އެކު އެވެ.\nއިއްޔެގެ މެޗުގެ ނަތީޖާއާ އެކު ޗެލްސީ މިވަގުތު އޮތީ ކުޅުނު ހަތަރު މެޗުން ލިބުނު ފަސް ޕޮއިންޓާ އެކު ނުވަ ވަނައިގަ އެވެ.\nޗެލްސީގެ އުންމީދީ ކުޅުމަށް ލިބުނު ހިތްދަތި ނިމުމަށްފަހު ދެން ކުޅުނު މެޗުގައި ޗެމްޕިއަން މެންޗެސްޓާ ސިޓީން ވަނީ އަނެއްކާވެސް އެ ޓީމުގެ ފެންވަރު ދައްކާލައިފަ އެވެ.\nޖެހިޖެހިގެން ތިން ވަނަ އަހަރަކަށް ޕްރިމިއާ ލީގުގެ ތަށި ދިފާއު ކުރުމަށް ނުކުތް ސިޓީއިން މި ސީޒަނުގައި ވެސް އަންނަނީ ތަފާތު މޮޅު ކުޅުމެއް ދައްކަމުންނެވެ. އެގޮތުން ރޭ ކުޅުނު މެޗުގައި ބްރައިޓޮން ގާތުން އެ ޓީމު ކުރި ހޯދީ 0-4 ގެ ނަތީޖާއަކުންނެވެ.\nސިޓީގެ ފޯވާޑް ސާޖިއޯ އަގުއޭރޯ ރޭގެ މެޗުގައި ގޯލު ޖެހުމަށްފަހު --- ފޮޓޯ// މެޓް ޑޯމަން\nއެ މެޗުގައި ސިޓީއަށް ގޯލުތައް ޖަހައިދިނީ ކެވިން ޑެ ބުރުއިނާއާއި ބާނޭޑޯ ސިލްވާގެ އިތުރުން ސާޖިއޯ އަގުއޭރޯ އެވެ. އަގުއޭރޯ ރޭގެ މެޗުގައި ދެ ގޯލު ޖެހި އިރު އެ ޓީމުގެ ކޯޗު ޕެޕް ގާޑިއޯލާ ވަނީ މެޗު ނިމުމަށްފަހު އޭނާއަށް ވަރަށް ބޮޑަށް ތައުރީފު ކޮށްފަ އެވެ.\n"އަގުއޭރޯ މަރުވެގެން ދާނީ ވެސް ގޯލު ޖަހަމުން" ގާޑިއޯލާ ބުންޏެވެ.\nސިޓީން ރޭގެ މެޗުގައި ހޯދި މޮޅާ އެކު މިވަގުތު އެ ޓީމު އޮތީ 10 ޕޮއިންޓާ އެކު ތާވަލުގެ ދެވަނައިގަ އެވެ. މެޗުން ބަލިވި ބްރައިޓޮން އޮތީ 14 ވަނައިގަ އެވެ.\nމީގެ އިތުރުން އެންމެ ޕޮއިންޓެއްގެ ތަފާތުން ވޭތުވެ ދިޔަ ސީޒަނުގެ ލީގު ގެއްލުނު ލިވަޕޫލުން ރޭ ކުޅުނު މެޗުން ވެސް މޮޅުވެ މިފަހަރުގެ ލީގުގައި އެ ޓީމުން ދަމަހައްޓަމުން އަންނަ 100 ޕަސެންޓު މޮޅު ވުމުގެ ސިލްސިލާއަށް ރޭ ވަނީ އިތުރު ބޮޅެއް ހޯދައިފަ އެވެ.\nލިވަޕޫލްގެ ކޯޗު ޔާގޮން ކުލޮޕް --- ފޮޓޯ// ޓިމޮތީ އަބްރަހަމް\nވޭތުވެ ދިޔަ ސީޒަނުގައި ވެސް އޮތް ޓީމާ އެކު ރޭގެ މެޗަށް ލިވަޕޫލުން ނުކުތް އިރު އެ ޓީމުން ވަނީ އެ މެޗުގައި ވެސް ތަފާތު މޮޅު ކުޅުމެއް ދައްކައިފަ އެވެ. އެ މެޗުގައި އެ ޓީމަށް ގޯލުތައް ޖަހައިދިނީ ސާޑިއޯ މާނޭ އާއި ރޮބާޓޯ ފިރްމީނިއޯ އެވެ. ބާކީ ގޯލަކީ އިދިކޮޅު ޓީމު އަތުން ބައިކޮޅަށް ވަތް ގޯލެކެވެ.\nމި މެޗުން ލިބުނު މޮޅާ އެކު ލިވަޕޫލުން ތާވަލުގެ އެއްވަނައިގައި އޮތީ ފަސް މެޗުން 15 ޕޮއިންޓާ އެކު އެވެ. ލިވަޕޫލުން އެންމެ ފަހުން އެ ޓީމުން ލީގުގައި ކުޅުނު 13 މެޗުން ވެސް ވަނީ މޮޅުވެފަ އެވެ.\nމިރޭ ވެސް ޕްރިމިއާ ލީގުގައި ވާދަވެރި ދެ މެޗެއް ކުޅުމަށް ވަނީ ހަމަޖެހިފަ އެވެ. އެ މެޗުތަކަކީ އެވަޓޮންއާއި ވެލްވާހަމްޓޮން ބައްދަލު ކުރާ މެޗާއި އާސެނަލް އަދި ވާދެވެރި ޓޮޓެންހަމް ބައްދަލު ކުރާ ލަންޑަން ޑާބީ މެޗެވެ.


Mee5Aharuge Spider Woman! - Vaguthu\nކުޑަކުދިން ކުރާ އާދަޔާ ހިލާފު ކަންތައްތަކުގެ ވާހަކަ އަބަދު ވެސް މީސްމީޑިއާގައި ގިނަ ބައެއްގެ ސަމާލުކަމަށް އާދެއެވެ. ގިނަ ބަޔަކު ގަބޫލު ކުރާ ގޮތުގައި އެފަދަ ކުދިންނަށް އެކަހަލަ ކަންތައްތައް ކުރެވެނީ އާދަޔާ ހިލާފު ހުނަރެއް ލިބިފައިވާތީއެވެ.\nމިއީ ވެސް އެކަހަލަ ހުނަރެއް ލިބިފައިވާ އުމުރުން ފަސް އަހަރުގެ ކުޑަ އަންހެން ކުއްޖަކު ކޮށްފައިވާ ކަމެއްގެ ވާހަކައެވެ.\nމިހާރު މީސްމީޑިއާގައި ދައުރުވަމުން އަންނަނީ ކުޑަ ކުއްޖަކު ސްޕައިޑަމަން ފާރަށް އަރާ ގޮތަށް ފާރަށް އަރާ މަންޒަރު ދައްކުވައިދޭ ވީޑިއޯއެކެވެ. މިވީޑިއޯ މީސްމީޑިއާގައި ދައުރުވާން ފެށުމާއި އެކީ ގިނަ ބައެއްގެ ސަމާލުކަން އެ ވީޑިއޯއަށް ވަނީ ލިބިފައެވެ.\nއެއްވެސް ކަހަލަ އެއްޗެއްގެ އެހީއަކާއި ނުލައި އެކުއްޖާ ފަސޭހަކަމާއި އެކީ އެ ދެފާރުގައި ހިފައިގެން މައްޗަށް އަރާ މަންޒަރު ފެންނަ މި ވީޑިއޯ މިހާތަނަށް 526،000 މީހަކު ވަނީ ބަލާފައެވެ.\nޓުވިޓާގައި ހިއްސާ ކޮށްފައިވާ 55 ސިކުންތުގެ އެ ވީޑިއޯ އާއްމުވުމާއި ގުޅިގެން ގިނަ ބަޔަކު ބުނެފައިވަނީ އެއީ ސްޕައިޑަމަންގެ އަންހެން ދަރިފުޅު ކަމަށެވެ. އެގޮތަށް ގިނަ ބަޔަކު ބުނެފައިވަނީ އެއްވެސް ޖެހިލުމަކާއި ނުލައި އެ ކުއްޖާ ފާރަށް ފަސޭހަކަމާއި އެކީ އަރާފައިވާތީއެވެ.\nއަދި ވީޑިއޯ ރީޓުވިޓް ކުރި ބައެއް ފަރާތްތަކުން ބުނެފައިވަނީ އެމަންޒަރު އޭނާ އަށް ފެނުނު ނަމަ "ފަންޑިތަ" ހަދާ މީހަކަށް ގުޅާނެ ކަމަށެވެ. އެއީ އެފަދަ ކަންކަމަކީ އެއީ ޖިންނީންގެ ސަބަބުން ވެދާނެ ކަމަށް ބެލެވޭތީ ކަމަށެވެ.\nޔޮހާނީ ބޮލީވުޑަށް ދަނީ


ރައީސުލްޖުމްހޫރިއްޔާ މުލަކަތޮޅުގެ ރައްޔިތުންނަށް ދަތިވެފައިވާ ކަންކަން އޮޅުންފިލުއްވައިފި - The President's Office\nރައީސުލްޖުމްހޫރިއްޔާ މުލަކަތޮޅުގެ ރައްޔިތުންނަށް ދަތިވެފައިވާ ކަންކަން އޮޅުންފިލުއްވައިފި\n11 ފެބުރުވަރީ 2019، ރިފަރެންސް: 2019-140\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، މުލަކަތޮޅު ކައުންސިލާ ބައްދަލުކުރައްވައި، އެއަތޮޅުގެ ރައްޔިތުންނަށް ދިމާވެފައިވާ ދަތިތައް އޮޅުންފިލުއްވައިފިއެވެ. މި ބައްދަލުކުރެއްވުން އޮތީ މިއަދު ރައީސުލްޖުމްހޫރިއްޔާގެ އޮފީހުގައެވެ.\nމިއަދުގެ ބައްދަލުކުރެއްވުމުގައި، މުލަކަތޮޅުގެ ރައްޔިތުންނަކީ މައިގަނޑު މަސައްކަތަކަށް ފުޅާ ދާއިރާއެއްގައި މަސްވެރިކަން ކުރަމުންދާ ރައްޔިތެއްކަން ކައުންސިލުން ފާހަގަ ކުރެއްވިއެވެ. އަދި އަތޮޅު ތެރޭގައި މަސްވެރިކަމުގެ ސިނާއަތު ކުރިއަރުވައި، ޒުވާނުން އެދާއިރާއަށް އިތުރަށް ޝައުގުވެރިކުރުމަށްޓަކައި ކައުންސިލުން ހުށަހަޅާ ކަންކަމާ ބެހޭ ގޮތުން ޚިޔާލު ބަދަލުކޮށްލެއްވިއެވެ.\nމުލަކަތޮޅު ކައުންސިލުން ފާހަގަ ކުރެއްވި ކަންކަމުގެ ތެރޭގައި، އަތޮޅުގެ ވަކިވަކި ރަށްރަށުގެ ރައްޔިތުންނަށް ކުރިމަތިވާ ގޮންޖެހުންތަކާ ބެހޭ މައުލޫމާތު ރައީސުލްޖުމްހޫރިއްޔާއަށް އެރުވިއެވެ. މިގޮތުން، ބިމުގެ ދަތިކަމާއި، ރަށް ގިރުމުގެ މައްސަލައާއި، ކުށްކުރުން އިތުރުވުމާއި، ވަޒީފާގެ ފުރުސަތު އިތުރުކުރުމާއި، އުމްރާނީ ވަސީލަތްތަކުގެ ދަތިކަން ކައުންސިލްގެ ފަރާތުން ފާހަގަ ކުރެއްވިއެވެ.\nމީގެ އިތުރުން، ރައްޔިތުންގެ ކުރިއެރުމަށާއި ރަށުގެ ތަރައްޤީއަށްޓަކައި ކައުންސިލުން ކުރިއަށް ގެންދާ އެކިއެކި މަސައްކަތްތަކާއި، އިޖުތިމާއީ ހަރަކާތްތަކާއި، ކުރިއަށް ރާވާފައިވާ އެކިއެކި މަސައްކަތްތަކާ ބެހޭ މައުލޫމާތުވެސް ރައީސުލްޖުމްހޫރިއްޔާއާ ހިއްސާ ކުރެއްވިއެވެ.\nމި ބައްދަލުކުރެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި، ރައްޔިތުންނާ ގުޅުންހުރި ކޮންމެ ކަމަކީވެސް ސަރުކާރުން ވަރަށް ގާތުން ބައްލަވައި، ވަރަށް ބޮޑު އިސްކަމެއް ދެއްވައިގެން ކުރިއަށް ގެންދަވާ މަސައްކަތްޕުޅުތައް ކަމުގައި ވިދާޅުވިއެވެ. އަދި މުލަކަތޮޅު ކައުންސިލުން ފާހަގަ ކުރެއްވި މައްސަލަތައް ހައްލުކުރެއްވުމަށް ކަމާބެހޭ އިދާރާތަކާ ގުޅިގެން ކުރިއަށް ގެންދެވުމަށް ވިދާޅުވެ، ރައްޔިތުންނަށް ދިމާވެފައިވާ ދަތިތައް ހައްލު ކޮށްދެއްވުމުގައި ސަރުކާރުން އަބަދުވެސް އެއްބާރުލުން ދެއްވާނެ ކަމުގައި ރައީސުލްޖުމްހޫރިއްޔާ ވިދާޅުވިއެވެ.


Maldives Travel Awards: 65 guest house votah\nމޯލްޑިވްސް ޓްރެވަލް އެވޯޑް: 65 ގެސްޓްހައުސް ވޯޓަށް\nރާއްޖޭގައި ބާއްވާ އެންމެ ދުވަސްވީ އަދި އެންމެ ބޮޑު ޓްރެވަލް އެވޯޑް ކަމަށްވާ، މަޓާޓޯ ޓްރެވަލް އެވޯޑް ނުވަތަ "މޯލްޑިވްސް ޓްރެވަލް އެވޯޑްސް" ގެ ޕާޓްނަރުންނާއެކު ސޮއިކުރަން ބޭއްވި ރަސްމިއްޔާތުގެ ތެރެއިން-\nމޯލްޑިވްސް ޓްރެވަލް އެވޯޑުގެ ގެސްޓްހައުސް އެޑިޝަނަށްށް ނޮމިނޭޓްވި 65 ގެސްޓް ހައުސް ވޯޓަށް ހުޅުވާލައިފި އެވެ.\nމޯލްޑިވްސް ޓްރެވަލް އެވޯޑު އިންތިޒާމުކުރާ މޯލްޑިވްސް އެސޯސިއޭޝަން އޮފް ޓްރެވަލް އެޖެންޓްސް އެންޑް ޓްއާ އޮޕަރޭޓާސް (މަޓާޓޯ) އިން ބުނީ މޯލްޑިވްސް ޓްރެވަލް އެވޯޑުގެ ގެސްޓްހައުސް އެޑިޝަންގެ 14 ކެޓަގަރީ އަކަށް މި އަހަރު ހަތް ރަށަކުން 65 ގެސްޓްހައުސް ނޮމިނޭޓްވެފައިވާ ކަމަށެވެ. މި އަހަރުގެ ގެސްޓްހައުސް އަށް ނޮމިނޭޓްވެފައިވާ ގެސްޓްހައުސް ތަކަކީ:\nލީޑިން ގެސްޓްހައުސް - މާލެ ސިޓީ\nއައިލެންޑް ބީޗް ހައުސް\nލޮނުވެލި އެއާޕޯޓް ބީޗް\nލީޑިން ގެސްޓްހައުސް - ނޯތް މޯލްޑިވްސް\nލީޑިން ގެސްޓްހައުސް - ސެންޓްރަލް މޯލްޑިވްސް\nވެސްޓް ސޭންޑް އުކުޅަސް\nކްރައުން ބީޗް މޯލްޑިވްސް\nކާނި ގްރައުންޑް ސީވިއު\nކްރިސްޓަލް ސޭންޑް ހޮޓެލްސް\nލީޑިން ގެސްޓްހައުސް: ސައުތު މޯލްޑިވްސް\nވެއިނީ ކްރާ ގްރޭޑް\nވޭވް ސައުންޑް ބައި ތްރީއެސް މޯލްޑިވްސް\nރިވެރީސް ޑައިވިން ވިލެޖް ސާފް އެންޑް ސްޕާ\nއިނޮވޭޓިވް ގެސްޓްހައުސް ކޮންސެޕްޓް\nރިވެރީޒް ޑައިވް ވިލެޖު އެންޑް ސްޕާ\nއަރާމު ހޮލިޑޭސް އެންޑް ސްޕާ\nކްރިސްޓަލްސް ސޭންޑްސް ހޮޓެލް\nބީޗް ވުޑް ހޮޓެލް އެންޑް ސްޕާ\nލީޑިން ގެސްޓްހައުސް ބްރޭންޑް\nލީޑިން އިކޯ ފްރެންޑްލީ ގެސްޓްހައުސް\nކާނިވިލެޖް އެންޑް ސްޕާ\nވޭވް ސައުންޑް މަރަދޫ ފޭދޫ\nލީޑިން ބިޒްނަސް ގެސްޓްހައުސް\nކާނި ބީޗް ހޮޓެލް\nރިވެތި ބީޗް ހޮޓެލް\nލީޑިން ފުޑް އެންޑް ބެވަރޭޖް ގެސްޓްހައުސް\nރިވެރީސް ޑައިވިން ވިލެޖު ސާފް އެންޑް ސްޕާ\nކްރިސްޓަލް ސޭންޑް ހޮޓެލް\nލީޑިން ޓްރާންސްޕޯޓް ޕްރޮވައިޑާ\nއާރިއާ ޕްރައިވެޓް ލިމިޓެޑް\nކްލިއަ ސްކައި އިން\nނެވި ޓްރާންސްފާ ސާވިސަސް\nމެލް ރޯސް ހޮޓެލް\nލީޑިން އެޑްޗެންޗާ ގެސްޓްހައުސް\nރިވެރީސް ޑައިވިން ވިލެޖު އެންޑް ސްޕާ\nލީޑިން ވޯޓާ ސްޕޯޓްސް ގެސްޓްހައުސް\nއެކްޓިވް ވޯޓާ ސްޕޯސް މާފުށި\nރަސްދޫ ޑައިވް ލޮޖް\nފުލިދޫ ޑައިވް އެންޑް ވޯޓާ ސްޕޯސް\nޖަސްޓް ސާފް ވިލާ އެންޑް ލޮޖް\nލީޑިން ގެސްޓްހައުސް އައިލެންޑް\nލީޑިން ބީޗް އައިލެންޑް\nމަޓާޓޯ އިން ދޭ، މޯލްޑިވްސް ޓްރެވަލް އެވޯޑުގެ ގެސްޓްހައުސް އެޑިޝަން ތައާރަފު ކޮށްފައި ވަނީ 2017 ވަނަ އަހަރު އެވެ. މި އެވޯޑް ދިނުމުގައި 60 ޕަސެންޓް މާކްސް ނަގަނީ ޓްރިޕް އެޑްވައިޒަރީގެ މަގުބޫލު ކަމަށް ބަލައިގެންނެވެ. އަދި ބާކީ ހުރި 40 ޕޮއިޓް ނަަގަނީ ޕޮލިއުލާ ވޯޓަށް ބަލައިގެންނެވެ. މި ވޯޓު ނެގޭނީ އޮންލައިކޮށާއި އެސްއެމްއެސް މެދުވެރިކޮށް ދޭ ވޯޓުންނެވެ. ވޯޓު ދިނުމުގެ ފުރުސަތު މިމަހުގެ 15 އިން ފެށިގެން 15 ދުވަހަށް އޮންނާނެ އެވެ.\nމޯލްޑިވްސް ޓްރެވަލް އެވޯޑުގެ މި އަހަރުގެ އޮންލައިން މީޑިޔާ ޕާޓްނަރަކީ އަވަސް އެވެ.


vnews - AC Milan balikoh Lazio4vana magaamah jehilaifi\nއިޓާލިއަން ލީގުގެ ހަތަރު ވަނަ މަގާމަށް ލާޒިއޯ ޖެހިލައިފި\nއޭސީ މިލާން ކޮޅަށް ލަނޑު ޖެހުމަށްފަހު ލާޒިއޯގެ ފޯވާޑް އިމޯބައިލް އުފާފާޅުކުރަނީ---\nއިޓާލިއަން ލީގުގައި ރޭ އޭސީ މިލާން އަތުން 4-1 ލަނޑުން މޮޅުވެ ލީގް ތާވަލްގެ ހަތަރު ވަނަ މަގާމަށް ލާޒިއޯ ޖެހިލައިފި އެވެ.\nރޭގެ މެޗުން ލާޒިއޯ މޮޅުވުމުން ލީގް ތާވަލްގައި އެޓީމް އޮތީ ކުޅުނު ތިން މެޗުން ލިބުނު ހަތް ޕޮއިންޓާއެކު ހަތަރު ވަނަ މަގާމް ގައެވެ. މެޗުން ބަލިވި އޭސީ މިލާން އޮތީ ކުޅުނު ތިން މެޗުން ލިބުނު ހަ ޕޮއިންޓާއެކު ހަތް ވަނަ މަގާމަށް ވެއްޓިފައެވެ. ލީގް ތާވަލްގެ އެއް ވަނަ މަގާމްގައި މިވަގުތު އަދި އޮތީ ކުޅުނު ތިން މެޗު ވެސް ކާމިޔާބު ކުރި ޔުވެންޓަސް އެވެ. އެޓީމަށް ލިބިފައި ވަނީ ނުވަ ޕޮއިންޓެވެ.\nދަނޑުގައި ފެން ބޮޑުވުމުގެ ސަބަބުން، މެޗް ފަށަން އޮތް ގަޑިއަށް ވުރެ އެއް ގަޑިއިރު ފަހުން ފެށި މިމެޗުގައި ލާޒިއޯއިން ޖެހި ހަތަރު ލަނޑުގެ ތެރެއިން ތިން ލަނޑު ޖެހީ އިޓަލީގެ ފޯވާޑް އިމޯބައިލްއެވެ. އޭނާ މެޗުގެ ފުރަތަމަ ލަނޑު ޖެހީ ލިބުނު ޕެނަލްޓީއަކުންނެވެ. ލާޒިއޯގެ ހަތަރު ވަނަ ލަނޑު ޖެހީ ލިވަޕޫލްގެ ކުރީގެ މިޑްފީލްޑަރު ލުއިސް އަލްބާޓޯއެވެ.\nރޭގެ މެޗުގައި ލާޒިއޯ ކޮޅަށް އޭސީ މިލާނުން ޖެހި ހަމައެކަނި ލަނޑު އެޓީމަށް ކާމިޔާބު ކޮށްދިނީ ރިކާޑޯ މޮންޓޮލީވޯއެވެ.


ސްކޫލްތަކަށް ފަރުނީޗަރު ހޯދުމަށް ބޭނުންވެއްޖެ\n1 ސްކޫލްތަކަށް ބޭނުންވާ ތިރީގައި މިދަންނަވާ ތަކެތި ސަޕްލައިކުރުމަށް ބީލަން ހުށަހެޅުމުގެ ފުރުސަތު ހުޅުވާލަމެވެ. މިމަސައްކަތަށް ކުރިމަތިލާ ފާރަތްތަކުގައި ހުންނަންޖެހޭ ޝަރުތުތައް ބީލަންފޮތުގައި ބަޔާންކުރެވިފައިވާނެއެވެ.\n1000 ސެކަންޑަރީ ޑެސްކް\n500 ޕްރައިމަރީ ޑެސްކް\n1800 ބެންކްއެޓް ޗެއަރ\n2 މިޕްރޮޖެކްޓްގައި ބައިވެރިވާން އެދޭ ފަރާތްތަކުން، 2020 ފެބްރުވަރީ 25 ން 2020 މާރިޗް 05 ށް އަށް މިމިނިސްޓްރީގެ ރިސެޕްޝަނަށް ވަޑައިގެން ނަންނޯޓް ކުރުމުގެ އިންތިޒާމް ހަމަޖެހިފައިވާނެއެވެ. ބީލަން ހުށަހެޅޭނީ މިމުއްދަތުގައި ނަންނޯޓް ކުރާ ފަރާތްތަކަށެވެ.\n3 މިޕްރޮޖެކްޓާއި ބެހޭގޮތުން އެއްވެސް ސުވާލެއްވާނަމަ 2020 މާރިޗް 08 ވަނަ ދުވަހުގެ 14:00 ގެ ކުރިން ތިރީގައިވާ އެޑްރެހަށް ލިޔުމުން ފޮނުއްވުންއެދެމެވެ.\n4 ބިޑް ހުޅަހެޅުމާއި ބިޑް ހުޅުވުން އޮންނާނީ 2020 މާރިޗް 11 ވަނަ ދުވަހުގެ 10:00 ގައި މިނިސްޓްރީ އޮފް އެޑިޔުކޭޝަންގެ 09 ވަނަ ފަންގިފިލާ ޕްރޮކިއުމަންޓް ސެކްޝަންގައެވެ.\n5 މިމަސައްކަތަށް ބިޑް ސެކިއުރިޓީގެ ގޮތުގައި 10,000/- ރުފިޔާ ހުށަހަޅަންވާނެއެވެ. ބިޑް ސެކިއުރިޓީގެ މުއްދަތަކީ ބިޑް ހުޅުވާ ތާރީހުން ފެށިގެން 30 ދުވަހެވެ.\nނަންބަރު: (IUL)22-PU/22/2020/ 40\n- ފޯމް ސޮފްޓް ކޮޕީ


އޮކްޓޯބަރ 2019 – The Secretariat of F. Nilandhoo Council\nމިއިދާރާގައި ހުރި ބައެއް ތަކެތި ނީލަންކިޔުމާއި ގުޅޭ\nނަމްބަރު: (IUL)374-A/374/2019/93 އިޢުލާނު މިއިދާރާގައި ހުރި ބައެއް ތަކެތި ނީލަންކިޔުމާއި ގުޅޭ މިއިދާރާގެ ނަންބަރު: (ILU)374-A/374/2019/92 (27 އޮކްޓޫބަރު 2019) ގައި ކޮށްފައިވާ އިޢުލާނާއެކު ބެހެއްޓިފައިވާ ނީލަން ލިސްޓުގައި މައްސަލަތަކެއް ހުރިކަން ފާހަގަވެފައިވާތީ އެ [ވިދާޅުވޭ]\nފ.ނިލަންދޫ ފުޓްބޯޅަދަނޑުގެ ވަށައިގެން 10 ފޫޓަށް ގާ އެތުރުމުގެ މަސައްކަތް ކޮށްދޭނެ ފަރާތްތެއް ހޯދުން\nނަންބަރު : (IUL)374-C/374/2019/91 އިޢްލާން ފ.ނިލަންދޫ ފުޓްބޯޅަދަނޑުގެ ވަށައިގެން 10 ފޫޓަށް ގާ އެތުރުމުގެ މަސައްކަތް ކޮށްދޭނެ ފަރާތްތެއް ހޯދުން ފ.ނިލަންދޫ ފުޓްބޯޅަދަނޑުގެ ވަށައިގެން 10 ފޫޓަށް ގާއެތުރުމުގެ [ވިދާޅުވޭ]\nސޭލްސް އޮފިސަރެއް ބޭނުންވެއްޖެ\nނަމްބަރ: (IUL)374-A/374/2019/88 އިޢުލާނު މަޤާމް: ސޭލްސް އޮފިސަރ މަޤާމުގެ ނަންބަރު: ——– ބޭނުންވާ އަދަދު: 01 (އެކެއް) މަޤާމުގެ ގިންތި: ވަގުތީ މަޤާމުގެ ރޭންކް: ޖީ. އެސް3މަޤާމުގެ ކްލެސިފިކޭޝަން: ޓެކްނިކަލް އޮފިސަރ [ވިދާޅުވޭ]\n2019 ވަނަ އަހަރުގެ ކައުންސިލްގެ 41 ވަނަ ޢާންމު ޖަލްސާ ބާއްވައިފި\nފ. ނިލަންދޫ ކައުންސިލްގެ، 2019 ވަނަ އަހަރުގެ 41 ވަނަ ރަސްމީ ޖަލްސާ 2019 އޮކްޓޫބަރު 16 ވީ ބުދަ ދުވަހުގެ ރޭގެ 20:30 ގައި ކުރިއަށް ގެންގޮސްފިއެވެ. މިބައްދަލަވުން ކުރިއަށް ގެންގޮސްފައިވަނީ ޢާންމުންނަށް [ވިދާޅުވޭ]\nފ. ނިލަންދޫ ކައުންސިލްގެ ފަރާތުން އިސްނަގައިގެން ނިލަންދޫގެ ކޮންމެ ގެއަކަށް 02 ރުއް ހަދިޔާ ކުރުމުގެ ޕްރޮގުރާމުގެދަށުން ގޭގެއަށް ޙަވާލުކުރުމަށް ހަމަޖައްސާފައިވާ 02 ވަނަ ރުއް ޙަވާލުކޮށްފިއެވެ. މިޙަރަކާތް ކުރިއަށް ގެންގޮސްފައިވަނީ 2019 އޮކްޓުބަރު [ވިދާޅުވޭ]\nދުނިޔޭގެ ކާބޯތަކެތީގެ ދުވަސް ފާހަގަކުރުމާއި ގުޅޭގޮތުން\nދުނިޔޭގެ ކާބޯތަކެތީގެ ދުވަހާއި ގުޅިގެން ސަރުކާރުގެ އޮފީސްތަކުގައި ބޭއްވުމަށް، ސަރުކާރުން އެދިވަޑައިގެންފައިވާ ގޮތުގެ މަތިން، ނިލަންދޫ ކައުންސިލްގައި “ހެލްތީ ބްރޭކްފާސްޓް” ބާއްވާފިއެވެ.\nދުންފަތުގެ އިސްތިއުމާލުކުރުމުގެ ނުރައްކާތެރިކަމާއި ގުޅޭގޮތުން ސްކޫލް ދަރިވަރުންނަށް މަޢުލޫމާތު ދެއްވާފި\nދުންފަތުގެ އިސްތިއުމާލުކުރުމުގެ ނުރައްކަލާއި، އޭގެން ލިބޭ ގެއްލުމާއި ބެހޭގޮތުން ފ. އަތޮޅު ތަޢުލީމީ މަރުކަޒުގެ ގްރޭޑް 8،7 ގެ ދަރިވަރުންނަށް މަޢުލޫމާތުދެއްވާފިއެވެ.\nދިވެހި ބަހުގެ މުހިންމުކަމާއި ގުޅޭގޮތުން މުވައްޒަފުންނަށް އަމާޒުކޮށްގެން ޙާއްސަ ޕްރޮގުރާމެއް ކުރިއަށް ގެންގޮސްފި\nފ. ނިލަންދޫ ކައުންސިލްގެ މުވައްޒަފުންނަށް އަމާޒުކޮށްގެން، ދިވެހި ބަހުގެ މަހަތަކާއި އެއްގޮތަށް ދިވެހި ބަހުން ލިޔަން ކިޔަން ދަސްކޮށްދިނުމާއި ދިވެހި ބަސް އުވިގެން ދިޔުމުން ސަލާމަތްކުރުމަށް ކުރެވިދާނެ ކަންކަމާއި ގުޅޭގޮތުން މަޢުލޫމާތުދިނުމުގެ ޙާއްސަ ޕްރޮގުރާމެއް [ވިދާޅުވޭ]\nނަންބަރު:(IUL)374-A/374/2019/86 އިޢުލާނު މިހިނގާ 1441 ވަނަ އަހަރުގެ ޤައުމީދުވަސް ފާހަގަކުރުމުގެ ގޮތުން މިރަށުގައިހުރި ސަރުކާރުގެ މުވައްސަސާތަކާއި މިއިދާރާއާއި ގުޅިގެން ކުރިއަށް ގެންދާ ޙަރަކާތްތަކުގެ ތެރޭގައި، ޤައުމީ ލަވަ ކިޔުމުގެ މުބާރާތެއް ބޭއްވުމަށް [ވިދާޅުވޭ]\nނަމްބަރު: (IUL)374-A/374/2019/85 އިޢުލާނު މިއިދާރާގައި ހުރި ބައެއް ތަކެތި ނީލަންކިޔުން މިއިދާރާއިން ބާވެގެންނާއި، ހަލާކުވެގެން ނަގާފައިވާ ބައެއްތަކެތީގެ ނީލަންކިޔުން 2019 އޮކްޓޫބަރު 26 ވާ ހޮނިހިރު ދުވަހު ވެޔޮދޮށު މައިޒާނުގައި އޮންނާނެއެވެ. [ވިދާޅުވޭ]


Thaqwa aai roadhayaa huri gulhun - One Online\nމީހަކަށް ރޯދަވީއްލާނެ އެއްޗެއް ދިނުމަކީ ރޯދަވެރިޔާއާ އެއްވަރަށް ސަވާބު ލިބޭނެކަމެއް. ރޯވެރިޔާގެ ސަވާބުން އުނިކުރެއްވުމެއްނެތި. (ޙަދީސެއްގެ މާނައިން ނަގައިފައި)\nތަޤްވާއާއި ރޯދަޔާ ހުރި ގުޅުން\nތަޤްވާގެ މާނަތައް އަޅުގަނޑުމެންގެ ސިކުނޑީގައި ހަރުލައްވައިފިނަމަ އަޅުގަނޑުމެންނަށް ވިސްނައިގަތުން އުނދަގުލެއް ނުވާނެއެވެ. އަޅުގަނޑުމެންގެ ނަފުސުތަކުގައި ތަޤްވާވެރިކަން އަށަގެންނެވުމަށްޓަކައި ރޯދަހިފުމާއި ރޭއަޅުކަންކުރުމާއި ކީރިތި ޤުރްއާން ކިޔެވުމަށްވުރެ ރަނގަޅު ނުސްޚާއެއް ފެނުމަކީ ވަރަށް އުނދަގޫކަމެކެވެ. ކޮޅެއްނެތްހައި ނާދިރު ކަމެކެވެ. އެނުސްޚާގެ ބޭނުންކުރުމަށް އެންމެ އެކަށޭނަ މަހަކީ ރަމަޟާންމަހެވެ. ރޯދަ ހިފުމާއި ރޭއަޅުކަމުގައި (ނުވަތަ ތަރާވީސް ނަމާދުގައި) ޤިޔާމުގައި ތިބެ ޤުރްއާން ކިޔެވުން ރަމަޟާންމަހަށް ޚާއްޞަކުރައްވައި އަރަހުށި މާތް اللّــه سبحـانــه وتـعــالــى ވަނީ ތަޤްވާވެރިކަން ޙާޞިލުކުރުމުގެ މަގު އަޅުގަނޑުމެންނަށް ފަހިކޮށްދެއްވައިފައެވެ.\nއަޅުގަނޑުމެން ރޯދަޔަށް ތިބޭއިރު ފަޖުރުލީއްސުރެ އިރުއޮއްސެންދެން އަޅުގަނޑުމެން ތިބެނީ އަޅުގަނޑުމެންގެ ހަށިތަކަށް ބޭނުންވާ ހުއްދަ ކަންތައްތައްވެސް ދޫކޮށްލައިގެންނެވެ. މާތް اللّــه ގެ ރުހިވޮޑިގަތުން ހޯދުމަށްޓަކައެވެ. ބަނޑުހައިކަމުގެ ހޫނު ފިނިކޮށްލުމާއި ކަރުހިއްކުން ފިލުވުންފަދަ އަޅުގަނޑުމެންގެ ހަށިތަކަށް ބޭނުންވާ ކަންތައްތަކެވެ. އަޅުގަނޑުމެންގެ ބޭނުމަކީ اللّــه ގެ ޙަޟްރަތުން ދަރުމައާއި ސަވާބު ހޯދުމެވެ. ރޭގަނޑު އަޅުގަނޑުމެން ޤިޔާމުގައި ތިބެ މާތް اللّــه ގެ ކަލާމްފުޅު އަޑުއަހަމުއެވެ. ޢާންމުގޮތެއްގައި ކޮންމެ މުސްލިމަކުވެސް ރަމަޟާންމަހު އެއްފަހަރު ނަމަވެސް މާތް اللّــه ގެ ކަލާމްފުޅު އަޑުއަހައެވެ. ނަސީބު ދެރަކަމުން ނުވަތަ އެކަށޭނަ މަސައްކަތެއް ނުކުރެވުމުގެ ސަބަބުން ޢަރަބިބަސް ނޭނގޭތީ އެކަލާމްފުޅުގައިވާ އެއްޗެއް ނޭނގުނުކަމުގައި ވިޔަސްވެހެވެ. އެކަލާމުފުޅަކީ އަޅުގަނޑުމެން އެއާއެއްގޮތަށް ޢަމަލުކުރާންޖެހޭ އަމުރުފުޅުތަކަކާއި ނަހީތަކެކެވެ. އަޅުގަނޑުމެން އެހެނިހެން އިންސާނުންނަށް ރައްދުކޮށްދޭންޖެހޭ މެސެޖުތަކެކެވެ. ވިސްނާލަމާ ހިންގަވާށެވެ. މިކަމަކީ އަޅުގަނޑުމެން އެންމެ ބިރުވެތިވާންޖެހޭ އަދި އެންމެބޮޑަށް ލޯބިވާންޖެހޭ ފަރާތްޕުޅުން އަޅުގަނޑުމެންނަށް ފޮނުއްވައިފައިވާ "ސިޓީފުޅުތަކެއް" އަޅުގަނޑުމެންގެ އަތުގައި ހުރުންފަދަ ކަމެކެވެ. "އެސިޓީފުޅުތަކުގައި" ހުރި ވާހަކަފުޅުތައް އަޅުގަނޑުމެންނަށް ނޭނގޭކަމުގައިވާނަމަ ދެރަކަމުގެ ކޮޅެއްވެސްނެތެވެ. ޒަމާން އަޅުގަނޑުމެންނާއެކު މިހައިތަނަށް ދައުރުވަމުން އައިއިރު އަޅުގަނޑުމެންނަށްވަނީ "އެސިޓީފުޅުތައް" ކިޔައިލެވޭނެ މަގު ފަހިވެފައެވެ. މުސްލިމުން ވާހަކަދައްކައިއުޅޭ ގާތްގަނޑަކަށް ހުރިހައި ބަސްބަހަކަށް "އެސިޓީފުޅުތައް" ވަނީ ތަރުޖަމާކުރެވިފައެވެ. އަރަހުށި މާތް اللّــه ކީރިތި ޤުރްއާނުގެ ސިފައިގައި އަޅުގަނޑުމެންނާ ހަމަޔަށް ފޮނުއްވައިފައިވާ އަމުރުފުޅުތަކާއި ނަހީތައް މޭރުންކޮށްގަނެ އެއާއެއްގޮތަށް ޢަމަލުކުރުމާއި އެއަމުރުފުޅުތަކާއި ނަހީތަކަށް އެހެންމީހުންނަށް ދަޢުވަތު ދިނުމަކީ އަޅުގަނޑުމެންގެ އެންމެބޮޑު ވާޖިބެވެ. ޤުރްއާން ކިޔެވުމަކީ އަޅުގަނޑުމެންނަށް އީމާނާއި ޢަމަލުގެ މަގުފެންނަ ކަމެކެވެ. ރޯދަ ހިފުމަކީ އެމާތް ފޮތަށް ޢަމަލުކުރުމުގެ ހަކަތައާއި ބުންވަރުލިބޭ ކަމެކެވެ.\nއަރަހުށި މާތް اللّــه ގެ ޙުކުމްފުޅާ އެއްގޮތަށް ރޯދަމަހުގައި އަޅުގަނޑުމެން ކައިބޮއިހަދަމުއެވެ. ކައިބޮއިހެދުމުން އެއްކިބާވަމުއެވެ. ކެއިންބުއިން ހުއްޓައިލުމަކީ ބައެއް ޙާލަތްތަކުގައި ހުއްދަކަމެއްވެސް ނޫނެވެ. އެކަމަކުވެސް މާތް اللّــه ގެ އަމުރުފުޅު އައުމާއެކު އަޅުގަނޑުމެން އެކަންކަމުންވެސް މަނާވެގަންނަމުއެވެ. އަޅުގަނޑުމެންގެ އަސާސީ ބޭނުންތަކެއް ހިތުން ރުހުމުން ދޫކޮށްލަނީ އަޅުގަނޑުމެންގެ ރައްބަށް ކިޔަމަންވެ ބޯލެނބުމަށްޓަކައެވެ. އެގޮތުން މާތް اللّــه މަނާކުރައްވާ ކަންކަމުން ދުރުވެގަތުމުގެ ތަމްރީނު ހޯދަމުއެވެ. އަޅުގަނޑުމެންގެ ހަށިތަކަށް އެކަންކަމުގެ ބޭނުން ކިތަންމެ ބޮޑުވިކަމުގައި ވިޔަސްވެހެވެ. އެކަންކަމަށް އަޅުގަނޑުމެންގެ ހިތްތައް ކިތަންމެ ދަހިވެތިވިކަމުގައި ވިޔަސްވެހެވެ. އެއީ ކިތަންމެ ފައިދާހުރި ކިތަންމެ ބޭނުންތެރި ކަންތައްތަކެއް ކަމުގައި އަޅުގަނޑުމެންގެ ޒަމީރު ވިސްނައިދިންކަމުގައި ވިޔަސްވެހެވެ.\nރޯދަ އަޅުގަނޑުމެންގެ ޔަޤީން ވަރުގަދަކޮށްދެނީ އަރަހުށި މާތް اللّــه އާއި އެކަލާނގެ ރަސޫލާ އަޅުގަނޑުމެންނަށް ޚަބަރު ދެއްވައިފައިވާ ޙަޤީޤަތްތަކަކީ ހަމައެކަނި މާއްދީ އަދި ޙިއްސީ ކަންތައްތަކެއް ނޫންކަމާމެދުގައެވެ. ހައިހޫނުކަމާއި ކަރުހިއްކުމާއި ޖިންސީ އަލާއެރުންފަދަ މާއްދިއްޔަތާ ގުޅުންހުރި ކަންތައްތަކެއް ނޫންކަމާމެދުގައެވެ. އެއަށްވުރެ މާ މަތިވެރި މާއަގުހުރި މާމީރު ކަންތައްތަކެއްކަމާމެދުގައެވެ. އަޅުގަނޑުމެން ދިރިއުޅޭންވީ ހަމައެކަނި ބަނޑުފުރައިލުމަށްޓަކައެއް ނޫނެވެ. މަތިވެރި އަޚްލާޤީ މަޤްޞަދުތަކަކީ އަޅުގަނޑުމެންގެ ޙަޔާތަށްޓަކައި މާބޮޑަށްވެސް ބޭނުންތެރި ކަންތައްތަކެކެވެ. މިދުނިޔޭގައި ވަގުތުން އަޅުގަނޑުމެންނަށް އެކަންކަމުގެ މީރުކަން ލިބޭކަންކަމަށްވުރެ މާއަރާމާއި އުފާ ލިބެނިވި ކަންތައްތަކެކެވެ. މިގޮތުން އަޅުގަނޑުމެން ލިބިގަންނަނީ މަތިވެރި ރޫޙާނީ އަދި އަޚްލާޤީ މަޤްޞަދުތަކަށްޓަކައި ދުނިޔަވީ އެދުންތައް ޤުރްބާންކޮށްލުމުގެ ހިތްވަރެވެ. ހަކަތައާއި ބާރެވެ. މާފަހުގެ ދުވަހެއްގައި އެކަންކަމުގެ މީރުކަމާއި އުފަލާއި ޢައިޝު ލިބިގަތުމަށްޓަކައެވެ.\nރޯދަ އަޅުގަނޑުމެންގެ ޔަޤީން ވަރުގަދަކޮށްދެނީ އިންސާނާގެ ޙަޤީޤީ އަމާޒަކަށް ވާންޖެހެނީ މާތް اللّــه އަށް ކިޔަމަންވުންކަމާ މެދުގައެވެ. ކަމެއްގެ ރަނގަޅު ނުރަނގަޅުކަމުގެ ސަނަދަކީ މާތް اللّــه ގެ ޙުކުމްފުޅު ކަމާމެދުގައެވެ. ހެޔޮކަމާއި ސަވާބުހުރީ ކެއިންބުއިމަކު ނޫންކަމާމެދުގައެވެ. ނިދުމުގައިވެސް ހޭލައިހުރުމުގައެއްވެސް ނޫންކަމާމެދުގައެވެ. ހެޔޮކަމާއި ސަވާބުހުރީ ހަމައެކަނި اللّــه އަށް ބޯލަނބައި ކިޔަމަންވުމުގައި ކަމާމެދުގައެވެ. ޤިޔާމުއްލައިލުންވެސް ހާސިލުވަނީ މިދެންނެވިފަދަ ބާރާއި ހަކަތައެވެ. އެބާރު ލިބިގަނެވި އެޙާލަތު އުފެއްދުނުވަރަކަށް ފަރުދީގޮތުންނާއި ޤައުމެއްގެ ހައިސިއްޔަތުންވެސް ދާނީ ޤުރްއާނުގެ އަމާނަތުގެ ބަރު އުފުލުމުގެ ޤާބިލުކަން ލިބެމުންނެވެ. މިދުނިޔޭގައި މާއްދީގޮތުން އަތްލައިހެދޭ އަދި އެތަކެއްޗަކާއި ކަންތައްތަކަކުން ވަގުތުން ފޮނިމީރުކަން ހޯދޭ ތަކެތީގެ ބަދަލުގައި ޤުރްއާނުގެ މިޝަން ނުވަތަ މުހިންމަތު ފުރިހަމަކުރުމުގެ އެދުމާއި އެކަމުގެ އެކަށޭނަކަން އުފެދުމުގެ ނަމަކީ ތަޤްވާއެވެ.\nއަދި އެހެން ރޮނގަކުންވެސް ވިސްނައިލަމާތޯއެވެ؟ ރޯދަޔަކީ ބޭރުފުށުން އަނެކުންނަށް އެކަން ދަނެގަނެވޭކަހަލަ ސިފައެއް އޮންނަކަމެއް ނޫނެވެ. އަޅުގަނޑުމެންގެ ނަފުސުތަކުގެ އަޑީން އުފެދިގެން އަންނަ އެދުންތަކާއި ގޮހޮރުގައި އާލާވާ ހައިހޫނުކަމާއި ކަރުހިއްކުމާއި ފެންބޮވައިގަތުންފަދަ ކަންކަމަކީ އަނެކަކަށް ފެންނާނެ ކަންކަމެއް ނޫނެވެ. އަނެކަކަށް އިޙްސާސުކުރެވޭނެ ކަންކަމެއްވެސް ނޫނެވެ. އެކަކަށްވެސް އަނެކެއްގެ އިޙްސާސުތަކުގައި ބައިވެރިޔެއް ނުވެވޭނެއެވެ. ނަފުސުގެ އެދުންތައް ޤުރްބާންކޮށްލުމުގެވެސް މާއްދީ ސިފަކުރެވުމެއް ނުވެއެވެ. އެހެންކަމުން އެދުންތައް މަތަކޮށް އެކަންކަމުން އެއްކިބާވުމަކީ މާއްދީ މިންގަނޑަކުން މިންއެޅޭނެކަމެއް ނޫނެވެ. މިގޮތުން ބަލާއިރު ރޯދަވެރިޔާގެ ރޯދަ ވަޒަންކުރެއްވޭނީ ހަމައެކަނި އިންސާނާގެ ރައްބަށެވެ. ޚާލިޤަށެވެ. ސިއްރާއި ފާޅު ދެނެވޮޑިގެންވާ ރަސްކަލާނގެ ރަސްކަންފުޅަށެވެ. އަރަހުށި މާތް اللّــه އަބަދުވެސް އިންސާނާއާއެކު ވޮޑިގެންވެއެވެ. ދެމީހަކު ހާޒިރުވެތިބި ތަނެއްގައިނަމަ ތިންވަނަ ފަރާތަކީ އެއީއެވެ. އެކަހެރީން އެކަނި ހުރިކަމުގައިވާނަމަ ދެވަނަ ފަރާތަކީ އެއީއެވެ. އެކަލާނގެ ވޮޑިގެންވަނީ އަޅުގަނޑުމެންގެ ކަނދުރާގެ މައިނާރަށްވުރެވެސް އަޅުގަނޑުމެންނާ ގާތުގައެވެ. އަޅުގަނޑުމެން އަބަދުވެސް އެކަލާނގެ ޙަޟުރަތަށް ހާޒިރުކުރެވިފައި އެކަލާނގެ ބައްލަވައިވޮޑިގަތުމުގެ ދާއިރާގައި ތިބޭކަމުގެ އިޙްސާސާއި ޔަޤީންކަމަކީ ރޯދައިގެ އަސްލު މޭވާއެވެ. ޤުދްސީ ޙަދީޘެއްގައި އަންގަވައިފައިވަނީ "ރޯދަ ވަނީ ހަމައެކަނި ތިމަން اللّــه އަށެވެ. ރޯދައިގެ ބަދަލުދެއްވޭނީ ހަމައެކަނި ތިމަން اللّــه އަށެވެ." (ބުޚާރީ، މުސްލިމް، އަބޫހުރައިރާ)\nއަދިވެސް މުހިންމު އެއްވާހަކައެއް ދަންނަވައިލާނަމެވެ. ޝައިޠާނާ ދައްކާ މަގުދޫކޮށްލައި އިންސާނާ އުޚުރަވީ މަންފާތަކާ ދިމާޔަށް ކުރިއަރަމުން ދާންފެށުމުން ޝައިޠާނާ މާޔޫސްވެއެވެ. އޭނާ ދެން އުޅޭނީ އިންސާނާގެ އުޚުރަވީ މަންފާތަކުގެ ދާއިރާ ވީހައިވެސް ހަނިކުރެވޭތޯއެވެ. ރަޙުމަތުގެ ކަނޑުގެ އެންމެ ފެންތިއްކަކުން ފުއްދައިލައިގެން ހުއްޓި މަޑުޖެހިލާތޯއެވެ. އިންސާނާ ރޯދަޔާއި ޤިޔާމުއްލައިލުގެ މަންފާ ހޯދާންފެށުމުން އޭނާގެ ކިބައިގައި އާލާވަމުންދާނީ އުޚުރަވީ ބޮޑެތި މަންފާތައް ހޯދައިގަތުމުގެ ޝައުޤެވެ. އެކަމުގެ ހަކަތައާއި ބުންވަރެވެ.\nޝައްކެއްނެތެވެ. އަރަހުށި މާތް اللّــه ބަރަކާތްތެރި ރަމަޟާންމަހުގެ ރޯދަ ފަރުޟުކުރެއްވުމުގެ ޒަރީޢާއިން އަޅުގަނޑުމެންގެ ކިބައިގައި އުފައްދަވަން އިރާދަކުރައްވާ ތަޤްވާވެރިކަމަކީ ވަރަށް މަތިވެރިކަމެކެވެ. އެތަޤްވާއަކީ އަޅުގަނޑުމެންގެ ކިބައިގައި ޤުރްއާނުގެ މިޝަން ފުރިހަމަކުރުމުގެ ޙައްޤު އަދާކުރުމުގެ ޤާބިލިއްޔަތު އުފެއްދުމެވެ. ފަރުދީގޮތުންނާއި އުންމަތެއްގެ ހައިސިއްޔަތުން ވެސްމެއެވެ. ވިސްނައިލަމާ ހިންގަވާށެވެ. ޞާލިޙު ޢަމަލުތަކުގެ ތެރެއިން އެންމެ މުހިންމު ޢަމަލަކީ ޤުރްއާނުގެ މިޝަން ފުރިހަމަކުރުމެވެ. ވާޖިބުތަކުގެ ތެރެއިން އެންމެބޮޑު ވާޖިބަކީ ޤުރްއާނުގެ މަގަށް ދަޢުވަތު ދިނުމެވެ. އެންމެ ގިނަގުނަ ހެޔޮކަން ލިބޭނީ ޤުރްއާނުގެ ޙައްޤު އަދާކުރުމުންނެވެ. އެއީ ޤުރްއާނުގައި ދައްކަވައިފައިވާ މަގަށް އެކަލާނގެ އަޅުތަކުންނަށް ދަޢުވަތު ދިނުމަށް އަޅުގަނޑުމެންގެ ނަފުސުތައް ތައްޔާރުކުރުމެވެ. އެރޮނގުން މަސައްކަތްކުރަމުން ގެންދިޔުމެވެ.\nމިދެންނެވި ފަރުޟު އަދާކުރުމާމެދު އަޅުގަނޑުމެންނަށް ފިކުރު ހިންގޭނީ الــقـــرآن الـكـــريـم އާއި، ރަމަޟާންމަހުގެ ރޯދައާއި ތަޤްވާއާ މިތިން ކަންތަކުގެ މެދުގައި އެއްކަމެއް އަނެއްކަމަކާ ހުރިގުޅުން ވިސްނައިގަނެވިގެންނެވެ. އާދޭހެވެ! ރަމަޟާންމަހުގައި ރޯދަހިފުން ފަރުޟުކުރެއްވީ އެމަހަކީ މާތްވެގެންވާ ޤުރްއާން ބާވައިލެއްވި މަސްކަމުގައި ވާތީއެވެ. މި މާތް މައްސަރުގެ ހުރިހައި ބަރަކާތަކާއި މަތިވެރިކަމެއްގެ ސިއްރަކީ އަރަހުށި މާތް اللّــه މިމާތް މައްސަރުގައި އެކަލާނގެ އަޅުތަކުންނަށް ހިދާޔަތު ދެއްވުމުގައި ދީލަތިވަންތަވެ ވޮޑިގެންނެވިކަމެވެ. އެކަލާނގެ އެންމެފަހުގެ މެސެޖު އެކަލާނގެ އެންމެފަހުގެ ނަބިއްޔާގެ ޒަރީޢާއިން އިންސާނިއްޔަތާ ޙަވާލުކުރެއްވީތީއެވެ. މިމާތް މައްސަރުގައި ރޯދަ ފަރުޟުކުރެއްވީ މާތް اللّــه ގެ ހިދާޔަތުގެ ފޮތުގެ ޙައްޤު އަދާކުރުމަށްޓަކައި ބޭނުންވާ ހަކަތައާއި ޤާބިލިއްޔަތު އަޅުގަނޑުމެންގެ ކިބައިގައި އުފެއްދެވުމަށްޓަކައެވެ. ތަޤްވާގެ ޒަރީޢާއިންނެވެ.


Pakistan flight thah Afghan ah huttaalaifi\nޕީއައިއޭގެ ފްލައިޓެއް - ޕާކިސްތާން ފްލައިޓްތައް އަފްޣާނަށް ހުއްޓާލި ކަމަށް ވަނީ ރައްކާތެރިކަމެއް ނެތުމުން\nތާލިބާނުން އޮގަސްޓް 15 ގައި އަފްޣާނަށް އަރައިގަތުމާ ގުޅިގެން ޕާކިސްތާން އެއާލައިނުން އެގައުމަށް ދަތުރުކުރި ފްލައިޓްތައް އޮތީ ހުއްޓާލާފަ އެވެ. ދަތުރުތައް އަލުން ފެށީ މަހެއްހާ ދުވަސް ފަހުން، ސެޕްޓެމްބަރު 13 ގައެވެ.\nއެހެން ނަމަވެސް، ޕާކިސްތާން އިންޓަނޭޝަނަލް އެއާލައިން (ޕީއައިއޭ) އިން މިހާރު ބުނަނީ އަފްޣާނަށް އުދުހުން އަނެއްކާ ވެސް ހުއްޓާލައިފި ކަމަށެވެ. ސަބަބެއް ކަމަށް ބަޔާނުގައި ބުނެފައި އޮތީ ފްލައިޓްތަކަށް ރައްކާތެރިކަން ނެތުން ކަމަށާއި ތާލިބާނުން ކަނޑައަޅާ ގަވާއިދުތައް މާބޮޑަށް ވެސް ހަރުކަށީ ކަމަށެވެ.\nޕީއައިއޭއިން ބުނީ ޗާޓަރު ފްލައިޓްތަކުން ޓިކެޓް ވިއްކަން ޖެހެނީ ވެސް ތާލިބާނުން ބުނާ އަގެއްގައި ކަމަށާއި ތާލިބާނުންގެ ސަރުކާރުގައި އެއް އިދާރާއާ އަނެއް އިދާރާއާ ގުޅުމެއް ނެތް ކަމަށެވެ. އަދި އެކި އިދާރާއިން އަންގަނީ އެކި އެންގުން ކަމަށެވެ.\nޕީއައިއޭއިން ނެރުނު ބަޔާނެއް ބުނާ ގޮތުން އަފްޣާން ރެފިއުޖީން ގައުމުން ބޭރުކުރާ ކަމުގެ ތުހުމަތު ވެސް އެ އެއާލައިނަން އޮވެ އެވެ. އަދި އެއާލައިންގައި މަސައްކަތްކުރާ އޮފިޝަލުންގެ ބޮލުގައި ތާލިބާނުން ބަޑިޖައްސައި ނުކުރާ ކިތަންމެ ކަމަކަށް އެއްބަސް ކުރުވަން މަސައްކަތް ކޮށްފައިވާ ކަމަށެވެ.\nޕާކިސްތާން އިންޓަނޭޝަނަލް އެއާލައިނަށާއި އަފްޣާންގެ ކާމް އެއާލައިނަށް ތާލިބާނުންގެ ތަރުޖަމާން ޒަބީހުﷲ މުޖާހިދު ފޮނުއްވި ލިޔުމެއްގައި އެދިފައި ވަނީ އަގުތައް ތިރިކުރުމަށެވެ. އަދި އަފްޣާނުން ފޮނުވާ ކާގޯއަށް ނަގާ އަގުތައް ތިރިކުރަން ވެސް އެދިފައިވެ އެވެ.\nރިޕޯޓްތައް ބުނާ ގޮތުން ޕީއައިއޭ އަދި ކާމްއިން ޕެސެންޖަރު ފްލައިޓްތަކެއް އަދި ނުފަށަ އެވެ. މުޅިންހެން ކުރަނީ ޗާޓަރު ދަރުތުތަކެވެ. އަދި އޮގަސް 15 އިގެ ކުރިން ބޮލަކަށް ނެގި 120-150 ޑޮލަރާ ދެމެދުގެ އަގެކެވެ. މިހާރު ޓިކެޓަކަށް 2،500 ޑޮލަރު ނަގާ ކަމަށް ވެސް ބައެއް ރިޕޯޓްތައް ބުނެ އެވެ.\nޕާކިސްތާނުން ގަވާއިދަށް ގެނައި ބަދަލެއްގައި ކާބުލްއިން ޕާކިސްތާނަށް ދަތުރުކުރާ ހުރިހާ މީހުންގެ މައުލޫމާތު ދެތިން ދުވަސް ކުރިން ޕާކިސްތާންގެ އިދާރާތަކަށް ފޮނުވަން ޖެހެ އެވެ.\nއަފްޣާނިސްތާން ޕާކިސްތާން މެދު އިރުމަތި + ތާލިބާން


Zinmaa adhaa nukuraa kamah bune, minister Nahulaa committee ah haaziru kohdheyn edhijje - Dhen.mv\nޒިންމާ އަދާނުކުރާ ކަމަށް ބުނެ މިނިސްޓަރު ނަހުލާ ކޮމިޓީއަށް ހާޒިރުކޮށްދޭން އެދިއްޖެ\nއަފްރާޙް ޢަބުދުއްރަޝީދު - 22 މެއި 2020 - 23:17\nމަގާމުގެ ޒިންމާ އަދާނުކުރާކަމަށް ވިދާޅުވެ ޓްރާންސްޕޯޓް މިނިސްޓަރު އައިޝަތު ނަހުލާ ސަރުކާރުގެ މައްސޫލިޔަތު އަދާކުރާ މިންވަރުބަލާ ކޮމިޓީއަށް ހާޒިރު ކޮށްދިނުމަށް ކާށިދޫ ދާއިރާގެ މެމްބަރު އަބްދުﷲ ޖާބިރު އެދިވަޑައިގެންފި އެވެ.\nސަރުކާރުގެ މައްސޫލިޔަތު އަދާކުރާ މިންވަރުބަލާ ކޮމިޓީގެ މުގައްރިރު މާފަންނު ހުނޅަގު ދާއިރާގެ މެމްބަރު މުހައްމަދު ފަލާހުއަށް ޖާބިރު ފޮނުއްވާފައިވާ ސިޓީގައި ވިދާޅުވެފައި ވަނީ ރަށްރަށަށް އަރާފޭބުމުގެ ދަތިކަން ނައްތާލުމަކީ ރައީސް އިބްރާހިމް މުހައްމަދު ސޯލިހްގެ ސަރުކާރުގެ ވައުދެއްކަމަށާއި، ރަށްރަށުގައި މިހާރު ހެދިފައިވާ ބަނދަރުތައް ބޭނުންކުރުމުގައި އެއްވެސް ހަމައެއް ލަމައެއް ނެތްކަން ތަޖުރިބާކުރެވިފައިވާކަމަށެވެ.\nއަދި މަސްދޯނިފަހަރުގައި ބިދޭސީން މަސައްކަތް ކުރުން މަނާކޮށްފައިވާއިރު އެކަންވެސް ކުރަމުން އަންނަކަމަށާއި، އެ ކަންކަން ދިމާވަނީ ރަށްރަށުގެ ބަނދަރުތައް ބޭނުންކުރުމަށް ޓްރާސްޕޯޓް މިނިސްޓްރީން ހަދަންޖެހޭ ގަވައިދާއި އުސޫލުތައް ފުރިހަމަނުކުރުމުންކަމަށް ދެކޭކަމަށް ޖާބިރުގެ ސިޓީގައި ވެއެވެ،\nއެހެން ކަމުން އެކަންކަމުގައި މިނިސްޓަރު ނަހުލާ ޒިންމާއަދާކޮށްފައި ނުވާތީ އެކަމަނާ ކޮމިޓީއަށް ހާޒިރުކޮށް ސުވާލުކުރުމުގެ ކަންކަން ހަމަޖައްސައިދިނުމަށް ޖާބިރު ވަނީ އެދިފައެވެ.\nމީގެ ކުރިންވެސް ޖާބިރު ވަނީ މިނިސްޓަރު ނަހުލާ މަޖިލީހަށް ހާޒިރު ކޮށް ސުވާލުކޮށްފައެވެ.


Thiulheny dhaiyfani kaathee noolhevigentha? Mi kankan kohllabala!\nދަތްފަނި ކެއުން މިއީ ގިން ދިވެހިން ވެސް ތަޖުރިބާ ކުރާ ކަމެއް…\nތިއުޅެނީ ދަތް ފަނިކާތީ ނޫޅެވިގެންތަ؟ މިކަން ކަން ކޮށްލަބަލަ!\n04 ސެޕްޓެމްބަރ 2021 - 09:20:57\nދަތްފަނި ކެއުމަކީ ވަރަށް ގިނަ ބަޔަކި ތަހައްމަލު ކުރާ ހިތްދަތި ތަޖުރިބާއެކެވެ. ދަތްފަނި ކެއުމުން އެ އަޅާ ވޭން ބުނެދެން ނޭންގޭ ކަމަށް ގިނަ ބަޔަކު ބުނެއެވެ. ދަތްފަނި ކައިގެން ދަތަށް ފަރުވާ ހޯދާ މީހުން މި ރާއްޖޭގައި ވެސް މަދެއް ނޫނެވެ.\nދަތްފަނި ކައިގެން ވާ ތަދާއި އަޅާ ވޭނަށް ކެތް ނުވެގެން އުޅޭ ނަމަ އެކަމަށް ލުޔެއް ހޯދަން ޑެންސިސްޓެއް ގާތަށް ދިއުމުގެ ކުރިން ގޭގައި މިކަން ކަން ކޮށްލަބަލާށެވެ.\nކަރަންފޫ ތެލަކީ ދަތްތަކުގައި ރިހުމާއި ހިރުގަނޑަށް ތަދުވާ ތަދުވުން ކުޑަކޮށްދޭ ގުދުރަތީ ބޭހެކެވެ. ކަރަންފޫ ތެޔޮ ފޮދެއް ކަފަ ކޮޅަކަށް އެޅުމަށް ފަހު ތަދުވާ ތަނުގައި ހާކައިލާށެވެ.\nލޮނުމެދަކީ ދަތްފަނި ކެއުމަށް އެހީތެރިވެދޭ ބެކްޓީރިއާތައް ނައްތާލަދޭ އެއްޗެކެވެ. އެންޓި ބެކްޓީރިއަލް އަދި އެންޓި މައިކްރޯބިއަލް މާއްދާތައް ލޮނުމެދުގައި ގިނަ އިރު ދަތްތަކަށް ތަދުވާ ނަމަ ލޮނުމެދު ހަފާލާށެވެ. ނުވަތަ އެ ތަދުވާ ދަތަކާއި ދިމާލުގައި ކުޑަ ވަގުތު ކޮޅަކު ބާއްވާލާށެވެ.\nބަދިގެ ތެރޭގައި ކައްކަން ގެންގުޅޭ ރީންދުލަކީ ދުޅަވެފައިވް ހިރުގަނޑަށް އަވަސް ޝިފާއެއް ލިއްބައިދޭ، އެންޓި ބެކްޓީރިއަލް މާއްދާތައް ގިނަ އެއްޗެކެވެ. ދަތެއް ފަނި ކައިގެން ތަދުވާ ނަމަ ނިދުމުގެ ކުރިން މަސްޓާޑް ތެޔޮ ފޮދެއްގެ ތެރެއަށް ރީންދޫ ކޮޅެއް އެއްކޮށްލުމަށް ފަހު ރިހޭ ދަތްތަކުގައި އުނގުޅާލާށެވެ.\nދަތްފަނި ކައިގެން ރިއްސާ ވަރުން ކެތް ނުވެގެން އުޅޭ ނަމަ މި ތިން ކަންތައް ގޭގައި ހުރެ ކޮށްލަ ބަލާށެވެ. މިއީ ގިނަ ބަޔަކު ދިރާސާ ކޮށްފައިވާ ދެތިން ފަރުވާ އެކެވެ. އެންމެ މުހިއްމީ އަބަދުވެސް ދުޅަހެޔޮ ސިއްހަތެއްގައި ހުރުމެވެ.


Dhiraagu mobile internet plan thakah heyo badhalu thakeh\nފޮޓޯ : ދިރާގު\n30 ސެޕްޓެމްބަރ 2021 - 16:36:41\nދިރާގު މޮބައިލް އިންޓަނެޓް ޕްލޭންތަކަށް ހެޔޮ ބަދަލުތަކެއް ގެނެސްފިއެވެ.\nދިރާގުން ބުނީ ސަރުކާރުން އިސްނަންގަވާ އިންޓަނެޓްގެ އަގުހެޔޮ ކުރައްވަން ކުރެއްވި މަސައްކަތްތަކަށް އެއްބާރުލުންދިނުމުގެ ގޮތުން ދިރާގުން ފޯރުކޮށްދޭ މޮބައިލް އިންޓަނެޓް ޕެކޭޖްތައް ކޮމިއުނިކޭޝަން އޮތޯރިޓީ އޮފް މޯލްޑްވްސް އިން އެޕްރޫވް ކުރައްވާފައިވާ ގޮތަށް ބަދަލުތައް 1 އޮކްޓޯބަރ 2021 އިން ފެށިގެން ގެންނާނެކަމަށެވެ.\nމި ގެންނަ ބަދަލާއެކު ދިރާގު އަމިއްލަ ޕޯސްޓްޕެއިޑް ޕްލޭންތަކަށް 29 އިންސައްތައާއި ހަމައަށް އިތުރު އެލަވަންސް ލިބޭނެ ކަމަށާއި، އެހެންކަމުން، ޑޭޓާގެ އަގު 22 އިންސައްތައާއި ހަމައަށް ހެޔޮ ވެގެންދާނެކަމަށެވެ.\nހަމަ އެއާއެކު، ދިރާގު ޕްރީޕެއިޑް ކޮމްބޯ ޕްލޭންތަކަށް 36 އިންސައްތައާއި ހަމައަށް އިތުރު ޑޭޓާ އެލަވަންސް ލިބިގެންދާނެއެވެ. އެގޮތުން މި ބަދަލުގެ ދަށުން، ކޮމްބޯ ޕްލޭންގެ ޑޭޓާގެ އަގު 33 އިންސައްތައާއި ހަމައަށް ހެޔޮވެގެންދާނެއެވެ. މީގެ އިތުރުން، އެލް.ޓީ.އީ ބްރޯޑްބޭންޑް "ވަގުތުން ގެއަށް އިންޓަނެޓް"ގެ ޕެކޭޖްތަކަށް 30 އިންސައްތައާއި ހަމައަށް އިތުރު ޑޭޓާ އެލަވަންސް ލިބުމުގެ އިތުރަށް އިންޓަނެޓްގެ ސްޕީޑް 10 އެމް.ބީ.ޕީ.އެސް އިން 25 އެމް.ބީ.ޕީ.އެސް އާ ހަމައަށް އިތުރު ވެގެންދާނެއެވެ. މި ހެޔޮ ބަދަލާއެކު ކަސްޓަމަރުންނަށް އިތުރު ހަރަދަކާ ނުލައި ގިނަ ކަންތައްތައް އިންޓަނެޓް މެދުވެރިކޮށް ކުރެއްވޭނެއެވެ. އަދި ކޮންމެ ޖީބީއަކަށް ދާ ހަރަދު ނިސްބަތުން ހެޔޮވެގެންދާނެއެވެ.\nދިރާގުގެ އަމިއްލަ ޕޯސްޓްޕެއިޑް ޕްލޭންއަކީ ކަސްޓަމަރުންނަށް މޮބައިލް ބޭނުންކުރުމުގެ ތަޖުރިބާ އިތުރަށް ފުރިހަމަ ކުރުމުގެ ގޮތުން ކަސްޓަމަރުންނަށް ފަސޭހަކަމާއެކު ޑޭޓާ އަދި ވޮއިސް ބޭނުން މިންވަރަކަށް ސެޓްކޮށްލެވޭގޮތައް ފަރުމާކޮށްފައިވައި ޕްލޭންއެކެވެ. އަދި އަމިއްލަ ޕޯސްޓްޕެއިޑްގެ "ވެލިއު ޕެކެސް" އިން އެ ކަސްޓަމަރެއްގެ މޮބައިލް ޔޫސޭޖަށް ބިނާކޮށް، މި ވެލިއު ޕެކްތަކުން ބޭނުންވާ ޕެކެއް ހިޔާރު ކުރުމުގެ ފުރުސަތު ލިބިގެންދާނެއެވެ. ވެލިއު ޕެކްތަކުގެ ތެރޭގައި ޗެޓް، ސޯޝަލް މީޑިއާ، ވޮއިސް، ޑޭޓާ އަދި ސްޓްރީމިންގ އެޑްއޮންސް ހިމެނެއެވެ. ސްޓްރީމިންގ އެޑްއޮންގައި ދިރާގު ޓީވީ އަދި ދިރާގު ޕްލޭ ހިމެނެއެވެ. މީގެ އިތުރުން ރާއްޖެއިން ބޭރަށް ގުޅުއްވަން ބޭނުންވާ ކަސްޓަމަރުންނަށް ހާއްސަކޮށް އައިޑީޑީ ވެލިއު ޕްކްސްވެސް ވަނީ ހިމަނާފައިއެވެ.\nމިއާއެކު، ދިރާގު ޕްރީޕެއިޑް ކަސްޓަމަރުންނަށް ކޮމްބޯ ޕްލޭން އެކްޓިވޭޓް ކުރަށްވައިގެން ވޮއިސް، އެސް.އެމް.އެސް އަދި ޑޭޓާ ހަމަ އެއްމެ ޕްލޭނަކުން ލިބިވަޑައިގަންނަވާނެއެވެ. އަދި މީގެ އިތުރުން، މި ޕްލޭންތަކުން ކަސްޓަމަރުންނަށް އިތުރު ފައިދާތަކެއް ލިބިގެންދާ ސްޓްރީމިންގ، ޗެޓް އަދި ސޯޝަލް މީޑިއާގެ އިތުރު ހިލޭ ޕަރކްސް ވެސް ހަމަ އެންމެ އެކްޓިވޭޝަނަކުން ލިބިގެންދާނެ ކަމަށް ދިރާގުން މައުލޫމާތުދެއެވެ.\nދިރާގަކީ އަބަދުވެސް އެކުންފުނިން ފޯރުކޮށްދޭ ހިދުމަތްތައް ކަސްޓަމަރުންގެ ބޭނުންތަކާއި އެއްގޮތަށް ބަދަލުކޮށް، ޑިޖިޓަލް ވަސީލަތްތައް މެދުވެރިކޮށް ދިރިއުޅުމަށް ފާގަތިކަމާއި ތަނަވަސްކަން ގެނެސްދިނުމަށް މަސައްކަތްކުރާ ކުންފުންޏެކެވެ.\nދިރާގު ކަލަންޑަރު ރާއްޖޭގެ ފަތުރުވެރިކަމުގެ ރަންޔޫބީލަށް\nދިރާގު ހައި ސްޕީޑް އިންޓަނެޓާއި ޓީވީ ދާންދޫއަށް\nދިރާގު ޓީވީ އަދި އިންޓަނެޓު ގޮއިދޫއަށް\nދިރާގު ޓީވީގެ ޚިދުމަތް ގެމަނަފުއްޓަށް!


BREAKING: ISIS Ge Hanguraamaverin Europe Ah Dhookohlaane Kamuge Inzaaru Trump Dheefi - Vaguthu\nއައިސިސް ހަނގުރާމަވެރިން ޔޫރަޕަށް ދޫކޮށްލާނެ ކަމުގެ އިންޒާރު ޓްރަމްޕް ދީފި\nހައްޔަރުކޮށްފައި ތިބި އިސްލާމިކް ސްޓޭޓްސް (އައިސިސް)ގެ ހަނގުރާމަވެރިން ޔޫރަޕަށް ދޫކޮށްލާނެ ކަމުގެ އިންޒާރު، އެމެރިކާގެ ރައީސް ޑޮނަލްޑް ޓްރަމްޕް ދީފިއެވެ.\nވައިޓް ހައުސްގައި ނޫސްވެރިންނާއި ބައްދަލުކޮށް ދެއްކި ވާހަކައިގައި ޓްރަމްޕް ބުނީ، ހައްޔަރުކޮށްފައިވާ 800 އަށްވުރެ ގިނަ ޔޫރަޕަށް ނިސްބަތްވާ ހަނގުރާމަވެރިން އެމެރިކާ އަސްކަރިއްޔާގެ ބެލުމުގެ ދަށުގައި، ސީރިޔާގައި އެބަތިބި ކަމަށެވެ. އަދި އެމީހުން އަނބުރާ އެމީހުންގެ ޤައުމަށް ފޮނުވާލަން ޖެހިދާނެ ކަމަށްވެސް އޭނާ ބުންޏެވެ.\n"ސީރިޔާގެ އަސްކަރިއްޔާ އާއި އެމެރިކާ ސިފައިންނާއި ގުޅިގެން އެޤައުމުން ޔޫރަޕަށް ނިސްބަތްވާ 800 އަށްވުރެ ގިނަ ހަނގުރާމަވެރިން ހައްޔަރުކޮށް އަހަރެމެންގެ ބެލުމުގެ ދަށުގައި އެބަތިބި. އޭގެ އިތުރުން އެތައް ހާސް އަންހެނުންނާއި ކުޑަކުދިންވެސް އެބަތިބި. ޔޫރަޕުން އެ މީހުންނާއި ހަވާލު ނުވެއްޖެ ނަމަ، ޔޫރަޕަށް އެމީހުން ދޫކޮށްލަން ޖެހިދާނެ،" ޓްރަމްޕް ބުންޏެވެ.\nޓްރަމްޕް މިގޮތަށް ބުނެފައި މިވަނީ، ހައްޔަރުކޮށްފައި ތިބި ޔޫރަޕްގެ ހަނގުރާމަވެރިން އަނބުރާ ޤައުމުތަކަށް ގެންދިއުމަށް އެޤައުމުތަކަށް އެނގުމުންވެސް އެގޮތަށް ކަންތައް ކޮށްފައި ނުވާތީއެވެ. ހަނގުރާމަވެރިން އަނބުރާ ޤައުމުތަކަށް ގެންދިއުމުގެ މައްސަލައިގައި ޤައުމުތަކުގެ އެއްބާރުލުން ނުލިބޭކަމަށް ބުނެ ޓްރަމްޕް އެޑްމިނިސްޓްރޭޝަނުން މީގެ ކުރިންވެސް ވަނީ އެކަމަށް ގޮވާލާ ކަންބޮޑުވުން ފާޅުކޮށްފައެވެ.\nޓްރަމްޕް ބުނެފައިވާގޮތުގައި، ޔޫރަޕްގެ ޤައުމުތަކުން ހަވާލުވާން ޖެހިފައިވާ ގިނަ އަދަދެއްގެ ހަނގުރާމަވެރިން ހައްޔަރުކޮށްފައި ވާއިރު، އޭގެތެރޭގައި ފްރާންސް އާއި ޖާމަނީ އާއި އިނގިރޭސިވިލާތާއި އެނޫންވެސް ގިނަ ގައުމުތަކަށް ނިސްބަތްވާ ހަނގުރާމަވެރިން އެބަތިއްބެވެ.\nޓްރަމްޕް ވަނީ މީގެ ކުރިންވެސް ޔޫރަޕަށް އައިސިސްގެ ހަނގުރާމަވެރިން ފޮނުވާލަން ޖެހިދާނެ ކަމަށް ބުނެފައެވެ. އެހެންކަމުން އޭގެ ކުރިން އެފަރާތްތައް އަނބުރާ ޤައުމުތަކަށް ގެންގޮސް ދައުވާ އުފުލަން ޖެހޭ ކަމަށް އޭނާ ބުނެފައި ވެއެވެ.\nއެމެރިކާގެ އަސްކަރިއްޔާއިން ވެސް މީގެ ކުރިން ބުނެފައިވަނީ، ޤައުމުތަކުން އެޤައުމުތަކަށް ނިސްބަތްވާ ހަނގުރާމަވެރިން އަނބުރާ ނުގެންގޮސް ތިއްބައި ޖިހާދިސްޓުންގެ އައު ދަރިފަސްކޮޅެއް އުފެދެން ފަށާފައިވާ ކަމަށެވެ.\nއައިއެސްއައިއެސް އަކީ ޔޫރަޕްގެ ގައުމުތަކުން ފަންޑްކޮށްގެން އުފައްދައިފައިވާ ޖަމާއަތެއް. މުސްލިމް ޤައުމުތަކުގައި ދާއިމީ ފިތުނަވެރިކަމެއް އުފައްދަން ވެގެން\nއޮގަސްޓް 2, 2019 19:53\nމުސްލިމުންގެ އިމޭޖް ހަޑި ކޮއްލަން އިޒްރޭލުގެ މޮސާދު އާއި އެމެރިކާގެ ސީއައިއޭ އާއި ސައޫދީ ޝާހީ އާއިލާ އަދި އިންޑިއާގެ ރޯ ގުޅިގެން ހިންގާ މެގަ ޕްރޮޖެކްޓެއް.\nއދ އާއި އެމެރިކާގެ ނުފޫޒުގދަ ބާރު ކެނޑޭނެ، އެއުޅެނީ މިހާރުވެސް އެހެން ގައުމުތައް ބަސްނާހައިގެން މާރަގަނޅު ވާނެ އަމިއްލަ އެމެެެރިކާ ހަމައަކަށް އެޅުވިއްޔާ، ޓުރަމްޕުގެ ބަސް އަހާނީ ރަސްގެފާނުން އެކަނި. މިހާރު ދުނިޔޭގެ ހުރިހާ އިންސާނުން ދަށުލައި އަޅުވެތި ނުކުރެވޭނެ. ހަގީގަތް އޮތީ ހާމައަށް ފެންނަން... އަދި މުސްލިމުން ގަދަވާނެ އިންޝާﷲ


July 31 gai NBA fashanee - AO News\nޖުލައި 31 ގައި އެންބީއޭ ފަށަނީ\nމިހާރު މުޅި ދުނިޔޭގައި ހަލުވިކަމާއެކު ފެތުރެމުންދާ ކޮރޯނާވައިރަހުގެ ސަބަބުން މެދުކަނޑާލާފައިވާ އެމެރިކާގެ ބާސްކެޓްބޯޅަ ލީގު (އެންބީއޭ) އަންނަ ޖުލައި މަހުގެ 31 ވަނަ ދުވަހު ފަށަން ޓީމުތަކުން އެއްބަސްވެއްޖެއެވެ.\nވީޑިއޯ ކޮންފަރެންސް މެދުވެރިކޮށް ޓީމުތަކުގެ ވެރިންނާއި، އެންބީއޭގެ އިސްފަރާތްތަކުގެ މެދުގައި އިއްޔެ ބޭއްވި ބައްދަލުވުމުގައި ކޮވިޑް-19ގެ ސަބަބުން މިދިޔަ މާރިޗް މަހުގެ 11 ވަނަ ދުވަހު މެދުކަނޑާލި އެންބީއޭގެ ހުރިހާ މެޗުތަކެއް ވެސް ކުޅުމަށް ނިންމާފައިވަނީ ފްލޮރިޑާގެ ޑިޒްނީ ވޯލްޑް ރިޒޯޓުގައި ހުންނަ އީއެސްޕީއެން ވައިޑް ވޯލްޑް އޮފް ސްޕޯޓްސް ކޮމްޕްލެކްސް ގައެވެ.\nއިއްޔެ ބޭއްވުނު މި ބައްދަލުވުމުގައި ލީގުގެ މެޗުތައް ކުރިއަށްގެންދިއުމަށްޓަކައި ވެސްޓަން އަދި އީސްޓަން ކޮންފަރެންސްގެ ތާވަލްގެ އެންމެ ކުރީގައި އުޅޭ ޓީމުތަކުގެ ރޭންކިން އަށް ބަލައިގެން ބާކީ އޮތް ބައި ފުރިހަމަކުރުމަށް ވަނީ ނިންމާފައެވެ. ހުރިހާ މެޗުތަކެއް ކުޅޭނީ ވެސް ސަޕޯޓަރުން ނުވައްދަ އެވެ.\nއެގޮތުން، ވެސްޓަން ކޮންފަރެންސްގެ 13 ޓީމަކާއި، އީސްޓަން ކޮންފަރެންސްގެ ނުވަ ޓީމެއް ލީގުގެ ކުރިއަށް އޮތް ބުރުގައި ވާދަކުރުމަށް ހަމަޖެހިފައިވާއިރު، ކޮންމެ ޓީމެއް ވެސް 8 މެޗު ކުޅެ، ކޮންމެ ކޮންފަރެންސް އެއްގެ ތާވަލްގެ އެންމެ ކުރި ހޯދާ 8 ޓީމެއް ވަނީ ޕްލޭ-އޮފް ބުރުގައި ވާދަކުރާ ގޮތަށް ހަމަޖެހިފައެވެ.\nއެންބީއޭގެ މެޗުތައް މެދުކަނޑާލިއިރު، ވެސްޓަން ކޮންފަރެންސްގެ އެންމެ ކުރީގައި އުޅޭ 8 ޓީމަކީ، ލޮސް އެންޖެލަސް ލޭކާސް، ލޮސް އެންޖެލަސް ކްލިޕާސް، ޑެންވާ ނަގެޓްސް، ޔޫޓާ ޖޭޒް އޮކްލަހޯމާ ސިޓީ ތަންޑާ އަދި ހިއުސްޓަން ރޮކެޓްސް އާއި ޑަލަސް މެވްރިކްސްގެ އިތުރުން މެމްފިސް ގްރިޒްލީސް އެވެ.\nއީސްޓަން ކޮންފަރެންސްގެ ތާވަލްގެ އެންމެ ކުރީގައި އުޅެނީ، މިލްވައުކީ ބަކްސް، ޓޮރޮންޓޯ ރެޕްޓާސް، ބޮސްޓަން ސެލްޓިކްސް، މިއާމީ ހީޓް، އިންޑިއާނާ ޕޭސާސް، ފިލަޑެލްފިއާ ސެވަންސިކްސް އާޒް، ބްރޫކްލިން ނެޓްސްގެ އިތުރުން އޯލާންޑޯ މެޖިކް އެވެ.\nމި 16 ޓީމުގެ އިތުރުން، ބާކީ ހުރި މެޗުތަކުގައި ވާދަކުރުމަށް ހަމަޖެހިފައިވާ އަނެއް ހަ ޓީމަކީ، ވެސްޓަން ކޮންފަރެންސްގެ ނިއު އޯލިއަންސް ޕެލިކަންސް، ޕޯޓްލަންޑް ޓްރެއިލްބްލޭޒާސް، ފީނިކްސް ސަންސް، ސެކްރެމެންޓޯ ކިންގްސް އާއި ސެން އެންޓޯނިއޯ ސްޕާސް އަދި އީސްޓަން ކޮންފަރެންސްގެ ވޮޝިންޓަން ވިޒަޑްސް އެވެ.\nއެންބީއޭގެ ބާކީ ހުރި މެޗުތައް ކުރިއަށްގެންދިއުމަށް ޓީމުތަކުގެ އިސްވެރިން އެއްބަސްވި ނަމަވެސް، އެކަމާ މެދު ގޮތެއް ނިންމާނީ މިއަދުގެ ވަގުތެއްގައި ނޭޝަނަލް ބާސްކެޓްބޯލް ޕްލޭޔާސް އެސޯސިއޭޝަން (އެންބީޕީއޭ) އިން ބާއްވާ ބައްދަލުވުމަށްފަހުގައެވެ.\nމިހާރު ރޭވިފައިވާ ގޮތަށް ލީގުގެ ކުޅުން ކުރިއަށްގެންދެވިއްޖެނަމަ، ސީޒަން ނިންމާލުމަށް ހަމަޖެހިފައިވާ އެންމެ ފަހު ތާރީޚަކީ އޮކްޓޯބަރު މަހުގެ 12 ވަނަ ދުވަހެވެ.


ބީއެމްއެލް އިސްލާމިކް ޕާސަނަލް ފައިނޭންސިން މެދުވެރިކޮށް ނަގުދު ފައިސާ ލިބޭ ގޮތަށް ހަދައިފި – Haftha\nFri, 21 January, 2022, 6:39 am\nބީއެމްއެލް އިސްލާމިކް ސެންޓަރެއް --- ހަފްތާ ފޮޓޯ: މުހައްމަދު ހައްޔާން\nބީއެމްއެލް އިސްލާމިކް ޕާސަނަލް ފައިނޭންސިން މެދުވެރިކޮށް ނަގުދު ފައިސާ ލިބޭ ގޮތަށް ހަދައިފި\nމުދާ ގަތުމުގެ އިތުރުން ނަގުދު ފައިސާ ލިބޭ ގޮތަށް ބޭންކް އޮފް މޯލްޑިވްސް އިން ބީއެމްއެލް އިސްލާމިކް ޕާސަނަލް ފައިނޭންސިން ޕޯޓްފޯލިއޯއަށް ބަދަލު ގެެނެސްފި އެވެ.\nބީއެމްއެލުން ބުނީ، އެ ބޭންކުގެ އިސްލާމިކް ޕާސަނަލް ފައިނޭންސިން މެދުވެރިކޮށް ނަގުދު ފައިސާ ނެގޭ ހިދުމަތް ފޯރުކޮށްދެނީ އިސްލާމިކް ބޭންކިންގައި ފާހަގަކޮށްލެވޭ އުސޫލެއް ކަމުގައިވާ ތަވައްރުގް އުސޫލުން ކަމަށެވެ.\nމިއީ ގަނެފައިވާ މުދަލެއް (ކޮމޯޑިޓީ) ގަތް އަގަށް ފައިދާއެއް ލުމަށްފަހުގައި ފަހުން ފައިސާ ދައްކާގޮތަށް ވިއްކުމުގެ މައްޗައް ބިނާވާ އިސްލާމިކް ފައިނޭންސިންގެ އުސޫލެކެވެ. މި ފެސިލިޓީ މެދުވެރިކޮށް ކަސްޓަމަރުންނަށް ވަގުތުން ނަގުދު ފައިސާ ލިބި ފަސް އަހަރުގެ މުއްދަތުގެ ތެރޭގައި މަހުން މަހަށް ބަހާލައިގެން އަނބުރާ ފައިސާ ދެއްކޭނެ އެވެ.\nމިކަމާ ގުޅޭ ގޮތުން ބީއެމްއެލް ސީއީއޯ އަދި މެނޭޖިން ޑައިރެކްޓަރު ޓިމް ސޯޔާ ވިދާޅުވީ މި ސަރަހައްދުގެ އިސްލާމިކް ބޭންކުތަކާއި އެއް ގޮތަށް ޕާސަނަލް ފައިނޭންސިން މެދުވެރިކޮށް ކަސްޓަމަރުންނަށް އިތުރު ގޮތްތަކެއް ފޯރުކޮށްދެވޭކަމީ ލިބޭ އުފަލެއް ކަމަށެވެ.\n“މިއީ އިސްލާމިކް ފައިނޭންސިންގައި ފުޅާ ދާއިރާއެއްގައި ބޭނުންކުރެވޭ އުސޫލުތަކާ އެއްގޮތަށް ފޯރުކޮށްދެވޭ ހިދުމަތެއް. އަދި މި ހިދުމަތް މެދުވެރިކޮށް މުދާ ގަތުމުގެ އިތުރުން ނަގުދު ފައިސާ ބޭނުންނަމަ ފައިސާ ނެގުމުގެ އިހްތިޔާރު ކަސްޓަމަރުންނަށް ލިބިގެންދާނެ” ސޯޔާ ވިދާޅުވި އެވެ.\nބީއެމްއެލް އިސްލާމިކް ޕާސަނަލް ފައިނޭންސިންއަކީ މުސާރަ ލިބޭ ފަރާތްތަކާއި ރިޓަޔަމަންޓް ޕެންޝަން ލިބޭ ފަރާތްތަކަށް 300،000 ރުފިޔާއާ ހަމައަށް 15 ޕަސެންޓުގެ ރޭޓެއްގައި ދޫކުރާ ފައިނޭންސިން ފެސިލިޓީއެކެވެ.\nމަހުން މަހަށް މުސާރަ ނުލިބޭ ފަރާތްތަކަށް ބީއެމްއެލް އިސްލާމިކް ޕާސަނަލް ފައިނޭންސިން މައިކްރޯ މެދުވެރިކޮށް 25،000 ރުފިޔާއާ ހަމަޔަށް 12 ޕަސެންޓް ރޭޓެއްގައި ފައިނޭންސިން ދޫކުރާނެއެވެ.\nބީއެމްއެލުން ބުނީ، އެ ބޭންކުގެ ލުއި އެކްސްޕްރެސް، ލުއި ޕްރޮފެޝަނަލް އަދި ލުއި ލޯނު މިހާރު ނަގާފައިވާ ކަސްޓަމަރުންނަށްވެސް މި ފެސިލިޓީ މެދުވެރިކޮށް ރީފައިނޭންސް ކުރެވޭނެ ކަމަށެވެ.\nފާހަގަ: ބީއެމްއެލް, ބީއެމްއެލް އިސްލާމިކް


Isthiufaa dhinee ithubaaru neh vote ah birunneh noon: Shidhatha\nއިސްތިއުފާ ދިނީ އިތުބާރު ނެތް ވޯޓަށް ބިރުންނެއް ނޫން\nކުރީގެ ޖެންޑާ މިނިސްޓަރު އަދި މޯލްޑިވްސް ނެޝަނަލް ޕާޓީގެ ނާއިބު ރައީސް ޝިދާތާ ޝަރީފް ބައިވެރިވެވަޑައިގެންނެވި އަވަސްގެ "ސުވާލަކަށް ފަހު ސުވާލެއް" ޓޯކް ޝޯ: --- ވީޑިއޯ: އަހުމަދު ރަމީޒު (އަންދު)\nޖެންޑާ މިނިސްޓަރު ކަމުން އިސްތިއުފާ ދެއްވީ ނޯކޮންޑިފެންސް މޯޝަން -- އިތުބާރު ނެތް ކަމުގެ ވޯޓް ނަގާ -- މަގާމުން ދުރުކޮށްފާނެތީ ބިރުން ނޫން ކަމަށާ އިސްތިއުފާ ނުދެއްވި ނަމަވެސް އެ ވޯޓް މަޖިލީހުގައި ނަގަން ކެރިވަޑައިނުގެންނެވީސް ކަމަށް ޝިދާތާ ޝަރީފް ވިދާޅުވެއްޖެ އެވެ. ކުޑަ ކުދިންނާ ގުޅޭ ގިނަ މައްސަލަތަކުގައި އިހުމާލުވި ކަމަށް ބުނެ ރައްޔިތުންގެ މަޖިލީހުގައި އެމްޑީޕީގެ މެންބަރުން ޝިދާތާގެ އިސްތިއުފާއަށް ގޮވާލާފައިވަނިކޮށް އެ ކަމަނާ އިސްތިއުފާ ދެއްވީ ފެބްރުއަރީ 6، 2020 ގައެވެ.\nއިސްތިއުފާ ދިން ސަބަބުތަކާއި ގުޅޭގޮތުން މީގެ ކުރީން ޝިދާތާ ތަަފްސީލުކޮށް ވާހަކައެއް ނުދައްކަވައެވެ. އަވަސްގެ "ސުވާލަކަށް ފަހު ސުވާލެއް" ގެ 14 ވަނަ މެހެމާންގެ ގޮތުގައި ބައިވެރިވެވަޑައިގެން އެކަމަނާ ވަނީ ވަރަށް ތަފްސީލުކޮށް ވާހަކަ ދައްކަވާފައެވެ.\nޝިދާތާ ވިދާޅުވީ އިސްތިއުފާ ދެއްވީ އެކަމަނާގެ އިހުމާލުން، ކަމެއް ގޯސްވެގެން ނޫން ކަމަށާ ބަޔަކު އެހެން ބުނި ނަމަވެސް މަގާމުގެ މަސްއޫލިއްޔަތު އަދާކުރެއްވެވީ ވަރަށް ފުރިހަމައަށް ކަމަށެވެ. އަދި ޖެންޑާ މިނިސްޓްރީ ހަރުދަނާ ކުރެއްވުމަށް ވަރަށް މުހިންމު މަސައްކަތްތަކެއް ކުރެއްވެވި ކަމަށް ވިދާޅުވިއެވެ.\nޝިދާތާ ވިދާޅުވީ ޖެންޑާގައި ހައްލުނުވެ ހުރި ކަމަށް ބުނާ މައްސަލަތައް މިއަަދުވެސް ހައްލު ނުވާ ކަމަށާ ބައެއް މައްސަލަތައް އިތުރަށް ގޯސްވެފައިވާ ކަމަށެވެ. އަމިއްލަފުޅަށް އިސްތިއުފާ ދެއްވީ އެކަންކަން ރައްޔިތުންނަށް ސާފުކޮށްދެއްވުމަށް ކަމަށްވެސް ވިދާޅުވިއެވެ.\n"އަޅުގަނޑު ބޭނުންވީ އަޅުގަނޑު ނަފްސު ކަތިލާން ފުރުސަތު ނުދީ މިކަމުގައި އޮތް ހަގީގަތް ރައްޔިތުންނަށް ސާފުކޮށްދޭން. އަޅުގަނޑު އަދިވެސް ގަބޫލުކުރަން އަޅުގަނޑަކީ ވަރަށް ޒިންމާދާރުކަމާ އެކީގައި ވަރަށް ލީޑާޝިޕް ނަގައިގެން ވަރަށް ރަނގަޅު ބަދަލުތަކެއް ޖެންޑާ މިނިސްޓްރީގެ ނިޒާމުގެ ތެރެއަށް ގެނެސްފައިވާ މީހެއް،"\nޖެންޑާ މިނިސްޓަރުގެ މަގާމުން އިސްތިއުފާ ދެއްވި ޝިދާތާ ޝަރީފް ރައީސް ސޯލިހާއެކު --\nމަގާމުގައި ހުންނެވިއިރު ކުރިމަތިވެވަޑައިގެންނެވި ޕްރެޝަރުތަކާއި ގުޅިގެން ރައީސް އިބްރާހިމް މުހައްމަދު ސޯލިހާއި އަދާލަތު ޕާޓީން އެކަށީގެންވާ ގޮތެއްގައި ސަޕޯޓާއި އެހީތެރިކަން ލިބިވަޑައިގެންނެވިތޯ ދެންނެވުމުން ޝިދާތާ ވިދާޅުވީ އެކަމަނާއަކީ ސިޔާސީ މީހެއް ކަމަށާ އެފަދަ ކަމަކަަށް އުންމީދު ނުކުރައްވާ ކަމަށެވެ.\nއަދި މަގާމުން އިސްތިއުފާ ދެއްވީ ރައީސުލްޖުމްހޫރިއްޔާއަށްޓަކާ ކަމަށާ އެކަން ރައީސަށްވެސް އެނގިވަޑައިގަންނަވާނެ ކަމަށެވެ. އެކަމުގެ ތަފްސީލު މިވަގުތު ހާމަކުރައްވަން ބޭނުންފުޅުނުވާ ކަމަށްވެސް ވިދާޅުވިއެވެ.\n"އަޅުގަނޑަކީ ސިޔާސީ މީހެއް. އަޅުގަނޑުގެ ވިސްނުންވެސް ހުންނަނީ ވަރަށް ސިޔާސީކޮށް އެނގޭތޯ. އަޅުގަނޑު އެކްސްޕެކްޓެއް ނުކުރަން ރައީސުލްޖުމްހޫރިއްޔާ އަޅުގަނޑު ހިމާޔަތް ކުރާނެ ކަމަކަށް. އެކަމަކު އަޅުގަނޑު އިސްތިއުފާ ދިނީ ރައީސުލްޖުމްހޫރިއްޔާއަށްޓަކައި. އެހެންވީމަ އެ އުފާ އަޅުގަނޑަށް ލިބޭ. އަޅުގަނޑު އެކްސްޕެކްޓެއް ނުކުރަން ސަރުކާރުގެ އެއްވެސް މީހަކު އަދި އަޅުގަނޑު އޭރު ނިސްބަތްވި ޕާޓީގެ ލީޑާޝިޕްގެ ދިފާއުގައި ތެދުވާކަށް،"\nސިޔާސީ މަސައްކަތަކީ ވަރަށް ތަފާތު މަސައްކަތެއް ކަމަށާ އެ މަސައްކަތުގައި ޕްރެޝަރާއި ގޮންޖެހުންތަކާއި ކުރިމަތިލާން ޖެހޭނީ އާހިރުގައި އެކަަނި ކަމަށްވެސް ވިދާޅުވިއެވެ. އަދި ބަޔަކު ނިކުމެ ވައްޓާލައިފިނަމަ ތެދުވާންވެސް ޖެހޭނީ އެކަނި ކަމަށާއި ސިޔާސީ މައިދާނަށް ނިކުންނެވީ އެކަންކަން އެނގި ހުރެ ކަމަށް ވިދާޅުވިއެވެ.\n"އަޅުގަނޑު ފަހަތަށް ޖެހުނީ އަޅުގަނޑުގެ އަޒުމަށް ގުޑުމެއް އައިސްގެނެއް ނޫން. އަޅުގަނޑުގެ ހިތްވަރު ބަލިވެގެނެއް ނޫން. އަދި އަޅުގަނޑު ގިވްއަޕް ކުރީކީއެއްވެސް ނޫން. އަޅުގަނޑު އިތުރު ހަރުފަތަކަށް މައްޗަށް ޖެހިލަން ޖެހިގެން ފަހަތަށް ޖެހުނީ. އަޅުގަނޑު ނުދެކެން އެއީ ސިޔާސީ ކެރިއަރަށް އައި ލޮޅުމެއްގެ ގޮތުގައެއް،"\nކުރީގެ ޖެންޑާ މިނިސްޓަރު ޝިދާތާ ޝަރީފް: މަގާމުން އިސްތިއުފާ ދިނީ އިތުބާރު ނެތް ކަމުގެ ވޯޓް ނަގާ މަގާމުން ދުރުކޮށްފާނެތީ ބިރުން ނޫން ކަމަށް ވިދާޅުވި -- އަވަސް ފޮޓޯ\nޝިދާތާ ވިދާޅުވީ ސިޔާސީ ގޮތުން އަންހެނަކު މާބޮޑަށް ކުރިއަށްދާނަމަ އެކަމަށް "ކަޅިއަޅާ" ބަޔަކު ތިބޭނެ ކަމަށާ އެ މީހަކު ހުއްޓުވުނު ގޮތަކަށް ހުއްޓުވަން ބޭނުންވާ ބަޔަކުވެސް ތިބޭނެ ކަމަށެވެ. އަދި ކޯލިޝަން ސަރުކާރެއްގައި މެޖޯރިޓީ އޮތް ޕާޓީއަށް އެހެން ޕާޓީއަކަށް ނިސްބަތްވާ ވަޒީރަކު މާ ބާރަށް ކުރިއަށްދާ މަންޒަރު ފެންނަ ނަމަ އެކަމެއްވެސް ބަލަން ފަސޭހަނުވާނެ ކަމަށެވެ.\nއެފަދަ ކިތަންމެ ކަމެއް ތަޖުރިބާ ކުރައްވަން ޖެހިވަޑައިގެންނެވި ކަމަށްވެސް ވިދާޅުވިއެވެ. ނަމަވެސް ތަފްސީލެއް ނުދެއްވިއެވެ.\nއަދި ވިދާޅުވީ މަގާމުން އިސްތިއުފާ ދެއްވީ އިތުބާރު ނެތްކަމުގެ ވޯޓްގެ ބިރަށް ނޫން ކަމަށެވެ. އިސްތިއުފާ ނުދެއްވިނަމަ އެ ވޯޓް މަޖިލީހަށް ވައްދަންވެސް ކެރިވަޑައިގަންނަވާނެ ކަމަށް ގަބޫލުނުކުރައްވާ ކަމަށްވެސް ވިދާޅުވިއެވެ.\n"އަޅުގަނޑު މިއަދުވެސް ގަބޫލެއް ނުކުރަމޭ އިނގޭތޯ އަޅުގަނޑު ދުރުކުރަން ރައްޔިތުން ޕްރެޝަރު ކުރީ ކަމަކަށް. އަޅުގަނޑު ދެކެނީ އެއީ ސިޔާސީ ގޮތުން ކުރި ޕްރެޝަރެއް ކަމަށް. އަޅުގަނޑު އަދިވެސް ގަބޫލެެއް ނުކުރަމޭ އެ ދުވަހު އަޅުގަނޑު އިސްތިއުފާ ނުދީ ހުރިނަމަވެސް އަޅުގަނޑު ނޯކޮންފިޑެންސް ވޯޓްވެސް ނަގާނެ ކަމަކަށް. އެ މައްސަލަ އެ ގޮތަށް މަޖިލީހަށް ލާނެ ކަމަކަށް އަޅުގަނޑު ގަބޫލެއް ނުކުރަން. އެެހެނަސް އަޅުގަނޑަކަށް ވޯތެއް ނޫން އެ ހުރިހާ ކަމެއް އެ ގޮތަށް ޑްރައިވް ކުރާކަށްވެސް. އެެހެންވީމަ އަޅުގަނޑަށް އެވަގުތު އެންމެ ވޯތްވީ ފަހަތަށް ޖެހިލާފައި މަޑުމައިތިރިކަމާއެކު ހުރެ ރައްޔިތުންނަށް ކަންކަމުގެ ހަގީގަތް ސާފުކޮށް ބުނެދިނުން. އެކަން މިއަދު އެ ދަނީ ފެންނަމުން ވަރަށް ރަނގަޅަށްވެސް،" ޝިދާތާ ވިދާޅުވިއެވެ.\nއަޅުގަނޑު އެއްގޮތަކަށްވެސް ނޯކޮންފިޑެންސް ވޯޓްގެ ބިރު އޮވެގެނެއް ނޫން އިސްތިއުފާ ދިނީއެއް. އަޅުގަނޑަށް އެނގޭ އަޅުގަނޑުގެ ނޯކޮންފިޑެންސް ވޯޓް ނުވެސް ލާނެކަންވެސް. އެެހެނަސް އެ ވަގުތު އެ ޕްރެޝަރުކުރީ އަޅުގަނޑަށް އެނގޭ ސިޔާސީ މަގުސަދުތަކެއް ހާސިލުކުރަން ވެގެންކަން. އަޅުގަނޑަށް ގަބޫލެއް ނުކުރަން އެބަޔަކަށް އެކަންވެސް ހާސިލުވީ ކަމަކަށްވެސް\nޝިދާތާ ޝަރީފް | ކުރީގެ ޖެންޑާ މިނިސްޓަރު\nއިސްތިއުފާ ދިނުމާއި ހަމައަށް ސަރުކާރުގެ އިސްވެރިންނާއި ސަރުކާރާ ގުޅުންހުރި ގިނަ ބަޔަކާ އޮތީ ވަރަށް ރަނގަޅު ގުޅުމެއް ކަމަށްވެސް ޝިދާތާ ވިދާޅުވިއެވެ. ނަމަވެސް ސަރުކާރުގެ ނުފޫޒު ގަދަ ބައެއް އަންހެން ބޭފުޅުންގެ ފަރާތުން ސިޔާސީ ގޮތުން އެކި ނުފޫޒުތައް އޮތް ކަމަށް ވިދާޅުވިއެވެ.\nއަދި އޭނާގެ މަގާމާ ދޭތެރޭ ހިތް ނުތަނަވަސްކަން އޮތް ބޭފުޅުންވެސް ތިއްބެވި ކަމަށެވެ. އެކަމަނާއާ ދެކޮޅަށް އެފަދަ ބޮޑު ޕްރޮޕެގެންޑާއެއް ފެތުރީވެސް އެހެން ވެގެން ކަމަށް ވިދާޅުވިއެވެ. ނަމަވެސް އެކަމަނާއަކީ "ތިނޯހުގެ ފަލަކޮޅުން" ވިސްނަވާ ބޭފުޅެއް ނޫން ކަމަށް ވިދާޅުވެ ދެކޮޅަށް މަސައްކަތް ކުރެއްވި ބޭފުޅުންނަށް ލިބުނު ކާމިޔާބެއް ނެތް ކަމަށް ވިދާޅުވިއެވެ.\nއަދި އަދާލަަތުން ވަކިވެ މޯލްޑިވްސް ނެޝަނަލް ޕާޓީއާ ގުޅިވަޑައިގެން އެ ޕާޓީގެ އިސް މަގާމެއްގައި ހުންނަވާ މިއަދު ހިދުމަތް ކުރުމުގެ ފުރުސަތު ލިބުމަކީ އެންމެ އެދިވަޑައިގެންނެވި ގޮތް ކަމަށް ވިދާޅުވިއެވެ.\nއެމްޑީޕީ ރައީސް އިބްރާހިމް މުހައްމަދު ސޯލިހު ޝިދާތާ ޝަރީފު + ސުވާލަކަށްފަހު ސުވާލެއް މޯލްޑިވްސް ނޭޝަނަލް ޕާޓީ


ކޯވިޑް19: އެމެރިކާގެ ހޮސްޕިޓަލުތައް މަރުވެފައިވާ ހަށިތަކުން ފުނިޖެހެނީ! – Dhen.mv\nކޯވިޑް19: އެމެރިކާގެ ހޮސްޕިޓަލުތައް މަރުވެފައިވާ ހަށިތަކުން ފުނިޖެހެނީ!\nދެން އެމްވީ April 7, 2020 - 8:50 pm\nދުނިޔޭގެ އެކި ހިސާބުތަކުގައި މިހާރު ހަލުވިކަމާއިއެކު ފެތުރެމުން އަންނަ ނުރައްކާތެރި ކޯވިޑް19 ވައިރަސް، މިދުވަސްކޮޅު އެންމެ ބާރުމިނުގައި ފެތުރޭ އެއް ގައުމަކީ އެމެރިކާއެވެ.\nއެމެރިކާގެ ޖޯންސް ހޮޕްކިންސް ޔުނިވަރސިޓީއިން މިދިޔަ ހޯމަ ދުވަހު އާއްމުކުރި ތަފާސް ހިސާބުތަކުން ދައްކާގޮތުގައި، އެގައުމުގައި ކޯވިޑް19 ޖެހިގެން މަރުވި މީހުންގެ އަދަދު ވަނީ 10000 އަށް ވުރެ މައްޗަށް އަރާފައެވެ. އެމެރިކާގައި ކޯވިޑް19 ޖެހޭ މީހުންގެ އަދަދު ދުވަހަކަށްވުރެ ދުވަހެއް އިތުރުވަމުން ދާއިރު، ބަލިޖެހިގެން މަރުވާ މީހުންގެ ހަަށިތަކުން ހޮސްޕިޓަލުތައް ދަނީ ފުރެމުންނެވެ.\nއެމެރިކާގެ ކޯވިޑް19 ޓާސްކް ފޯސްގެ މެމްބަރެއް އަދި ފިޒީޝަނެއް ކަމަށްވާ އެޑްމަޔަރަލް ބްރެޓް ގިރޮޔާ ބުނީ، މިހަފްތާ ވެގެންދާނީ އެގައުމުގެ އައިސީޔޫތަކާއި ހޮސްޕިޓަލުތައް ކޯވިޑް19 ޖެހޭ މީހުންތަކުން ފުރި، ބަލިޖެހިގެން އެންމެ ގިނަ މީހުން މަރުވާނެ ހަފްތާއަށް ކަމަށެވެ.\nކޯވިޑް 19 ޖެހިގެން އެމެރިކާގައި މަރުވާ މީހުންގެ އަދަދު 240000 އަށް އެރުމުގެ ފުރުސަތު އެބަ އޮތް ކަމަށް ވައިޓް ހައުސްގައި މަސައްކަތް ކުރާ ސިއްހީ ތަޖްރިބާކާރެއް ވަނީ ބުނެފައެވެ. އެމެރިކާ އަކީ މިވަގުތު ކޯވިޑް19 ޖެހިގެން ތިންވަނައަށް އެންމެ ގިނަ މީހުން މަރުވި ގައުމެވެ. ކޯވިޑް 19 ޖެހިގެން މިހާތަނަށް އެންމެ ގިނަ މީހުން މަރުވެފައިވަނީ އިޓަލީގައެވެ. ދެވަނައަށް އެންމެ ގިނަ މީހުން މަރުވެފައިވަނީ ސްޕެއިންގައެވެ.\n8 މިލިއަން މީހުންގެ އަބާދީއެއް އޮންނަ ނިއުޔޯކް ސިޓީގައި ކޯވިޑް19 ޖެހުނު މީހުންގެ އަދަދު ވަނީ 130000 އަށް އަރާފައެވެ. ނިއުޔޯކްގައި ކޯވިޑް19 ޖެހިގެން މަރުވި މީހުންގެ އަދަދު ވަނީ 4750 އަށް އަރާފައެވެ.


Fiyavalhu alhaigen gehlumeh vanee alhugandakah noon: Raees\n"ފިޔަވަޅު އަޅައިގެން ގެއްލުން ލިބޭނީ އަޅުގަނޑަކަށް ނޫން"\nއީޔޫ އިން ފިޔަވަޅު އެޅި ނަމަވެސް ރައީސް ޔާމީނަށް ލިބޭނެ ގެއްލުމެއް ނޯންނާނެ ކަމަށް އެމަނިކުފާނު މިއަދު ވިދާޅުވެއްޖެ އެވެ.\nހއ. ކެލާގައި ވާހަކަފުޅު ދައްކަވަމުން ރައީސް ޔާމީން ވިދާޅުވީ އީޔޫ އިން ފިޔަޅު އަޅައިގެން ގެއްލުން ވާނީ ދިވެހި ވިޔަފާރިވެރިންނަށް ކަމަށާއި އެ މީހުންނަށް ވިޔަފާރި ނުކުރެވި ޔޫރަޕުގެ ގައުމުތަކަށް އެ މީހުންނަށް ނުދެވޭ ގޮތް ވާނެ ކަމަށެވެ. އެހެންކަމުން އެއީ ރައީސަށް ލިބޭނެ ގެއްލުމެއް ނޫން ކަމަށާއި ގެއްލުން ލިބޭނީ ދެން ގައުމު ހިންގަން ތިބޭ ބަޔަކަށް ކަމަށެވެ.\n"އީޔޫ ވެސް އަންނަނީ، އިންޑިޔާ ސިފައިން ވެސް އަންނަންވީ، ކޮން ބައެއްތޯ މިކަމަށް ދައުވަތު ދިނީ ކޮން ބަޔަކަށްތޯ މިކަމަށް ގެއްލުން ވަނީ، ހަމަގައިމުވެސް އެ މީހުން ނާންނާނެ ރައީސް ޔާމީން ހައްޔަރު ކުރާކަށް، އެހެންވެ ޝަހުސީ ގޮތުން ޒާތީ ގޮތުން އަޅުގަނޑަށް ލިބޭ ގެއްލުމެއް ނޯންނާނެ،" ރައީސް ޔާމީން ވިދާޅުވި އެވެ.\nރައީސް ވިދާޅުވީ ރައްޔިތުންނަކީ ދެ ތިން ސިޔާސީ މީހުންގެ ވަށައިގެން "ކަސްތޮޅު" އެޅުވިފައިވާ ބަޔަކަށް ވެގެން ނުވާނެ ކަމަށާއި ރައްޔިތުން ބޭނުންވާ ކަންކަން ކުރުމުގައި އެއަށް ވުރެ ގާބިލު ބަޔަކަށް ވެގެން ނުވާނެ ކަމަށެވެ. އެހެންވާނަމަ އެއީ ހުދުމުހުތާރު ކަން ކަމަށާއި ޑިމޮކްރަސީއާ ބީރައްޓެހި ސިފައެއް ކަމަށް ރައީސް ވިދާޅުވި އެވެ.\nފިޔަވަޅު އެޅިޔަސް ގެއްލުމެއް ނުވާނެ ކަމަށް ރައީސް ޔާމީން ވިދާޅުވީ އީޔޫ އިން ރާއްޖޭގެ ވެރިންނަަށް ފިޔަވަޅު އަޅާނެ އޮނިގަނޑެއް ދާދި ފަހުން ފާސްކޮށްފައި ވަނިކޮށެވެ. ރާއްޖޭގެ ވެރިންނަށް ވަގުތުން ފިޔަވަޅު އަޅަން ނުނިންމި ނަމަވެސް ކަންކަން އިސްލާހު ނުވާނަމަ ފިޔަވަޅު އަޅަން އީޔޫއިން ވަނީ ނިންމައިފަ އެވެ.\nރައީސް އަބްދުﷲ ޔާމީން އީޔޫއިން ރާއްޖެއަށް ފިޔަވަޅު އެޅުން ހއ. ކެލާ


އެމެރިކާ އިސްވެ އޮވެ ވާވޭ އަށް ދަތިކުރަން ކުރާ މަސައްކަތްތަކަށް އަހަރެއް ވަނީ އެވެ. އަހަރު ހަމަވުމާ އެކު އަދި އިތުރު އެއް އަހަރު ދުވަހަށް ދަތިކުރުމުގެ މުއްދަތު ދަންމާލަން އެމެރިކާ އިން ވަނީ ނިންމައިފަ އެވެ. އެމެރިކާ ދެކޭ ގޮތުގައި އަދި މި ވަރު ވެސް ކުޑަ އެވެ. ދަތިކުރުމުގެ ފިޔަވަޅުތައް އިހުނަށް ވުރެ ވަރުގަދަކޮށްގެން މެނުވީ ވާވޭ އަށް...\nހިއާ ވީގޯ: ވާވޭ އެޕް ގެލަރީއަށް މެޕްސް އެޕްލިކޭޝަނެއް\nއެންޑްރޮއިޑް ވެއާގެ އާ ނަމަކީ "ވެއާ އޯއެސް"\n"އެންޑްރޮއިޑް ވެއާ" އަކީ ގޫގުލް މޮބައިލް އޮޕަރޭޓިން ސިސްޓަމް، އެންޑްރޮއިޑްގެ ބާވަތެކެވެ. އެންޑްރޮއިޑް ވެއާގެ ނަން ބަދަލުކޮށް މިހާރު ކިޔަނީ "ވެއާ އޯއެސް" އެވެ. އޮޕަރޭޓިން ސިސްޓަމްގެ ނަން އެއް ނަމުން އެހެން ނަމަކަށް ބަދަލުކުރުމަކުން އެއިން ކޮށްދޭ މަސައްކަތެއް ބަދަލެއް ނުވެ އެވެ. ވެއާ އޯއެސް ޚާއްސަކޮށްފައި ވަނީ ސްމާޓް ގަޑިތަކަށް އަދި...


Iran ge nuclear ebbasvumaa medhu Trump ge nimmevumah dhuniye dhekolhu | Mihaaru\nއެމެރިކާގެ ރައީސް ޑޮނަލްޑް ޓްރަމްޕް: ކޮންގްރެސް އަށް ވަނީ 60 ދުވަހުގެ މުހުލަތު ދެއްވާފައި. --ފޮޓޯ:އޭއެފްޕީ\nއީރާނުގެ ނިއުކްލިއާ އެއްބަސްވުމާ މެދު ޓްރަމްޕުގެ ނިންމެވުމާ ދުނިޔެ ދެކޮޅު\n14 އޮކްޓޯބަރ 2017 - 15:06\nވޮޝިންޓަން (އޮކްޓޯބަރު 14) - އީރާނާ އެކު ގާއިމްކުރި ނިއުކްލިއާ އެއްބަސްވުމުން "އިރާލައްވާނެކަމުގެ" އިންޒާރު އެމެރިކާގެ ރައީސް ޑޮނަލްޑް ޓްރަމްޕް ދެއްވި ނަމަވެސް އެ އެއްބަސްވުމަށް އިހްތިރާމް ކުރާނެ ކަމަށް ދުނިޔޭގެ ބޮޑެތި ބާރުތަކުން ބުނެފި އެވެ.\nއެމެރިކާ ވެސް ހިމެނޭ ގޮތަށް 2015 ވަނަ އަހަރު ގާއިމްކުރި އެއްބަސްވުމުގައި ވަނީ އިނގިރޭސި ވިލާތާއި ރަޝިޔާ، ފްރާންސް، ޖާމަނީ އަދި ޗައިނާ އިން ވެސް ސޮއިކޮށްފަ އެވެ. އެކަމަކު ޓްރަމްޕް ހުކުރު ދުވަހު ދެއްވި ބަޔާނުގައި ވަނީ އީރާނުން އެއްބަސްވުމަށް އިހްތިރާމް ނުކުރާ ކަމަށާއި އެހެންވެ އެމެރިކާ އިން އެ އެއްބަސްވުން ދަމަހައްޓަން ބޭނުން ނުވާ ކަމަށް ވިދާޅުވެފަ އެވެ. އެކަމަކު ބައިނަލްއަގުވާމީ އޮބްޒާވަރުން ދަނީ އީރާނުން އެއްބަސްވުމަށް އަމަލު ކުރަމުންދާ ކަމަށް ބުނަމުންނެވެ.\nއީރާނުގެ ނިއުކްލިއާ އެއްބަސްވުން ކޮންމެ ތިން މަހަކުން އެމެރިކާ އިން މުރާޖައާކޮށް ސެޓިފައި ކުރަން ޖެހެ އެވެ. ކުރިން ދެ ފަހަރަކު އެއްބަސްވުން ސެޓިފައި ކުރެއްވި ނަމަވެސް ޓްރަމްޕް ވަނީ ތިން ވަނަ ފަހަރަށް ސެޓިފައި ކުރަން ދެކޮޅު ހައްދަވައިފަ އެވެ. އަދި 90 ދުވަހުގެ މުހުލަތު މާދަމާ ހަމަވާނެ އެވެ. އެހެންވެ ނިއުކްލިއާ އެއްބަސްވުމުން ވަކިވެ އީރާނާ ދެކޮޅަށް ދަތިކުރުމުގެ ފިޔަވަޅު އަލުން އަޅާނީތޯ ނިންމުމަށް ކޮންގްރެސް އަށް ދެ މަސް ދުވަހުގެ މުއްދަތު މިހާރު ވަނީ ލިބިފަ އެވެ.\nޓްރަމްޕުގެ ނިންމެވުމަށް ވަނީ އިޒްރޭލުގެ ބޮޑު ވަޒީރު ބެންޖަމިން ނަަތަންޔާހޫ މަރުހަބާ ވިދާޅުވެ "ޓެރަރިސްޓް ދައުލަތަކާ" ކެރިގެން ކުރިމަތިލައްވާތީ ޓްރަމްޕަށް ޝުކުރު އަދާކުރައްވައިފަ އެވެ.\nރަޝިޔާ އިން ވަނީ ޓްރަމްޕުގެ ނިންވުމަށް ހިތާމަ ކުރާ ކަމަށް ބުނެފަ އެވެ. އިނގިރޭސި ވިލާތާއި ފްރާންސް، އަދި ޖަރުމަނުން ވަނީ އީރާނުގެ ނިއުކްލިއާ އެއްބަސްވުން ވަނީ ހުރިހާ ގައުމެއްގެ މަސްލަހަތު ހިމާޔަތް ކުރެވޭ ގޮތަށް ގާއިމްކޮށްފައި ކަމަށް ބުނެފަ އެވެ. ޓްރަމްޕުގެ ތަގްރީރުގެ ފަހުން ޗައިނާ އިން ވަކި އެއްޗެއް ބުނެފައެއް ނުވެ އެވެ. ނަމަވެސް ކުރިން ވަނީ އީރާނުގެ ނިއުކްލިއާ އެއްބަސްވުން އެމެރިކާ އިން ދެމެހެއްޓުމަށް ޗައިނާ އިން ގޮވާލައިފަ އެވެ. ޔޫރަޕިއަން ޔޫނިއަން އިން ބުނެފައި ވަނީ "މިހާރު ވެސް އަމަލު ކުރަމުންދާ އެއްބަސްވުމަކުން" ވަކިވުމަކީ ވަކި ގައުމަކަށް ކުރެވޭނެ ކަމެއް ނޫން ކަމަށެވެ.\nއިތުރު ލިޔުންތައް އީރާންގެ ނިއުކުލިއާ ޕްރޮގްރާމް އެމެރިކާ ޑޮނަލްޑް ޓްރަމްޕް


SunOnline: Copa America: Suarez adhi Cavani ge goal thakun Uruguay ah faseyha molheh\nކޮޕާ އެމެރިކާ: ސުއަރޭޒް އަދި ކަވާނީގެ ގޯލުތަކުން އުރުގުއޭއަށް ފަސޭހަ މޮޅެއް\nޢަބްދުﷲ އައިމަން 17 Jun 2019, 10:22\nއުރުގުއޭގެ ކުޅުންތެރިން ރޭ އިކުއެޑޯ ކޮޅަށް ގޯލު ޖެހުމަށްފަހު އުފާ ފާޅު ކުރަނީ --- ފޮޓޯ/ޑެޔަން ކަލިނިޗް\nމިހާރު ކުރިއަށްދާ ކޮޕާ އެމެރިކާގައި ރޭ އުރުގުއޭއިން ކުޅުނު ފުރަތަމަ މެޗު ފަސޭހަ ކަމާ އެކު އިކުއެޑޯ ގާތުން މޮޅުވެ މުބާރާތުގެ ފެށުން ރަނގަޅު ކޮށްފި އެވެ.\nބްރެޒިލްގެ ބެލޯ ހޮރިޒޮންޓޭގައި ކުޅުނު އެ މެޗުން އުރުގުއޭއިން އިކުއެޑޯގެ މައްޗަށް ކުރި ހޯދީ 0-4 ގެ ބޮޑު ނަތީޖާއަކުންނެވެ. ވޭތުވެ ދިޔަ އަހަރުގެ ވޯލްޑްކަޕުގައި ލިބުނު ނާކާމީޔާބީއަށްފަހު އުރުގުއޭއިން ޓީމުގެ ސްކޮޑަށް ބަދަލުތަކެއް ގެނެސްގެން މިފަހަރުގެ މުބާރާތް ފެށި އިރު ރޭގެ މެޗުން ލިބުނު މޮޅަކީ މުބާރާތުގައި ކުރިއަށް ދިއުމަށް މުހިންމު މޮޅެކެވެ.\nރޭގެ މެޗު އެއްކޮށް ޑޮމިނޭޓްކޮށް އުރުގުއޭއިން މޮޅަށް ކުޅުނު އިރު އެ ޓީމުން ވަނީ މެޗުގެ ފުރަތަމަ ހަ މިނަޓުގެ ތެރޭގައި އިކުއެޑޯގެ ގޯލު ފޫ އަޅުވާލައިފަ އެވެ. ނިކޮލެސް ލޮޑޭރޯގެ އެ ގޯލާ އެކު އެކުއެޑޯ ވަނީ ޕްރެޝަރަށް ވެއްޓިފަ އެވެ. އެގޮތުން ލޮޑޭރޯއަށް ކުރި ފައުލަކާ ގުޅިގެން އިކުއެޑޯގެ ޑިފެންޑަރު ހޯސޭ ކުއެންޓެރޭސްއަށް ވަނީ ރަތް ކާޑެއް ދައްކާފަ އެވެ.\nއެއާ އެކު ކުޅުންތެރިއަކު މަދުކޮށް ކުޅެމުންދިޔަ އިކުއެޑޯގެ ޑިފެންސަށް ބާރު ބޮޑުވެ އިތުރު އުނދަގޫތަކާ އެ ޓީމަށް ކުރިމަތިލާން ޖެހުނެވެ. ނަތީޖާއެއްގެ ގޮތުން ފުރަތަމަ ހާފު ނިމުމުގެ ކުރިން އުރުގުއޭއިން ވަނީ އިތުރު ދެ ގޯލު ޖަހައި އެމީހުންގެ ލީޑު ތިން ގޯލަށް ފުޅާ ކޮށްފަ އެވެ. އެ ގޯލުތައް އެ ޓީމަށް ޖަހައިދިނީ ޕީއެސްޖީގެ އެޑިސަން ކަވާނީއާއި ބާސެލޯނާގެ ފޯވާޑް ލުއިސް ސުއަރޭޒްއެވެ.\nދެވަނަ ހާފުގައި ކުޅެން ނުކުމެ އިކުއެޑޯއިން ކުޅުނީ ޑިފެންސިވް ގޭމެކެވެ. ބައި ކޮޅަށް އިތުރު ގޯލެއް ވަދުނަ ނުދީ ހިފަހައްޓަން އެ ޓީމުން މަސައްކަތް ކުރި ނަމަވެސް މެޗުގެ 78 ވަނަ މިނަޓުގައި އެ ޓީމުގެ އާތޫރޯ މިނާ އަތުން ވަނީ ބައިކޮޅަށް ގޯލެއް ވަދެފަ އެވެ.\nރޭގެ މެޗުން މޮޅުވި އުރުގުއޭ ދެން މި މުބާރާތުގައި ބައްދަލު ކުރަން ޖެހޭނީ ޖަޕާނާއެވެ. ޖަޕާނަކީ މި މުބާރާތަށް އިންވައިޓް ކުރެވިގެން އައި ޓީމު ތަކުގެ ތެރޭގައި ހިމެނޭ ޓީމެކެވެ.\nކޮޕާ އެމެރިކާއިން ވިދާލި ޑެ ޕޯލް އެތުލެޓިކޯއަށް ސޮއި ކޮށްފި\nކޮޕާ އެމެރިކާގެ ތަށްޓާއެކު މެސީގެ ހުވަފެން ހަގީގަތަކަށް\nޕެރޫ ބަލިކޮށް ތިންވަނަ ކޮލޮމްބިއާއިން ހޯދައިފި


Covid aa medhu alhaalumeh kanboduvumeh ves neh!\nކޮވިޑް ސާމްޕަލް ނަގަނީ: ރާއްޖޭގެ ހާލަތުވެސް ވަނީ ބޮޑުތަނުން ގޯސްވެފައި: އެކަމަކު ފިޔަވަޅުތައް ވަނީ ދޫކޮށްލާފައި\nކޮވިޑް-19 އިގެ ބަލިމަޑުކަމުގައި ދިވެހިން 417 ދުވަސް ހޭދަ ކޮށްފި އެވެ. އިންތިހާ ބިރާއި އިންތިހާ ނުރައްކަލުގަ އެވެ. ދައްޗާއި ތުރާލުގައެވެ. ދިރިއުޅުން މުޅީންހެން ބަދަލު ކޮށްގެނެވެ. ކުރީން ކުރަމުން އައި ކިތަންމެ ކަމެއް ދޫކޮށް ރައްކާތެރި ކަމަށްޓަކައި ގިނަ ފިޔަވަޅުތަކެއް ވެސް އަޅައިގެންނެވެ. ނަމަވެސް އަދިވެސް މި ބަލިމަޑުކަމުން އަރައިގަނެވޭނެ ދުވަހެއް ނޭނގެ އެވެ.\nމިއަހަރު ފެށިގެން އައީވެސް ކޮވިޑްގެ ނުރައްކާތެރި ކަމުގެ ތެރެއިންނެވެ. ނޮވެންބަރު އަދި ޑިސެންބަރުގައި ކޮވިޑް ކޭސްތައް ވަރަށް ބޮޑަށް ދަށަށް ދިޔަ ނަމަވެސް ޖަނަވަރީ ފެށުމާއެކު ކޮވިޑް ކޭސްތައް ފަންސާހުން މައްޗަށް ދާން ފެށި އެވެ. ފެބްރުއަރީގައި ދުވަހުގެ ނަންބަރު 100 އިން މައްޗަށް ދާން ފެށިއެވެ. އެ މަހުގެ ބައެއް ދުވަސް ދުވަހު 200 އިން މަތީގައި ވެސް ނަންބަރު ހުއްޓެވެ. އެކަމާއި ގުޅިގެން ފިޔަވަޅުތައް ހަރުކަށި ކުރި އެވެ. އަދި ދިވެހިން ކޮވިޑްގެ ތިންވަނަ ރާޅެއްގެ ނުރައްކަލަށް ހުށައެޅިފައިވާކަން ރަަސްމީކޮށް އިއުލާނު ކުރިއެވެ.\nކޮވިޑް ކޭސްތައް މަތީގައި ހުރި ނަމަވެސް ދެން އައީ ހައިރާންވާން ޖެހޭ ފަދަ ކަންތައްތަކެކެވެ. ހަރުކަށި ފިޔަވަޅުތައް ނަގަމުން އައި އެޗްޕީއޭ ގެ ނިންމުންތަކާމެދު ގިނަ ބަޔަކު ސުވާލު އުފައްދަން ފެށިއެވެ. ބައެއް ފިޔަވަޅުތައް އެޅުމަށް ފަހު 24 ގަޑިއިރު ނުވަނީސް އަނބުރާ ގެން ދެއެވެ. އަދި ސިޔާސީ ޕްރެޝަރަށް ބައެއް ފިޔަވަޅުތަކަށް ލުއި ދީ ފިޔަވަޅުތައް ބޮޑުވަރިހަމައަށް ދޫކޮށްލަން ފެށި އެވެ.\nނަންބަރުތައް މަތީގައި ވަނިކޮށް ލޯކަލް ކައުންސިލްތަކުގެ އިންތިހާބު ބާއްވަން ނިންމާ އިންތިހާބު މި މަހުގެ 10 ވަނަ ދުވަހު ވަނީ ބާއްވާފަ އެވެ. އޭގެ ފަހުން ވެސް ނަންބަރު ހުރީ ހަމަ ކުރީން ހުރި ހިސާބުގަ އެވެ. ނަމަވެސް މީގެ ހަފުތާއެއްހާ ދުވަސް ކުރީން ފެށިގެން ކޮވިޑް ކޭސްތައް ދަނީ ރެކޯޑް އަދަދަކަށް އިތުރުވަމުންނެވެ. ބައެއް ދުވަސް ދުވަހު ކޮވިޑް ނަންބަރު ހުރީ 300 އިން މަތީގަ އެވެ. މިދިޔަ 24 ގަޑިއިރުތެރޭ 464 މީހަކު ވަނީ ޕޮޒިޓިވްވެފައި ވެއެވެ.\nހަތް ދުވަހުން 2،000 ކޭސް\nކޮވިޑްގެ ހާލަތު އެންމެ ގޯސްވެގެން ދިޔަ ދުވަސްތަކުގައި ވެސް 300 އިން މައްޗަށް ޕޮޒިޓިވް ކޭސްތައް އަރާފައެއް ނުވެއެވެ. ނަމަވެސް މިދިޔަ ހަތް ދުވަހުގެ ތެރޭގައި ކޮވިޑް ކޭސްތައް ވަނީ 300 އިން މަތީގަ އެވެ. ދެ ދުވަހެއްގައި ނޫނީ ނަންބަރު ހުރީ އެ އަދަދު ގައެވެ. އެންމެ ފަހުން އިއްޔެ ކޮވިޑް ނަންބަރު ވަނީ 400 އިން މައްޗަށް އަރާފަ އެވެ.\nމުޅި ހަފުތާއަށް ބަލާނަމަ 2،132 މީހަކު ވަނީ ކޮވިޑް-19 އަށް ޕޮޒިޓިވްވެފަ އެވެ. މި މަހުގެ 22 ވަނަ ދުވަހު ޕޮޒިޓިވްވީ 164 މީހެކެވެ. ޖެހިގެން އައި ދުވަހު 319 މީހަކު ޕޮޒިޓިވްވިއެވެ. 24 ވަނަ ދުވަހު ޕޮޒިޓިވްވީ 218 މީހެކެވެ. 25 ވަނަ ދުވަހު 253 އަދި 26 ވަނަ ދުވަހު 328 މީހެކެވެ. 27 ވަނަ ދުވަހު 386 މީހަކު ޕޮޒިޓިވްވެފައި ވެއެވެ.\n63 ރަށެއްގައި 1261 ކޭސް\nއެޗްޕީއޭގެ ތަފާސް ހިސާބުތައް ދައްކާ ގޮތުން އަތޮޅުތެރޭގަައި 1261 މީހަކަށް ކޮވިޑް ޖެހިފައި ވެއެވެ. މިއީ މިވަގުތު އެކްޓިވް ކޭސްތަކުގެ އަދަދެެވެ. އެހެން ކަމުން މިއީ އަތޮޅުތެރޭގައި ކޮވިޑް އެންމެ ބޮޑަށް ފެތުރިފައިވާ ދުވަސްވަރެވެ. 63 ރަށެއްގައި ކޮވިޑްގެ ބަލި މީހުން އެބަތިއްބެވެ.\nއަތޮޅުތަކުގެ ތެރޭގައި ކޮވިޑް ކޭސްތައް އިންތިހާއަށް މަތީގައި ހުރިިއިރު 100 އިން މަތީގައި ކޮވިޑް ކޭސްތައް ހުރި ރަށްތަކުގެ އަދަދަކީ ހަ އެކެވެ. އެއީ ބ. އޭދަފުއްޓާއި ޅ. ނައިފަރާއި ކ. މާފުއްޓާއި އއ. މަތިވެރި އާއި ތ. ވޭމަންޑޫ އާއި ލ. މާންދޫ އެވެ.\nއޭދަފުށިން 121 މީހަކަށް ބަލި ޖެހިފައިވާއިރު ނައިފަރުގައި 130 މީހަކަށް ކޮވިޑް ޖެހިފައިވެއެވެ. މާފުށީގައި 209 މީހަކަށް ބަލި ޖެހިފައިވެއެވެ. މަތިވެރީގައި 171 މީހަކަށް ބަލި ޖެހިފައިވާއިރު ވޭމަންޑޫގައި 145 މީހަކަށް ބަލި ޖެހިފައި ވެއެވެ. އަދި މާންދޫގައި 126 މީހަކަށް ކޮވިޑް ޖެހިފައި ވެއެވެ.\nކ. މާފުށި - 209 ކޭސް\nއއ. މަތިވެރި - 171 ކޭސް\nތ. ވޭމަންޑޫ - 145 ކޭސް\nޅ. ނައިފަރު - 130 ކޭސް\nލ. މާންދޫ - 126 ކޭސް\nބ. އޭދަފުށި - 121 ކޭސް\nކ. ހިންމަފުށި - 49 ކޭސް\nތ. ކިނބިދޫ - 37 ކޭސް\nކ. ގުޅި - 31 ކޭސް\nއދ. މާމިގިލި - 25 ކޭސް\nލ. ގަން - 16 ކޭސް\nއަތޮޅުތަކުގެ ތެރޭގެ ރަށްތަކުން އިއްޔެ އެކަނި ވެސް 225 ކޭސް ފެނިފައި ވެއެވެ. އެއީ 97 ދިވެހިންނާއި 128 ބިދޭސީންނެވެ.\nމި އަހަރު 21 މަރު\nކޮވިޑަށް ޕޮޒިޓިވްވާ މީހުންގެ އަދަދު ބޮޑުތަނުން އިތުރުވަމުން ދާއިރު މި ބަލީގައި މަރުވަމުންދާ މީހުންގެ އަދަދު ވެސް ދަނީ އިތުރު ވަމުންނެވެ.\nއިއްޔެ ވެސް ދެ މީހަކު މަރުވިއެވެ. ރޭ 8:44 ގައި މަރުވެފައި ވަނީ އިންޑިއާ ފިރިހެނެކެވެ. އުމުރުން 50 އަހަރުގެ މީހެކެވެ. އޭގެ ކުރީން އުމުރުން 85 އަހަރުގެ ދިވެހި އަންހެނަކު ވެސް މަރުވި އެވެ. މި ދެ މީހުންނަކީ ވެސް ދިވެހިންގެ މައި ހޮސްޕިޓަލް ދަރުމަވަންތައިގެ 11 ވަނަ ފަންގިފިލާގައި ފަަރުވާ ހޯދަމުންދިޔަ ދެ މީހުންނެވެ. އަދިވެސް ދަރުމަވަންތަ އައިސީޔޫގައި ތިން މީހަކަށް ދަނީ ފަރުވާ ދެމުންނެވެ. މިވަގުތު 122 މީހަކަށް އެޑްމިޓް ކޮށްގެން ފަރުވާ ދެމުން އެބަދެއެވެ.\nމިދިޔަ ހަތަރު މަސް ދުވަހުގެ ތެރޭގައި ރާއްޖެއިން 21 މީހަކު ވަނީ ކޮވިޑްގައި މަރުވެފައެވެ. އަހަރު ފެށުނުއިރު ރާއްޖޭގެ ކޮވިޑް މަރުގެ ނަންބަރަކީ 51 އެކެވެ. ނަމަވެސް އޭގެ ހަތަރު މަސް ފަހުން މިހާރު އެ ނަންބަރު ހުރީ 72 ގައެވެ. މި މަހު އެކަނި ވެސް ފަސް މީހުން މަރުވިއެވެ.\nކޮވިޑުން ރައްކާތެރިވުމަށް އަޅާފައިވާ ބައެއް ފިޔަވަޅުތަކަށް ލުއި ދިން ނަމަވެސް ބައެއް ފިޔަވަޅުތައް އަދިވެސް އެގޮތުގައި ދެމި އެބައޮތެވެ. މާލޭގައި ހިންގަމުންދިޔަ ކާފިއު އުވާލާ، ވެހިކަލް މަނާ ގަޑި އުވާލާ، ކެފޭތަކާއި ހޮޓާތަކުން ހިދުމަތްދޭ ވަގުތު އިތުުރުކުރި ނަމަވެސް މާސްކު އެޅުމާއި އެއްވެ އުޅުމާއި ރަށްރަށަށް ދަތުރު ކުރުން ފަދަ ކަންކަން އަދިވެސް އޮތީ ހިފެހެއްޓިފަ އެވެ.\nނަމަވެސް ފިޔަވަޅުތަކަށް ބޯލެބުން ވަރަށް ބޮޑަށް ކުޑަވެ ފިޔަވަޅުތައް މަތިން ބައެއް މީހުން ވަނީ ހަނދާން ނެތިފައެވެ. މާސްކު ނާޅާ ބޭރުގައި އުޅޭ މީހުންގެ އަދަދު އިތުރުވަމުންދާއިރު އެއްވުންތަކާއި އިހުތިޖާޖުތައް ހިނގައެވެ. ކޮވިޑް ފިޔަވަޅުތައް ތަންފީޒު ކުރަން ފުލުހުންގެ މައްޗަށް އަމުރު ނެރަފައިވީ ނަމަވެސް ފުލުހުން އެ މަސައްކަތް ނުރަސްމީކޮށް ހުއްޓާލި ފަހުން ކިތަންމެ ދުވަހެކެވެ.\nމާސްކު ނާޅާ ފުލުހުންގެ ކުރިމަތީ ކިތަންމެ ބަޔަކު އުޅުނު ނަމަވެސް ޖޫރިމަނާ ކުރުމެއް ނޯވެ އެވެ. އެންމެ ކުޑަމިނުން އެފަދަ މީހުން ހުއްޓުވާ ނަސޭހަތްތެރިވުމެއް ވެސް ނެތެވެ. އެހެންވީމަ ފިޔަވަޅުތަކަށް ސަމާލުކަން ދޭ މީހުން މަދުވެ ބިރެއް، ޖެހުމެއް ނެތި މަގުމަތީ އުޅުން އާންމުވެފައި ވެއެވެ.\nދެން އޮތީ ރައްޔިތުންގެ ހޭލުންތެރިކަމަށްޓަކައި ކަމާގުޅޭ އިދާރާތަކުން ކުރަމުން އައި މަސައްކަތްތަކެވެ. ކޮންމެވެސް ސަބަބެއް އޮވެގެން ނަމަވެސް އެ މަސައްކަތް މިހާރު އޮތީ މުޅީން ހުއްޓިފަ އެވެ. ކޮންމެ ދުވަހަކު އެޗްޕީއޭގެ ޓްވިޓާ ހޭންޑްލްއިން ދެ ތިން ޓްވީޓެއް ކޮށްލުން ނޫން އެއްވެސް މަސައްކަތެއް ނެތެވެ. ޓްވީޓަކުން މާސްކު އަޅަން ހަނދާން ކޮށްދީފަ އެވެ. ނޫންނަމަ ގައިދުރުކަން އިސްކޮށް ސާފުތާހިރު ވުމަށް ބާރު އަޅާ ވީޑިއޯ ކޮޅެއް ޓްވީޓް ކޮށްލާފާނެ އެވެ. އެ ނިމުނީއެވެ.\nމީގެ ކުރީން ކޮންމެ ދުވަހަކުހެން އަދި އޭގެ ފަހުން ހަފުތާއަކު ދެ ފަހަރު ބާއްވަމުން އައި ނޫސްވެރިންގެ ބައްދަލްވުންތައް ހުއްޓާލައިފި އެވެ. ވަރަށް ބޮޑު ކަމެއް ދިމާވެގެން ނޫނީ މިހާރު ނޫސްވެރިންގެ ބައްދަލްވުމެއް ނުބާއްވަ އެވެ. އެންމެ ފަހުންވެސް ނޫސްވެރިންގެ ބައްދަލްވުމެއް އޮތީ މީހެއްގެ ގަޔަށް ދެ ވައްތަރުން ދެ ޑޯޒް ވެކްސިން ދީގެން އެކަމުގެ ކަންބޮޑުވުން މުޅި ރާއްޖެ ހާސްކޮށްލުމުންނެވެ. އެ ދުވަހު ވެސް ހެދީ މުޅިން ދޮގެވެ.\nދެ ވައްތަރުން ވެކްސިން ޑޯޒް ފުރިހަމަ ކުރި މީހާގެ ހާލަތު ދުނިޔޭގެ ސިއްހަތު ޖަމިއްޔާއާ ގުޅިގެން ވަރަށް ގާތުން ބަލަމުންދާ ކަމަށް ރައްޔިތުންގެ ކުރިމަތީ އިއުލާނުކޮށް ބުހުތާނު ދޮގު ވާހަކަ ދެއްކިއިރު އޭރު އަދި އެ މީހާއަށް ގުޅާފައި ވެސް ނުވެއެވެ. ބިރުވެރިކަމާއި ހާސްކަމުގައި އެ މީހާ މުޅި ދުވަސް ހޭދަކުރި ފަހުން ގުޅާލާ ކިހިނެތްތޯ އަހާލީ ވެސް ނޫސްވެރިންގެ ބައްދަލްވުން ބޭއްވިތާ ދިހަ ބާރަ ގަޑިިއިރު ފަހުންނެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު (ވ) އެޗްއީއޯސީގެ ތަރުޖަމާން ޑރ. ފާތިމަތު ނަޒްލާ ރަފީގް (މ) އަދި ޓެގް ޓީމުގެ މެންބަރު ޑރ. ނަޒްލާ މުސްތަފާ: ހޭލުންތެރި ކުރުމުގެ މަސައްކަތް ވަނީ ހުއްޓިފައި --\nކޮވިޑް ކޭސްތައް އިތުރުވާން ފެށުމުން ފިޔަވަޅުތައް ވަރުގަދަ ކުރަން ޖެހިދާނެ ކަމުގެ އިންޒާރާއެކު އާންމުން ހޭލުންތެރި ކުރުވުމަށް ސަރުކާރާއި ކަމާގުޅޭ އިދާރާތަކުން މީގެ ކުރަމުން އައި އެއްވެސް މަސައްކަތެއް މިފަހަރު ނުފެއެވެ. ސަރުކާރުގެ ވެސް އަދި އެޗްޕީއޭގެ ވެސް ކަންބޮޑުވުމެއް އޮތް ހެނެއް ހީއެއް ނުވެއެވެ. ގައިމު ސަރުކާރުން އަދި އެއްޗެއް ނުބުނެ އެވެ. މިދިޔަ ހަތް ދުވަހުތެރޭ 2،000 މީހުންނަށް ބަލި ޖެހި 62 ރަށަކަށް ބަލި ދިޔައިރު ދުވަހުގެ ނަންބަރު ބުނެދިނުން ނޫން ކަމެއް އެޗްޕީއޭއަކުން ނުކުރެ އެވެ.\nއިންޑިއާ އާއި ލަންކާގެ ހާލަތު ގޯސް\nކޮވިޑް-19 އިގެ ހާލަތު ރާއްޖޭގައި ގޯސްވެ ހަތަރުވަނަ ރާޅެއްގެ ބިރުވެރިކަން ފެށިފައިވާއިރު ރާއްޖެއާ އެންމެ އަވައްޓެރި އިންޑިއާގައި ވަނީ ކޮވިޑް-19 ގެ ބަލިމަޑުކަން ބޮޑު ގޯހަށް ބަދަލުވެފައެވެ. އެ ގައުމުގެ ހާލަތު ބުނެދޭ ތަފާތު ވީޑިއޯތަކާއި ފޮޓޯތަކުން މުޅި ސޯޝަލް މީޑިއާ އެ އޮތީ ފުރިފަ އެވެ. އެތައް ބަޔަކު ފަރުވާ ނުލިބި މަރުވަމުންދާއިރު ރެކޯޑް އަދަދަކަށް ކޮންމެ ދުވަހަކު އެ ގައުމުން ބައްޔަށް ހުށައެޅޭ މީހުންގެ އަދަދު އިތުރެވެ. ސައުވީސް ގަޑިއިރުގެ ތެރޭގައި އެތައް ލައްކަ ބަޔަކަށް ބަލި ޖެހިފައިވާކަން ދެނެގަނެވޭއިރު އެ ނަންބަރާއެކު މުޅި އިންޑިއާ އޮތީ ބަލިމަޑުކަމުގެ ބޮޑު ކާރިސާއެއްގެ ތެރޭގަ އެވެ.\nކޮވިޑުން ސަލާމަތްވުމަށް މިވަގުތު ހޯދިފައިވާ އެންމެ މޮޅު ފަރުވާއަކީ އެ ބައްޔަށް ހޯދާފައިވާ ވެކްސިން ކަމަށްވީއިރު ދުނިޔޭގެ ގިނަ ގައުމުތައް ބަރޯސާވެފައި އޮތީ އިންޑިއާއިން ފޯރުކޮށް ދެމުން އައި ކޮވިޝީލްޑް ވެކްސިނަށެވެ. ނަމަވެސް ހާލަތު ގޯސްވެ މިއަދު އެ ގައުމުވެސް ވަނީ ވެކްސިނަށް ޖެހިފައެވެ. އެމެރިކާ ފަދަ ގައުމުތަކުން މިހާރު ވަނީ އިންޑިއާއަށް ވެކްސިން ފޯރުކޮށް ދޭންް ނިންމާފަ އެވެ. މިއީ ރާއްޖެ ފަދަ އިންޑިއާގެ ވެކްސިނަށް އެދިއެދި ތިބި ކިތަންމެ ގައުމަކަށް އޮތް ބޮޑު ކަންބޮޑުވުމެކެވެ.\nއިންޑިއާގެ ހާލަތު ގޯސްވެ ބޮއްސުންލައިގެން ގޮސްފައިވާއިރު ކޮވިޑްގެ ނުރައްކާތެެރި ހާލަތެއް ލަންކާގައި ވެސް ވަނީ އުފެދިފަ އެވެ. އެ ގައުމުން ވެސް ބަލި ޖެހޭ މީހުންގެ އަދަދު ދުވަހެއް ދުވަހަކަށް އިތުރުވަމުންދާއިރު ކޮވިޑްގެ ވަރަށް ނުރައްކާތެރި ވޭރިއަންޓެއް އެ ގައުމުން ވަނީ ފެނިފައެވެ. މިއީ ލަންކާގެ ހާލަތު ނުރައްކާތެރި ފައްތަރަކަށް ގެންގޮސްދާނެ ކަމެއް ކަމަށް ސިއްހީ ތަޖުރިބާކާރުން ދެކެއެވެ.\nއިންޑިއާގައި ކޮވިޑް ބަލިމީހުންނަށް އިންސްޕެކްޓަރަކު އިރުޝާދު ދެނީ: އިންޑިއާ އާއި ލަންކާގެ ހާލަތު ގޯސް ---\nކޮވިޑްގެ ހާލަތު ގޯސްވެ ރާއްޖެ ބިރުވެރިކަމެއްގައި އޮތް އިރު ފިޔަވަޅުތައް ހަރުކަށިކޮށް ރައްކާތެރިކަމަށް ބޮޑު ސަމާލުކަމެއް ނުދީފިނަމަ އަނެއްކާވެސް ނުރައްކާތެރި ހާލަތަކަށް ދިއުމުގެ ބިރު ބޮޑެވެ. ހަތް ދުވަސް ވެގެންދިޔަައިރު ނަންބަރު ތިރިނުވެ ކޮންމެ ދުވަހަކު އިތުރު ރަށްތަކަކަށް ބަލި ފެތުރި ބަލި ޖެހޭ މީހުންގެ އަދަދު 400 އިން މައްޗަށް ދިއުމަކީ ބޮޑު ނުރައްކަލެއްގެ އިންޒާރެކެވެ. ރައްކާވެތިބިއްޔާ ދަތުރޭ ބުނާ ފަދައިން މިހާރުވެސް ފިޔަވަޅު އަޅަން ލަސްވެއްޖެ އެވެ. އަދި މި ހާލަތަށް ދިޔައިރު ކުރީން އިދާރާތަކުގެ އަމަލުތައް ހުރި ގޮތަށް މިހާރު އަމަލުތައް ނެތުމަކީ އެއަށްވުރެ މާބޮޑު ކަންބޮޑުވުމެކެވެ.\nއެޗްޕީއޭ މިނިސްޓްރީ އޮފް ހެލްތު ކޮރޯނާ ވައިރަސް + ކޮވިޑް-19 ޑރ. ނަޒްލާ ރަފީގް މައިމޫނާ އަބޫބަކުރު ޑރ. ނަޒްލާ މުސްތޮފާ


Anamty ge mahchah 42 dhauvaa ufulaifi – Iru\nޔޫއޭއީ އިން ކޮވިޑް-19 އަށް މުޅިން އާ ފަރުވާއެއް\nއަންމަޓީގެ މައްޗަށް 42 ދައުވާ އުފުލައިފި\nޖާންވީ ކަޕޫރުގެ ކުރެހުމުގެ ހުނަރު ދައްކާލައިފި\nސަލްމާން ޚާންގެ ދަބަންގް ފިލްމު، ކާޓޫނެއްގެ ގޮތުގައި\nހުޅުމާލޭގައި ފްލެޓްތަކެއް އަޅައިދޭނެ ކަމަށް ބުނެ އެތައް ބައެއްގެ އަތުން މަކަރާ ހީލަތުން ފައިސާ ނެގުމަށް ފަހު ފިލައިގެން އުޅުނު ސީލައިފް ކުންފުނީގެ މެނޭޖިން ޑިރެކްޓަރު ވ. ތިނަދޫ، ރެޑްހައުސް، އަހްމަދު މޫސާ (އަންމަޓީ) ގެ މައްޗަށް ދައުލަތުން 42 ދައުވާއެއް އުފުލައިފި އެވެ.\nޕީޖީ އޮފީހުގެ ޕަބްލިކް ޕްރޮސިކިއުޓާ އަހްމަދު ޝަފީއު މިއަދު ވިދާޅުވީ އަންމަޓީގެ މައްޗަށް ހިޔާނާތްތެރި ވުމުގެ ކުށުގެ 42 ދައުވާއެއް އުފުލާ މައްސަލަ ކުރިމިނަލް ކޯޓަށް ފޮނުވީ އިއްޔެގެ ވަގުތެއްގައި ކަމަށެވެ. ދައުވާތައް އަންމަޓީގެ މައްޗަށް ސާބިތުވެއްޖެނަމަ 65 އަހަރުގެ ޖަލު ހުކުމެއް އޭނާގެ މައްޗަށް އިއްވާނެ އެވެ.\nއެޗްޑީސީ އާއި ސީލައިފް ގްލޯބަލް އިންކް ޕްރައިވެޓް ލިމިޓެޑާ ދެމެދު މާޗް 13، 2014 ގައި ސޮއިކޮށްފައިވާ އެއްބަސްވުމުގެ ދަށުން ހުޅުމާލޭގައި 3000 ހައުސިން ޔުނިޓް އެޅުމަށް ސީ-ލައިފްއާ ހަވާލުކޮށްފައިވެ އެވެ. އެކަމަކު އެއްބަސްވުމުގައިވާ މުއްދަތުގައި ހައުސިން ޔުނިޓްތައް އެޅުމުގެ އަމަލީ މަސައްކަތް ފުރިހަމަ ނުކޮށް، މަކަރާއި ހީލަތުން އެކި މީހުން އަތުން ބޮޑެތި އަދަދުތަކުން ފައިސާ ނަގައި، އެ ފައިސާއަށް ޚިޔާނާތްތެރިވެފައިވާ ކަމަށް ދައުލަތުން ތުހުމަތުކުރެ އެވެ.\nސްރީލަންކާގައި ފިލައިގެން ދިރިއުޅެމުން ދަނިކޮށް އޭނާ ހައްޔަރުކުރީ މިދިޔަ ފެބްރުއަރީ މަހުގެ 21 ވަނަ ދުވަހު އެވެ. އެކަމަކު ދިވެހި ފުލުހުން ލަންކާ އަށް ގޮސް އޭނާ ރާއްޖެ ގެނެސްފައިވަނީ މިދިޔަ މާޗް މަހުގެ 24 ވަނަ ދުވަހު އެވެ. އޭނާ ރާއްޖެ ގެނައި ގޮތަށް އަދިވެސް ހުރީ ބަންދުގައި ބަހައްޓާފަ އެވެ.\nއަންމަޓީ ފިލައިގެން އުޅޭތީ އޭނާ ހޯދުމަށް އިންޓަޕޯލްއިން 2019 ވަނަ އަހަރު ރެޑް ނޯޓިސް ވެސް ނެރުނެވެ.\nސީލައިފުން ވަނީ 3000 ފްލެޓް އިމާރާތް ކުރާނެ ކަމަށް ބުނެ 280 މީހަކު އަތުން ފައިސާ ނަގާފައިވެ އެވެ. ކޮންމެ މީހެއްގެ އަތުން ބުކިން ފީގެ ގޮތުގައި އެކަނިވެސް 50،000 ރުފިޔާ ނަގާފައިވެ އެވެ.


Dh.Meedhoo kairin fenunee hanguraama thakugai beynunkuraa '' MQ-9 Reaper drone '' ehgge fiyagandeh - One Online\nދ.މީދޫ ކައިރިން ފެނުނު ފިޔަގަނޑާއި "އެމްކިއު-9 ރީޕަރ ޑްރޯން" އާއި ހުރި ގުޅުން ފެންނަ އެނަލިސިސް ފޮޓޯއެއް --\nދ.މީދޫ ކައިރިން ފްލައިޓެއްގެ ފިޔަގަނޑެއް ފެނި މީސްމީޑިއާގައި އޭގެ ފޮޓޯތައް އަންނަނީ ދައުރުވަމުންނެވެ.\nއިއްޔެ ހަވީރުގެ ވަގުތެއްގައި މީދޫ ކައިރިން އޮޔާދަނިކޮށް ބަޔަކު ވަނީ އެފިޔަގަނޑު ރަށަށް ގެންގޮސް އެއްގަމަށް އަރުވައިފައެވެ. އަދި ކަމާބެހޭ ފަރާތްތަކުގެ ސަމާލުކަމަށް އެމައުލޫމާތު ގެނެސްފައިވާ އިރު، އެއީ ކޮން ބޯޓެއްގެ ފިޔަގަނޑެއްކަމެއް އެއްވެސް ފަރާތަކުން އަދި ހާމަކޮށްފައެއް ނުވެއެވެ.\nދައުރުވަމުން އަންނަ ފޮޓޯތަކަށް ބަލާއިރު ފިޔަގަނޑުގައި ޖަހާފައިވާ ރިނދެލި ތަކުން އެނގޭ ގޮތުގައި ފިޔަގަނޑު ކަނޑުގައި އޮޔާދާތާ ދުވަސްތަކެއް ވެދާނެއެވެ.\nދެން އެންމެ ގަދަޔަށް އެއް ބަޔަކު ދެއްކި ވާހަކައަކީ، މިއީ 2014 ވަނަ އަހަރުގެ މާޗް މަހުގެ އަށް ވަނަ ދުވަހު ގެއްލުނު ގެއްލުނު އެމްއެޗް 370ގެ ބައިތަކެއް ތޯއެވެ؟\nއެމްއެޗް370 ގެ ތަހުގީގަށް ބޭރުގެ ޓީމުތަކުން މީގެ ކުރިން ވަނީ ދ.ކުޑަހުވަދުއަށް އެތައް ފަހަރެއްގެ މަތިން ޒިޔާރާތް ކޮށްފައެވެ. އެ ފްލައިޓު ގެއްލުނު ދުވަހު ކުޑަހުވަދޫ މަތިން ކުރިން ނުފެންނަހާ ތިރިން ފްލައިޓެއް ދަތުރުކުރިކަމަށް އޭރު އެރަށު މީހުން ބުނެފައި ވެއެވެ.\nމެލޭޝިއަން އެއާލައިން އެމްއެޗް 370 ގެއްލުނު ހާދިސާގެ ތަހުގީގު ހިލޭސާބަހަށް ކުރަމުން އަންނަ ޓީމުގެ މެންބަރަކަށް މި ފޮޓޯ ފޮނުވައި، މިއާ މެދު އޭނާގެ ބަހެއް "ވަން" އިން ވަނީ ހޯދައިފަ އެވެ.\nތަހުގީގު ޓީމުގެ މެންބަރު ބުނީ، މި ފިޔަގަނޑާ އެމްއެޗް 370 އާ އެއްވެސް ގުޅުމެއް ނެތް ކަމަށެވެ.\nދ.މީދޫ ކައިރިން ފެނުނު ފިޔަގަނޑު --\nއެމްއެޗް 370 އަކީ ބޯއިންގ 200-777 އީއާރް މަރުކާގެ އެއާކްރާފްޓެއް، އޭގެ ފިޔަގަނޑު ތިހާ ކުޑައެއް ނުވާނެ\nއެމްއެޗް370 ތަހުގީގު ޓީމުގެ މެންބަރު\n777-200 އީއާރް މަރުކާގެ ފިޔަގަނޑުގެ ދިގުމިން 106 ފޫޓަށްވުރެ ދިގުވާނެއެވެ. ނަމަވެސް މީދޫ ކައިރިން ފެނިފައިވާ ފިޔަގަނޑުގެ ދިގުމިނުގައި ހުރީ 20 ވަރަކަށް ފޫޓެވެ.\nއެމްއެޗް370 ގެ ތަހުގީގު ޓީމުގެ މެންބަރު ވަނީ، އެއާކްރާފްޓް އެކްސްޕާޓެއްގެ އެހީ ހޯދައި، އަލަށް މީދޫ ކައިރިން މި ފެނުނު ފިޔަގަނޑަކީ "އެމްކިއު-9 ރީޕަރ ޑްރޯން" އެއްގެ ފިޔަގަނޑެއްކަމަށް ޔަގީން ކޮށްދީފައެވެ.\nއިތުރަށް ޔަގީން ކުރުމަށް ދިވެހި ޕައިލެޓެއްގެ އެހީ ހޯދައި ފޮޓޯ އެނަލިސިސް އެއް ހެދުމުންވެސް އެނގުނީ މިއީ "އެމްކިއު-9 ރީޕަރ ޑްރޯން" ފިޔަގަނޑެއް ކަމެވެ.\n"އެމްކިއު-9 ރީޕަރ ޑްރޯން" އެއްގެ އަގަކީ 15.9 މިލިއަން އެމެރިކާ ޑޮލަރެވެ. މިއީ ހަނގުރާމަ ތަކުގައި ބޭނުންކުރުމަށް އުފައްދާފައިވާ ރިމޯޓް ކޮންޓްރޯލް ޑްރޯން އެކެވެ. މިއީ އޮޓޯ މޯޑް ގައިވެސް ބޭނުންކުރެވޭ ގޮތަށް ހަދާފައި ހުންނަ ފަހުގެ ޓެކްނޮލޮޖީގެ ޑްރޯން އެކެވެ. މިބާވަތުގެ ޑްރޯންއަކީ އެމެރިކާގެ އެއާފޯސް އިން ހާއްސަ އޮޕަރޭޝަން ތަކުގައި ބޭނުންކުރާ ޑްރޯން އެކެވެ. ދުނިޔޭގެ އެހެން ގައުމުތަކުންވެސް "އެމްކިއު-9 ރީޕަރ ޑްރޯން" ބޭނުންކުރެއެވެ. އަވަށްޓެރި އިންޑިއާއިންވެސް ވަނީ 2017 ވަނަ އަހަރު 22 ޑްރޯން ގަނެފައެވެ.


Covid-19: Magaamun dhuru kuri captain ah falhuveringe thaureef | Mihaaru\nމަތިންދާ ބޯޓު އުފުލާ މަނަވަރު ތިއޮޑޯ ރޫޒްވެލްޓުގެ ކެޕްޓަންގެ މަގާމުން ދުރުކުރި ބްރެޓް ކްރޯޒިއާ. --ފޮޓޯ:ޑިފެންސް ޑިޕާޓްމަންޓް\nކޮވިޑް-19: މަގާމުން ދުރުކުރި ކެޕްޓަނަށް ފަޅުވެރިންގެ ތައުރީފް\n04 އެޕްރީލް 2020 - 16:48 8 comments\nގުއާމް (އެޕްރީލް 4) - އެމެރިކާގެ މަތިންދާ ބޯޓު އުފުލާ މަނަވަރު ތިއޮޑޯ ރޫޒްވެލްޓުގައި ކޮރޯނާވައިރަސް ފެތުރެމުންދާތީ އަވަސް އެހީތެރިކަން ފޯރުކޮށް ދިނުމަށް އެދި ޕެންޓަގަނަށް ސިޓީ ފޮނުވުމުން ކެޕްޓަންގެ މަގާމުން ދުރުކުރި ބްރެޓް ކްރޯޒިއާ އެ މަނަވަރުން ފޭބި ވަގުތު ފަޅުވެރިންގެ ފަރާތުން ހޫނު ތަރުހީބެއް ދީފި އެވެ.\nގުއާމްގައި މިހާރު ޑޮކްކޮށްފައިވާ 4،000 ފަޅުވެރިން ތިބި މަނަވަރު ސަލާމަތްކޮށްދޭން އެދި ކެޕްޓަން ބްރެޓް ކްރޯޒިއާ މާޗް 30 ވަނަ ދުވަހު ފޮނުއްވި ސިޓީ ވަނީ ބައެއް މީޑިއާތަކަށް ލީކުވެފަ އެވެ. އެ ސިޓީގައި އޭނާ ވަނީ "އަހަރެމެން މި ތިބީ ހަނގުރާމައެއްގައި ނޫން ކަމަށާއި ފަޅުވެރިން މަރުވާން ދޫކޮށް ނުލެވޭނެ" ކަމަށް ވިދާޅުވެފަ އެވެ. އަދި އެ ސިޓީގައި އޭނާ ވަނީ ގިނަ އަދަދެއްގެ މީހުން އެއް ތަނެއްގައި އުޅެން ޖެހިފައިވާ އިރު ބަލިވާ މީހުން އައިސޮލޭޓް ކުރުމަކީ ކުރަން ފަސޭހަ ކަމެއް ނޫން ކަމަށް ވެސް ވިދާޅުވެފަ އެވެ.\nއެމެރިކާގެ އެކްޓިން ނޭވީ ސެކްރެޓަރީ ތޯމަސް މޮޑްލީ ވިދާޅުވީ ބްރެޓް ކްރޯޒިއާ އަކީ މަނަވަރެއް ލީޑް ކުރެވޭ ވަރުގެ ގާބިލްކަން ކުރި މީހެއް ނޫން ކަމަށާއި އޭނާގެ ޖަޖްމަންޓް މުޅިން ގޯސް ކަމަށެވެ.\nނަމަވެސް ރޫޒްވެލްޓުގެ ފަޅުވެރިން ވަނީ ކެޕްޓަނަށް އެ މީހުންގެ އިތުބާރު އޮތްކަން ހާމަކޮށްފަ އެވެ. ކެޕްޓަން ކްރޯޒިއާ މަނަވަރުން ފޭބި އިރު ހުރިހާ ފަޅުވެރިންހެން އެއްއަޑަކުން ދިޔައީ ކެޕްޓަންގެ ނަމުން ގޮވަމުންނެވެ. ކާރަށް އެރުމުގެ ކުރިން ކްރޯޒިއާ ވަނީ ހުރިހާ ފަޅުވެރިންނަށް އިޝާރާތްކޮށް ސެލިއުޓް ނަގައިފަ އެވެ.\nމަނަވަރުން ގާތްގަނޑަކަށް 100 މީހުން ކޮރޯނާވައިރަހަށް ޕޮޒިޓިވްވެފައިވާ ކަމަށްވެ އެވެ. ޕެންޓަގަނުން މިހާރު ދަނީ މަނަވަރުގެ ފަޅުވެރިން ގުއާމުގައި ކަރަންޓީން ކުރަމުންނެވެ.\nއެމެރިކާގެ އަސްކަރިއްޔާގެ އޮފިޝަލަކު ވިދާޅުވީ މަނަވަރުން 1،000 މީހުން ގުއާމަށް ބާލާފައިވާ ކަމަށާއި އިތުރު މީހުން ވެސް ފަރުވާ އަށް ބާލާނެ ކަަމަށެވެ. ބާކީ ތިބި މީހުން ތިބޭނީ މަނަވަރު ބަލަހައްޓަން ކަމަށް އޭނާ ވިދާޅުވި އެވެ. މަނަވަރުގެ އެންމެން ޓެސްޓް ކުރުމަށް މިހާރު ވަނީ ނިންމައިފަ އެވެ.\nމާޗް 28 ވަނަ ދުވަހު މަނަވަރު ގުއާމަށް ދިޔައީ ވިއެޓްނާމަށް ކުރި ފަސް ދުވަހުގެ ދަތުރަކަށް ފަހު އެވެ.


SAFF Championship Thashi Hoadhaidhin Coach Raajje Gennanee\nސާފް ޗެމްޕިއަންޝިޕް ތަށި ހޯދައިދިން ކޯޗު ރާއްޖެ ގެންނަނީ\nތައްޓާއެކު ގައުމީ ޓީމު މާލެ އައުމުން ކޯޗު ޔަންކޭ އަށް ގަލޮޅު ދަނޑުގައި ސަޕޯޓަރުން މަރުހަބާ ކިޔަނީ: އޭނާ އަކީ ފުޓްބޯޅައިން ރާއްޖެއަށް އެންމެ ބޮޑު ކާމިޔާބު ހޯދައިދިން ކޯޗު\n2008 ވަނަ އަހަރު ރާއްޖެ އަށް ސާފް ޗެމްޕިއަންޝިޕް ފުޓްބޯޅަ މުބާރާތް ކާމިޔާބުކޮށްދިން ކޯޗު ސްލޮވާކިޔާގެ ޖޯސެފް ޔަންކޭ މާލެ ގެނައުމަށް އެފްއޭއެމުން ނިންމައިފި އެވެ.\nއެފްއޭއެމުގެ ރައީސް އަދި ސާފް ޗެމްޕިއަންޝިޕް ކާމިޔާބު ޓީމުގެ ފޯވަޑް އަހުމަދު ތޯރިގް (ޓޮމް) ކޯޗަށް ދައުވަތުދީފައިވަނީ މި މަހުގެ 29 ވަނަ ދުވަހު ރާއްޖޭގެ މިހާރުގެ ގައުމީ ޓީމާއި ސާފް ޗެމްޕިއަންޝިޕް ކާމިޔާބުކުރި ޓީމު ގަލޮޅު ދަނޑުގައި ކުޅޭ އެކުވެރިކަމުގެ މެޗަށެވެ. މި މެޗުގައި ތަށި ހޯދި ޓީމަށް އިރުޝާދުދޭނީ ވެސް ކޯޗު ޔަންކޭ އެވެ.\nމި މެޗަކީ ދިވެހި ފުޓްބޯޅައިގެ ފޯރިގަދަ ކުރުމަށް އެފްއޭއެމުން ފަށާ ޕްރޮގްރާމްތަކުގެ ތެރޭގައި ހިމަނައިގެން ކުޅޭ މެޗެކެވެ. ގައުމީ ފުޓްބޯޅަ އިދާރާގެ ރައީސް ޓޮމް ވިދާޅުވީ ސާފް ޗެމްޕިއަންޝިޕް ހޯދައިދިނުމަށްފަހު އެނބުރި ގައުމަށްދިޔަ ފަހުން ކޯޗު ފުރަތަމަ ފަހަރަށް ރާއްޖެ އައުމުން އޭނާ އަށް އެންމެ މަތީ ޝަރަފު އަރުވާނެ ކަމަށެވެ.\n"އޭނާ ރާއްޖެ އަށް ކޮށްދިން ހިދުމަތުގެ އަގުވަޒަން ކުރުމަށް އެފްއޭއެމުގެ އެންމެ މަތީ ޝަރަފު އަރުވާނެ،" ޓޮމް ވިދާޅުވި އެވެ.\nސްލޮވާކިޔާގެ ގައުމީ ކޯޗުކަން ވެސް ހަތަރު އަހަރުވަންދެން ކޮށްފައިވާ ޔަންކޭ ވަނީ ވަނީ ދެފަހަރެއްގެމަތީން ރާއްޖޭގެ ގައުމީ ކޯޗުކަންކޮށްފަ އެވެ. 2008ގެ ސާފް ޗެމްޕިއަންޝިޕަށް ފަހު އަމިއްލަ އަށް އިސްތިއުފާދިނުމަށް އޭނާ ރާއްޖެއިން ފުރައިގެންދިޔައީ އެނބުރިދެން ރާއްޖެ ނާންނާނެ ކަމަށް ބުނެފަ އެވެ. އެއީ ރާއްޖޭގެ ބައެއް ކޯޗުންނާއި ފުޓްބޯޅަ އާއިލާގެ ފަރާތުން އޭނާއާ މެދު އިހާނަތިކޮށް ހިތާފައިވާ ކަމަށްބުނެ އެވެ.\nޔަންކޭ އަކީ ކުޅުންތެރިންގެ އިހްތިރާމާއި ލޯބި ހޯދި ކޯޗެކެވެ. އޭނާ ވަނީ 2003 ވަނަ އަހަރުގެ ސާފް ޗެމްޕިއަންޝިޕުގައި ރާއްޖެ އަށް ރިހިމެޑަލް ވެސް ހޯދައިދީފަ އެވެ.


Coding adhi arduino ge dhevana koaheh Addu gai fashanee - AO News\nކޯޑިންގް އަދި އާރޑީނޯގެ ދެވަނަ ކޯހެއް އައްޑޫސިޓީގައި ފަށަނީ\nކޯޑިންގ އަދި އާރޑީނޯ ދަސްކޮށްދޭ ކޯހެއް އަނެއްކާވެސް އައްޑޫސިޓީގައި ބޭއްވުމަށް ނިންމައި، ކޯހުގައި ބައިވެރިވުމުގެ ފުރުޞަތު ހުޅުވާލައިފިއެވެ.\nހިތަދޫގެ އަމިއްލަ ޖަމިއްޔާއެއް ކަމަށްވާ ކޭ-12 ކޯޑް އާއި ޙިރާ ސްކޫލް އިން ގުޅިގެން އިންތިޒާމްކުރާ މި ކޯހުގައި، އާރޑީނޯގެ އެހީގައި ކޮމްޕިޔުޓަރުން ޕްރޮގްރާމް ކުރަން ދަސްކޮށްދިނުމާއި އާރޑީނޯ ބޭނުންކޮށްގެން ތަފާތު އެކި ޕްރޮޖެކްޓްތައް ހަދަން ދަސްކޮށްދިނުން ހިމެނެއެވެ.\nދެމަސް ދުވަހުގެ މުއްދަތަށް ކުރިއަށް ގެންދިޔުމަށް ހަމަޖެހިފައިވާ މި ކޯހުގެ ފީ އަކީ -/2990 ރުފިޔާއެވެ. މިކޯހުގެ ކޮންމެ ބައިވެރިޔަކަށް ކޯސް ފުރިހަމަ ކުރުމަށް ބޭނުންވާ ހުރިހާ ސާމާނެއް ހިމެނޭ އާރޑީނޯ ކިޓެއް ފޯރުކޮށްދެވޭނެކަމަށް އިންތިޒާމްކުރާ ފަރާތުން މަޢުލޫމާތު ދެއެވެ.\nމި ކޯހުގެ ފުރަތަމަ ބެޗް މިދިޔަ ޑިސެމްބަރ މަހުގެ ތެރޭގައި ކާމިޔާބުކަމާއެކު ނިންމާލާފައި ވާ އިރު މިފަހަރުގެ ކޯހަށްވެސް ބޮޑު ތަރުޙީބެއް ލިބިގެންދާނެކަމަށް ކޯސް އިންތިޒާމުކުރާ ފަރާތުން ބުނެއެވެ.\nއާރޑީނޯ އަކީ އިލެކްޓްރޯނިކްސް ޕްރޮޓޯޓައިޕް ކުރުމާއި އުފެއްދުމަށް ބޭނުންކުރާ މައިކްރޯކޮމްޕިއުޓަރ އެކެވެ. އާރޑީނޯގެ އެހީގައި ގޭގައި ބޭނުންކުރާ ބޮކިތަކާއި، ޓީވީ އަދި އޭސީ ފަދަ ތަކެތި ފޯނުން ކޮންޓްރޯލް ކުރުމާއި، ގޭގައި ބޭނުން ކުރެވޭނެ ސެކިއުރިޓީ އެލާމް ސިސްޓަމެއް އުފައްދައި ބެލެހެއްޓުން ފަދަ ކަންކަމާއި، ހައިޑްރޯފޯނިކްސް އާއި އިންކިއުބޭޓަރ ފަދަ ތަކެތި ފަސޭހަކަމާއެކު ހަދާލެވިދާނެއެވެ. ކޯހުގައި ބައިވެރިވުމަށް ނަންނޯޓުކުރުމުގެ ފުރުޞަތު ހުޅުވާލާފައިވާއިރު، މި ކޯހާއި ބެހޭ އިތުރު މަޢުލޫމާތު ހޯދުމަށާއި، ބައިވެރިވުމަށް 9810500 އަދި 7335433، އަށް ފޯނުކޮށްގެން މައުލޫމާތު ސާފު ކުރެއްވޭނެއެވެ.


8 މަސް ކުރިން ( ޖޫން 1, 2019 )\nމިއަދަކީ ރަމަޟާން މަހުގެ 27 ވަނަ ދުވަހެވެ. މިއަދުވެސް، އާއްމުކޮށް މީހުން ގަންނަ ބާވާތްތަކުގެ އަގުތައް ބާޒާރުގައި އުޅޭ ގޮތެއް ބަލާލީމެވެ.\nބާޒާރުގައި ތަކެތީގެ އަގުތައް އުޅޭގޮތަށް ބަލާއިރު ލެޓިއުސްގެ އަގަށްވަނީ ކުރިން ހުރި އަގާ އަޅާބަލާއިރު ހެޔޮ ބަދަލެއް އައިސްފައެވެ. ރޯމަ މަހުގެ ފުރަތަމަ ދުވަހު ލެޓިއުސް ކިލޯއެއް ލިބެން ހުރީ 250 ރުފިޔާ އަށެވެ. ނަމަވެސް މިހާރު ލެޓިއުސް ކިލޯއެއް 150 ރުފިޔާ އަށް ލިބެން އެބަ ހުއްޓެވެ.


Russia Ge Gas Ethere Kurun Australia In Hutta Eh Nulaane!\nރަޝިޔާގެ ގޭސް ފެކްޓަރީއެއްގައި މަސައްކަތްތެރީން ހަރަކާތްތެރިވަނީ\nރަޝިޔާގެ ގޭސް އެތެރެކުރުން އޮސްޓްރޭލިޔާއިން ހުއްޓައެއް ނުލާނެ!\n23 އޭޕްރީލް 2022 - 20:14:31\nރަޝިޔާގެ ގޭސް އެތެރެކުރުން ހުއްޓާ ނުލާނެ ކަމަށް އޮސްޓްރޭލިޔާއިން ބުނެފިއެވެ.\nރަޝިޔާއާ ދެކޮޅަށް އަޅާފައިވާ ދަތިކުރުމުގެ ފިޔަވަޅުތަކުގެ ދަށުން އޮސްޓްރިއާއަށް ރަޝިޔާގެ ގޭސް އެތެރެކުރުން މަނާ ނުކުރެވޭނެކަމަށް އެގައުމުގެ މާލީ ވަޒީރު މެގްނާސް ބްރަނަ ވަނީ ވިދާޅުވެފައެވެ.\nޔޫކްރެއިންގައި ރަޝިޔާއިން ހިންގާ އަސްކަރީ ކެމްޕެއިނާ ގުޅިގެން ހުޅަނގުގެ ގިނަ ގައުމުތަކުން ވަނީ ރަޝިޔާއާ ދެކޮޅަށް އިގްތިސާދީ ގޮތުން ބޮޑެތި ދަތިކުރުމުގެ ފިޔަވަޅުތަކެއް އަޅާފައެވެ.\nހުކުރު ދުވަހު ސީއެންއެން އަށް މައުލޫމާތު ދެއްވަމުން ބްރަނަ ވިދާޅުވީ އޭނާގެ ގައުމުން މޮސްކޯއާ ދެކޮޅަށް "ހުރިހާ ދަތިކުރުމުގެ ފިޔަވަޅުތަކެއް" އެޅުމަށް ތާއީދުކުރާ ކަމަށާއި ނަމަވެސް ގޭހުގެ ވިޔަފާރި ކުރުން ހުއްޓާ ނުލާނެ ކަމަށެވެ.\nއޭނާ އިތުރަށް ވިދާޅުވީ އޮސްޓްރިއާގެ އިންޑަސްޓްރީތައް ރަޝިއާގެ ގޭހަށް ބަރޯސާ ވެފައިވާ ކަމަށާއި، އަދި އެނޫން އެހެން މަގެއް ފެނިފައި ނުވާ ކަމަށެވެ.\nމިދިޔަ މަހު އީޔޫއިން ވަނީ 2030 ވަނަ އަހަރު އަންނަންވާއިރަށް ރަޝިއާގެ ގޭހަށް ބަރޯސާވުން ހުއްޓާލުމުގެ ޕްލޭނެއް ތައާރަފުކޮށްފައެވެ. ޖަރުމަނުގެ އިތުރުން މެދުތެރޭ އަދި އިރުމަތީ ޔޫރަޕްގެ އެހެން ބައެއް ގައުމުތަކުން އަދިވެސް ބަރޯސާވަނީ ރަޝިއާގެ ހަކަތައަށެވެ.\nޖަރުމަނުވިލާތުގެ އިކޮނޮމިކް މިނިސްޓަރު ރޮބަރޓް ހާބެކް މިދިޔަ މާރިޗު މަހު ވިދާޅުވީ ރަޝިޔާގެ ގޭހާއި ތެލުގެ އިމްޕޯޓް ވަގުތުން ހުއްޓަލުމުން ވަޒީފާ ނެތުމާއި، ފަޤީރުކަން އިތުރު ވުމާއި، ގެދޮރު ހޫނު ނުކުރެވޭ މީހުން އިތުރުވެދާނެ ކަމަށެވެ.\nއަނެއްކޮޅުން، ޔޫކްރެއިންގެ ރައީސް ވޮލޮޑިމީރް ޒެލެންސްކީ ވަނީ، ރަޝިޔާގެ ތެލާއި ގޭސް ބޭނުންކުރުން މަނާކުރުމަށް ނުވަތަ މަދުކުރުމަށް "ސާފު ޓައިމްޓޭބަލެއް" ގެންގުޅުމަށް އީޔޫގެ މެމްބަރުންގެ ކިބައިން އެދިވަޑައިގެންފައެވެ.\nރަޝިޔާއިން ޔޫކްރެއިން ގައި ހަނގުރާމަ ހިންގަން ފަށާފައިވަނީ މިއަހަރުގެ ފެބްރުއަރީ 24 ވަނަ ދުވަހުއެވެ.


Yameen Shareeathakee script liyegen kulhey filmeh: Ghassan\nޔާމީނުގެ ޝަރީއަތަކީ ސުކްރިޕްޓް ލިޔެގެން ކުޅޭ ފިލްމެއް: ޣައްސާން\nގުރައިދޫ ދާއިރާގެ މެންބަރު ޣައްސާން މައުމޫން: ކުރީގެ ރައީސް އަދި ބޭބޭފުޅު ޔާމީން ދިފާއު ކުރެއްވާ ވާހަކަފުޅު ދެއްކެވި\nކުރީގެ ރައީސް އަބްދުﷲ ޔާމީން ގާނޫނީ ގޮޅިއަކަށް ފައްތަން މަސައްކަތް ކުރާ މީހުންނާ ވެސް ގާނޫނު އަަރާ ހަމަކުރާނެ ދުވަހެއް އަންނާނެ ކަމަށާއި އެ ޝަރީއަތަކީ ސުކްރިޕްޓެއް ލިޔެން ކުޅޭ ފިލްމެއް ކަމަށް ގުރައިދޫ ދާއިރާގެ މެންބަރު އަދި ރައީސް މައުމޫންގެ ދަރިކަލުން ޣައްސާން މައުމޫން ވިދާޅުވެއްޖެ އެވެ.\nޣައްސާން މިހެން ވިދާޅުވީ ރޭ ޗެނަލް 13 އިން ގެނެސްދިން ޕްރަގްރާމެއްގައި ވާހަކަފުޅު ދައްކަވަމުންނެވެ.\nކުރީގެ ރައީސް އަބްދުﷲ ޔާމީން އަބްދުލްގައްޔޫމްގެ މައްޗަށް އުފުލާފައިވާ މަނީ ލޯންޑްރިން މައްސަލާގެ ޝަރީއަތް އޮތީ ނިމުމަކާ ހަމައަށް އައިސްފައެވެ. ދެން އޮތީ ހުލާސާ ބަޔާން އިއްވުމެވެ. އެންމެ ފަހުން މި މައްސަލާގައި އެންމެ ފަހުން ބޭއްވި އަޑުއެހުމުގައި ހެއްކާ ގުޅޭ ގޮތުން ވާހަކަ ދައްކާ ވަނީ ނިންމާފަ އެވެ. އެހެންވެ މައްސަލަ ބައްލަވާ ކުރިމިނަލް ކޯޓުގެ އިސް ގާޒީ އަހުމަދު ހައިލަމް ނިންމެވީ މި މަހުގެ 10 ވަނަ ދުވަހު ހުލާސާ ބަޔާން އިއްވުމަށް އަޑުއެހުމެއް ބާއްވާށެވެ. ނަމަވެސް މިހާރު ނުވަ ވަނަ ދުވަހަށް ހުލާސާ ބަޔާން އިއްވުން ވަނީ އަވަސް ކޮށްފައެވެ.\nޣައްސާން ވިދާޅުވީ ރައީސް ޔާމީން ކުށެއް ކުރައްވާފައި ނުވާ ކަމަށާ އެކަން އެމަނިކުފާނުގެ މައްޗަށް ކުރިއަށް ގެންދަވާ ޝަރީއަތުގެ އަޑުއެހުންތަކުން ވެސް ހާމަވާ ކަމަށެވެ. އަދި ޝަރީއަތްތަކުން ފެނުނު މަންޒަރުތަކުން ރައްޔިތުން ވެސް މިއަދު ހުކުމް ކޮށްފައިވާ ކަމަށާ އެ ހުކުމަކީ ރައީސް ޔާމީން ކުށެއް ކުރައްވާފައި ނުވުން ކަމަށެވެ.\nޣައްސާން ވަނީ ރައީސް ޔާމީންގެ ޝަރީއަތުގެ އަޑުއެހުންތަކުގައި ދައުލަތުން ދައްކާ ވާހަކަތަކާއި ދައުލަތުން އަމަލު ކުރާ ގޮތާމެދު ވެސް ވަރަށް ބޮޑަށް ކަންބޮޑުވުން ފާޅު ކުރައްވާފަ އެވެ. އަޑުއެހުންތައް ކުރިއަށްދާއިރު އެއީ މާކުރިން ލިޔެ ތައްޔާރުކޮށްފައިވާ ސްކްރީންޕްލޭއަކަށް ކުޅެމުންދާ ފިލްމެކޭ ހީވާ ފަހަރު ދާކަމަށް ޣައްސާން ވިދާޅުވި އެވެ.\n"ޝަރީއަތް ބަލަން އިން މީހެއްގެ ހައިސިއްޔަތުން އަޅުގަނޑަށް އިހުސާސު ކުރެވުނު މިއީ ފިލްމެއް ކުޅޭ ގޮތަށް ސްކްރިޕްޓް ލިޔެގެން ބަޔަކު ލައްވާ ރައީސް ޔާމީނަށް ލަނޑެއް ދިނުމަށްޓަކައި ވަކި ބައެއްގެ މަގުސަދުތަކެއް ހާސިލު ކުރުމަށްޓަކައި ކުރާ ކަމެކޭ." ޣައްސާން ވިދާޅުވިި އެވެ.\nމިހާރު މި ކަންކަން ރާއްވަވައިގެން ހިންގަވާ ބޭފުޅުންނާއި، އަމަލީ ގޮތުން ބައިވެރިވެވަޑައިގަންނަވާ ބޭފުޅުންނާ އަދި މިކަމަށް އެހީތެރިވާ ބޭފުޅުން ހަނދުމަފުޅު ކުރައްވަން ވާނެ އެބޭފުޅުން ރައީސް ޔާމީން މަޅިއަކަށް ފައްތާފައި ދޭން އުޅޭ ލަނޑު ދީފިކަމުގައި ވާނަމަ ކޮންމެވެސް ދުވަހަކުން އެ ބޭފުޅުން ވެސް ގާނޫނުގެ ކުރިމައްޗަށް ހާޒިރު ކުރާނެ ކަން.\nޣައްސާން މައުމޫން | ގުރައިދޫ ދާއިރާގެ މެންބަރު\nރައީސް ޔާމީންގެ މައްޗަށް މަނީ ލޯންޑްރިންގެ ދައުވާ ކުރަނީ އެމްއެމްޕީއާރްސީގެ ކޮރަޕްޝަން އެންމެ ބޮޑަށް ތުހުމަތުވާ އެސްއޯއެފް ކުންފުނީގެ އެކައުންޓުން ދެ ޗެކަކުން އެއް މިލިއަން ޑޮލަރު އިސްލާމިކް ބޭންކްގައި އޮންނަ ޔާމީންގެ ސޭވިން އެކައުންޓަށް ޖަމާކުރި މައްސަލައިގަ އެވެ. އެ އެއް މިލިއަން ޑޮލަރު އޭގެ ފަހުން ވަނީ އިސްލާމިކް ބޭންކްގައި އޮންނަ ރައީސް ޔާމީންގެ ޖެނެރަލް އިންވެސްޓްމެންޓް އެކައުންޓަކަށް ޓްރާންސްފާކޮށްފަ އެވެ.\nއޭގެ ފަހުން އެންޓި ކޮރަޕްޝަން ކޮމިޝަން (އޭސީސީ) އާއެކު ރައީސް ޔާމީން ވަނީ އެސްކްރޯ އެކައުންޓެއް ހެދުމަށް އެއްބަސްވުމެއް ހަދާފަ އެވެ. އެގޮތަށް އެއްބަސްވީ އެ މައްސަލާގެ ތަހުގީގު ނިމެންދެން އެ އެކައުންޓްގައި އެ ފައިސާތައް ބެހެއްޓުމަށެވެ. އެކަމަކު، ރައީސް ޔާމީން އެ އެއްބަސްވުމާ ހިލާފުވެވަޑައިގެންފައިވާ ކަމަށް ދައުލަތުން ބުނެ އެވެ. އެސްކްރޯ އެކައުންޓަށް ޔާމީން ޖަމާކުރެއްވީ އެސްއޯއެފްއިން ލިބުނު ފައިސާ ނޫން ކަމަށާއި އެ އެކައުންޓަށް ޖަމާކުރެއްވީ މޫސާ ޒަމީރުގެ ފަރާތްޕުޅުން ހޯއްދެވި ފައިސާތަކެއް ކަމަށް ދައުލަތުން ވަނީ ބުނެފަ އެވެ. އެސްކްރޯ އެކައުންޓަށް ފައިސާ ޖަމާކޮށްފައިވަނީ ޒަމީރުގެ އެކައުންޓުންނެވެ.ޒުރުވެރިވެފަ އެވެ.\nރައީސް އަބްދުﷲ ޔާމީން ގައްސާން މައުމޫން އެމްއެމްޕީއާރްސީ + ކްރިމިނަލް ކޯޓް ޕޮލިޓިކްސް ރައީސް ޔާމީންގެ ޝަރީއަތް


تَدْوِيْنُ السُّنَّةِ النَّبَوِيَّةِ – 10 – (ސުންނަތުގެ މަޤާމަށް ދަލާލަތުކުރާ ބައެއް ޙަދީޘްތައް) – DhiSalafiyyah\nއަބޫ ރާފިޢު ރިވާކުރެއްވިއެވެ. ﷲގެ ރަސޫލާ صلى الله عليه وسلم ޙަދީޘްކުރެއްވިއެވެ.\n((لَا أُلْفِيَنَّ أَحَدَكُمْ مُتَّكِئًا عَلَى أَرِيكَتِهِ يَأْتِيهِ أَمْرٌ مِمَّا أَمَرْتُ بِهِ أَوْ نَهَيْتُ عَنْهُ، فَيَقُولُ: لَا أَدْرِي، مَا وَجَدْنَا فِي كِتَابِ اللَّهِ اتَّبَعْنَاهُ)) [رواه أبو داود في سننه (٥/١٢ ح: ٤٦٠٥) ورجاله كلهم ثقات، ورواه أيضا الترمذي في كتاب العلم من جامعه (٥/٣٧ ح: ٢٦٦٣) وقال: هذا حديث حسن صحيح]\nމާނައީ: ” ތިމަންކަލޭގެފާނު ކުރައްވާފައިވާ އަމުރެއް ނުވަތަ ނަހީއެއް ތިޔަބައިމީހުންކުރެ މީހެއްގެ ގާތަށް އައުމުން، ސޯފާގޮނޑީގައި ލެނގިގެން އިނދެފައި މިފަދައިން ބުނާމީހަކު ކަމުގައި ތިޔަބައިމީހުން ނުވާށެވެ. ‘ތިއެއް އަހަންނަކަށް ނޭނގެއެވެ. ﷲގެ ފޮތުގައިވާ އެއްޗެއްނަމަ އަހަރުމެން އެއަށް ތަބާވާނަމެވެ.’ “\nއަލްމިޤްދާމު ބުން މަޢްދީކަރިބު ވިދާޅުވިއެވެ. ހަމަކަށަވަރުންﷲގެ ރަސޫލާ صلى الله عليه وسلم ޙަދީޘްކުރެއްވިއެވެ.\n((أَلَا إِنِّي أُوتِيتُ الْكِتَابَ، وَمِثْلَهُ مَعَهُ أَلَا يُوشِكُ رَجُلٌ شَبْعَانُ عَلَى أَرِيكَتِهِ يَقُولُ عَلَيْكُمْ بِهَذَا الْقُرْآنِ فَمَا وَجَدْتُمْ فِيهِ مِنْ حَلَالٍ فَأَحِلُّوهُ، وَمَا وَجَدْتُمْ فِيهِ مِنْ حَرَامٍ فَحَرِّمُوهُ…)) [رواه أبو داود في سننه (٥/١٠ ح: ٤٦٠٤) ورجاله كلهم ثقات، ورواه أيضا الترمذي في كتاب العلم من جامعه (٥/٣٨ ح: ٢٦٦٤) وقال: هذا حديث حسن غريب من هذا الوجه]\nމާނައީ: “ދަންނާށެވެ. ހަމަކަށަވަރުން ކީރިތި ޤުރުއާނާއެކު ހަމަ އެފަދަ އެއްޗެއް (އެބަހީ: ސުންނަތް) ތިމަންކަލޭގެފާނަށް ދެއްވުނެވެ. ދަންނާށެވެ. ބަނޑުފުރައިގެން ސޯފާ ގޮނޑީގައި އިނދެފައި މިފަދައިން ބުނާނެ ދުވަސް ގާތްވެއްޖެއެވެ. ‘މި ޤުރުއާނުގައި ތިޔަބައިމީހުން ހިފާށެވެ. އޭގައިވާ ޙަލާލު ކަންތައްތައް ޙަލާލުކަމަށް ދެކޭށެވެ. އަދި އޭގައިވާ ޙަރާމް ކަންތައްތައް އެއީ ޙަރާމްކަންތައްތައްކަމުގައި ދެކޭށެވެ. “\nޖާބިރު ބުން ޢަބްދުﷲ ވިދާޅުވިއެވެ. ﷲގެ ރަސޫލާ صلى الله عليه وسلم ޙަދީޘްކުރެއްވިއެވެ. ((لَعَلَّ أَحَدَكُمْ أَنْ يَأْتِيَهُ حَدِيثٌ مِنْ حَدِيثِي وَهُوَ مُتَّكِئٌ عَلَى أَرِيكَتِهِ فَيَقُولُ: دَعُونَا مِنْ هَذَا ، مَا وَجَدْنَا فِي كِتَابِ اللَّهِ اتَّبَعْنَا)) [أخرجه الخطيب في كتابه الكفاية (ص: ٤٢) من طريقين ، وكذلك ابن عبد البر في جامع بيان العلم وفضله (٢/١٨٩)]\nމާނައީ: “ތިޔަބައިމީހުންކުރެ މީހަކު ސޯފާ ގޮނޑީގައި ލެނގިގެން އިންނަނިކޮށް ތިމަންކަލޭގެފާނުގެ ޙަދީޘެއް އައުމުން މިފަދައިން ބުނުމުގެ ބިރު ހީވެއެވެ. ތިދޫކޮށްލާފައި ﷲގެ ފޮތުގައިވާ އެއްޗަކަށް އަހަރުމެން ތަބާވާނަމެވެ.”\nހަމަކަށަވަރުން ﷲގެ ރަސޫލާ صلى الله عليه وسلم ޙަދީޘްކުރެއްވިކަމަށް ޢިރްބާޟު ބުން ސާރިޔާ ރިވާކުރައްވާ ވިދާޅުވިއެވެ.\n((أُوصِيكُمْ بِتَقْوَى اللَّهِ وَالسَّمْعِ وَالطَّاعَةِ، وَإِنْ عَبْدًا حَبَشِيًّا، فَإِنَّهُ مَنْ يَعِشْ مِنْكُمْ بَعْدِي فَسَيَرَى اخْتِلَافًا كَثِيرًا، فَعَلَيْكُمْ بِسُنَّتِي وَسُنَّةِ الْخُلَفَاءِ الْمَهْدِيِّينَ الرَّاشِدِينَ، تَمَسَّكُوا بِهَا وَعَضُّوا عَلَيْهَا بِالنَّوَاجِذِ، وَإِيَّاكُمْ وَمُحْدَثَاتِ الْأُمُورِ، فَإِنَّ كُلَّ مُحْدَثَةٍ بِدْعَةٌ، وَكُلَّ بِدْعَةٍ ضَلَالَةٌ)) [رواه أبو داود في سننه (٥/١٣ ح: ٤٦٠٧) ورجاله كلهم ثقات، ورواه أيضا الترمذي في كتاب العلم من جامعه (٥/٤٤ ح: ٢٦٧٦) وقال: هذا حديث حسن صحيح]\nމާނައީ: “ﷲއަށް ތަޤުވާވެރިވުމަށާއި އަޑުއަހާ ކިޔަމަންވުމަށް، ތިޔަބައިމީހުންނަށް ތިމަންކަލޭގެފަނު ވަޞިއްޔަތްކުރައްވަމެވެ. އެއީ (އެބަހީ: ވެރިއަކަށް ހުރީ) ޙަބަޝީ އަޅަކުކަމުގައިވިޔަސްމެއެވެ. ފަހެ ހަކަމަށަވަރުން ތިމަންކަލޭގެފާނަށް ފަހު އުޅެފިމީހަކަށް ގިނަ ޚިލާފުތައް ފެންނާނެތެވެ. ފަހެ ތިމަންކަލޭގެފާނުގެ ސުންނަތާއި ތެދުމަގުގައި ތިއްބެވި ޚަލީފާއިންގެ ސުންނަތުގައިވެސް ހިފާށެވެ. އޭގައި ވަރުގަދައަށްހިފާ ކޮލުދަތްތަކުން ހިފަހައްޓާށެވެ. އަދި (ދީނުގައި) އަލަށް ތަޢާރަފުކުރެވޭ ކަންތައްތަކަށް ރައްކާތެރިވާށެވެ. ފަހެ ހަމަކަށަވަރުން (ދީނަށް ތަޢާރަފުކުރެވޭ) ކޮންމެ އާކަމަކީ ބިދުޢައެކެވެ. އަދި ކޮންމެ ބިދުޢައަކީ މަގުފުރެދުމެކެވެ.”\nސުންނަތައް ތަބާވުމަށް ބާރުއަޅުއްވާފައިވާ، މިނޫނަސް ވަރަށް ގިނަ ޙަދީޘް ބަސްފުޅުތައްވެއެވެ. \n އިތުރު ނައްޞުތައް ބައްލަވަން ބޭނުންފުޅުނަމަ عبد الغني بن عبد الخالق ލިޔުއްވާފައިވާ (حجية السنة) މި ފޮތް، މުރާޖަޢާކުރައްވާށެވެ.


އޭނާގެ ގެއިން ހިނގާފައި މިސްކިތަށް ދިއުމުގައި އަޅާ ކޮންމެ ފިޔަވަޅަކަށް އެއްއަހަރުގެ ރޯދައަށް ހުރުމުގެ ޘަވާބު ލިބޭ\n29 ސެޕްޓެންބަރ 2017 | ހުކުރު 10:27\nގިނަބަޔަކު ހުކުރު ޖަމާއަތުގައި ބައިވެރިވެގެން.\n1. أوس بن أوس رضي الله عنه ވިދާޅުވެފައި ވެއެވެ. ތިމަންނަ ރަސޫލާ صلى الله عليه و سلم ޙަދީޘްފުޅު ކުރައްވަނިކޮށް އަޑުއެއްސެވީމެވެ. “ހުކުރު ދުވަހުގައި މީހަކު ހިނައިގަނެ، އެ ހިނައިގަތުން ފުރިހަމަ ހިނެއިގަތުމެއްގައި ހަދައި، އެދުވަހުގައި ވީހާވެސް ކުރިން މިސްކިތައް ގޮސް، އަދި އޭނާ އެދުވަހުގައި ހުކުރުނަމާދަށް ދިޔައީ ހިނގާފަ، އެއްވެސް ސަވާރީއަކަށް ނާރައެވެ. އަދި މިސްކިތުގައި އިމާމާއި ވީހާވެސް ކައިރިއަށް ޖެހި އެގޮތުގައި ޤާއިމްވެ އިދެ، އިމާމްގެ ޚުޠުބާއަށް އަޑުއެހުމުގައި ދެމިހުރެ އިތުރު އެއްވެސް ބޭކާރު ކަމެއް ނުކުރެއެވެ. އޭނާއަށް ޘަވާބުގެ ގޮތުގައި އެ ނަމާދަށް ދިއުމަށްޓަކައި އެޅި ކޮންމެ ފިޔަވަޅަކަށް އެއް އަހަރުގެ ޘަވާބުވެއެވެ. އެއީ ކޮންމެ ފިޔަވަޅަކަށް އެއްއަހަރުގެ ރޯދައާއި އެއްއަހަރުގެ ނަމާދު ޤާއިމްކުރުމުގެ އަޖުރެވެ.”\n2. أبو هريرة رضي الله عنه ވިދާޅުވެފައި ވެއެވެ. ނަބިއްޔާ صلى الله عليه و سلم ޙަދީޘްފުޅު ކުރެއްވިއެވެ. “ހުކުރު ދުވަހުގައި މަލާއިކަތުން މިސްކިތުގެ ދޮރުކޮޅު ތަކުގައި ދެމިތިއްބަވައެވެ. މިސްކިތައް ވަންނަ މީސްތަކުން އެންމެ ފުރަތަމަ އަދި އެއަށް ފަހު ވަންނަ މީހުން އެތަރުތީބުން ލިޔުއްވައެވެ. އެންމެ ފުރަތަމަ ވަޤުތުގައި މިސްކިތައް ވަންނަ މީހުންނަށް ޖަމަލެއް ހަދިޔާ ކުރުމުގެ ޘަވާބު ލިބިދެއެވެ. ދެވަނަ ވަޤުތުގައި މިސްކިތައް ވަންނަ މީހުންނަށް ގެރިއެއް ހަދިޔާ ކުރުމުގެ ޘަވާބު ލިބިދެއެވެ. އެއަށްފަހު ތިންވަނަ ވަޤުތުގައި ކަންބަޅިއެވެ. އެއަށްފަހު ކުކުޅެކެވެ. އެއަށްފަހު ކުކުޅުބިހެއް ހަދިޔާކުރުމުގެ ޘަވާބެއެވެ. އިމާމް ޚުޠުބާ ދިނުމަށް ނުކުތުމުން މަލާއިކަތުން ލިޔުއްވާ ފޮތްތަށް ބަންދު ކޮށްލެއްވުމަށް ފަހު ޒިކުރު އަޑުއެއްސެވުމަށް އިށީންނަވައެވެ.”\n3. سلمان الفارسي رضي الله عنه ވިދާޅުވެފައިވެއެވެ. ރަސޫލުއް ﷲ صلى الله عليه و سلم ޙަދީޘްފުޅު ކުރެއްވިއެވެ. “ހުކުރު ދުވަހުގައި ހިނައިގަނެ، އޭނާއަށް ކުޅަދާނަވީ މިންވަރަކަށް ހަށިގަނޑު ޠާހިރުކޮށް ހިނައިގަތުމަށްފަހުގައި ހަށިގަނޑުގައި ހުވަނދުލައި މިސްކިތައް ދިއައެވެ. މިސްކިތަށް ދިއުމަށްފަހު ދެމީހެއް ވަކިކޮށް އޭނާ ނަހަދައެވެ. އަދި މިސްކިތުގައި ސުންނަތް ނަމާދު ވެވުނު މިންވަރަކަށް ކުރުމަށްފަހުގައި، އިމާމް ޚުޠުބާ ދިނުމަށް ނުކުތުމުން ކަނުލައި އަޑުއެހުމުގައި ދެމިހުންނެވިއެވެ. މިމީހާއަށް ލިބިދޭ އަޖުރަކީ ހުކުރުން ފަށައިގެން އަންނަންއޮތް ހުކުރު ދުވަހުގެ ދެމެދުގައި ކުރެވޭ ފާފަތައް އެކަލާނގެ ފުއްސަވާނެތެވެ.”\n4. أبو هريرة رضي الله عنه ވިދާޅުވެފައިވެއެވެ. ރަސޫލާ صلى الله عليه و سلم ޙަދީޘްފުޅު ކުރެއްވިއެވެ. “ހުކުރު ދުވަހުގައި މިސްކިތުގައި އިމާމް ޚުޠުބާ ދެނިކޮށް ތިބާ، ތިބާގެ އަޚާއަށް “ކަލޭ ހިމޭނުން އިންނާށޭ” ބުނިކަމުގައި ވިޔަސް ފަހެ، އެހިނދު ތިބާ ހުއްދަވެގެންނުވާ ކަމެއް ކޮށްފިއެވެ.”އެހެން ރިވާޔަތެއްގައި ވެއެވެ. “ހުއްދަވެގެން ނުވާ ކަމެއް ކޮށްފި މީހާއަށް ހުކުރުނަމާދެއް ނުވެއެވެ.”މި އެއްމެހައި ޙަދީޘްފުޅުތަކުން ފައިދާތަކެއް ލިބިދެއެވެ. ހުކުރު ނަމާދު ޤާއިމްކުރުމަށް ހުރި ޝަރުޠުތަކާއި، އަދަބު ތަކާއި، ސުންނަތްތަކުގައި ޤާއިމްވެ، އެގޮތުގައި ނަމާދުކުރި މީހާއަށް މަތިވެރިވެގެންވާ ޘަވާބާއި ދަރުމަ ލިބިދެއެވެ.\nފުރަތަމައީ : އޭނާގެ ގެއިން ހިނގާފައި މިސްކިތައް ދިއުމުގައި އަޅާ ކޮންމެ ފިޔަވަޅަކަށް އެއްއަހަރުގެ ރޯދައަށް ހުރުމުގެ ޘަވާބާއި، އެއްއަހަރުގެ ނަމާދު ޤާއިމް ކުރުމަށް ހުންނަ މީހެއްގެ ޘަވާބު އޭގެ ފުރިހަމަ ގޮތުގައި ލިބިދެއެވެ.\nދެވަނައީ : ޖަމަލެއް ﷲ އަށް ކުށްތަން ކުރާ މީހެއްގެ ޘަވާބު ލިބުމެވެ. އަދި ބަކަރިއެއް ﷲ އަށް ކުށްތަން ކުރާ މީހެއްގެ ޘަވާބު ލިބިދެއެވެ. ބައެއް ރިވާޔަތްތަކުގައި ދަޅުފަޅާފައިވާ ބަކަރިއެއްގެ ސިފައިގައި ޒިކުރުވެގެން ވެއެވެ. ފަހެ، އެއީ އިތުރު ފުރިހަމަ ކަމެކެވެ. އަދި ދަޅުފަޅައިފައި ވުމަކީ ބަކަރީގެ ބުރަޞޫރަ އިތުރަށް ފުރިހަމަ ވެގެން ދިއުމެކެވެ. އެއަށްފަހު ކުކުޅެއް ﷲ އަށް ކުށްތަން ކުރުމުގެ ޘަވާބެއެވެ. ނުވަތަ ކުކުޅު ބިހެކެވެ. މި ޘަވާބު ލިބިގެންދަނީ އެމީހަކު ނަމާދަށް އަންނަ ވަޤުތައް ނިސްބަތްވެގެންނެވެ.\nތިންވަނައީ : އެމީހެއްގެ ފާފަ ފޮހެވިގެން ދިއުމެވެ. އެއީ ހުކުރު ދުވަހުން ފަ%D


ނައިބު ރައީސް ފައިސަލް ނަސީމްގެ އެންމެ ބޮޑު ތައުރީފެއް ނަޒޫއަށް | Mendhuru Online\nމިދިޔަ ހުކުރު ދުވަހު ހޭއްޔާންބޯ ޕްރޮގްރާމްގައި ނައިބުރައީސް ފައިސަލް ނަސީމް ވިދާޅުވީ އޭރުވެސް އަދި މިހާރުވެސް އެންމެ ބޮޑު އެހީތެރިކަމެއް ލިބެނީ ކޮއްކޮ ނަޒޫގެ ފަރާތުންކަމަށެވެ. މިގޮތުން ނަޒޫ އަބަދުވެސް އެންމެފުރަތަމަ ގައުމާއި ރައްޔިތުން އިސްކުރުމަށް ބާރު އަޅައެވެ. އަދި މަސައްކަތުގައި ކުރިޔަށްދާންވެސް އެންމެ ބޮޑަށް ބާރު އަޅަނީ ނަޒޫ ކަމަށެވެ. އަންހެން ކަނބަލުންގެ ބައިވެރިވުމާއި ލީޑަރޝިޕް މިސަރުކާރުގައިވަރަށް ފުޅާދާއިރާއެއްގައި އެބައޮތް ކަމަށް ވެސް ނައިބު ރައީސް ފައިސަލް ނަސީމް ވިދާޅުވިއެވެ.\nނަޒްރާ ނަސީމް ނުވަތަ އާންމުކޮށް އެކަމަނާޔާށް ކިޔާނަމުންނަމަ ނަޒޫ އަކީ މިދިޔަ ފަސްއަހަރު ސިޔާސީ މައިދާނުގައި ފާހަގަ ކޮށްލެވޭ ފަރާތެކެވެ. ނަޒޫ އަކީ ފުވައްމުލަކުގެ ސިޔާސީ އާއިލާ އަކަށް އުފަން އަދި ފަސްޓް ޑިގްރީ އަދި މާސްޓާރސް ޑިގްރީ ހާސިލް ކޮށްފައިވާފަރާތެކެވެ. ނަޒޫ ފާހަގަވެގެން އައީ ފިރިކަލުން މަހްލޫފް ރައީސް ޔާމީނުގެ ވެރިކަމުގައި ހައްޔަރުކޮށް ނުހައްގުން ޖަލައްލެވުނު ހިސާބުންނެވެ. މީޑިޔާގަ ރައީސް ޔާމީނުގެ އަަނިޔާވެރި ސަރުކާރާއި ދެކޮޅަށް އަޑުއުފުލާ ޖަލުގައި ކުރާ އަނިޔާތަކާއި ޖަލުގައި ތިބޭ ގައިދީންގެ އާއިލާބައްދަލުވުންތަކައް ކުރާ ދަތި އުނދަގޫތައް ވެސް މީޑިޔާގަ ފަޅާ އަރުވާލީ ނަޒޫއެވެ. އަދި މަހްލޫފްގެ ހުރިހާ މެސެޖަކާއި ބަޔާންތަކެއް މީޑިޔާއަށް ދިނީ ނަޒޫ އެވެ. އަދި އޭރުގައި އެތައް ސިޔާސީ ބޭފުޅުންނެއް ހައްޔަރުގައި ތިބިއިރު އެހުރިހާ ސިޔާސީ ބޭފުޅުންގެ އަނބިންނަށް ހިތްވަރުދީ އެހުރިހާ ކަނބަލުން ގޮވައިގެން އެކުވެރިކަމާއެކު ނަޒޫއުޅުނެވެ.\nސަރުކާރު ބަދަލުކުރަން ކުރެވުނު މަސައްކަތުގައި ހެދުނު ބޮޑު ކޯލިޝަންގެ ނައިބް ރައީސްގެ ޓިކެޓް ފައިސަލް ނަސީމް އަށް ލިބުނު ހިސާބުން ފައިސަލް ނަސީމްގެ ކެންޕެއިން މެނޭޖަރަކީވެސް އަދި ސެކްރެޓަރީ އަކީ ވެސް ނަޒޫއެވެ. ހުރިހާ ރަށަކަށް ދިއުމުގެ ކޯރޑިނޭޝަން ރައީސް ސޯލިހްގެ ޓީމް އާއި ގުޅިގެން ކުރަމުން އަދި ހުރިހާ ރަށަކަށް ފައިސަލް ނަސީމް އަރިހުގައި ދިޔައެވެ. މިހާރުވެސް އެކުރައްވަނީ އެމަސައްކަތާއެކީ ނައިބްރައީސްގެ ސެކްރެޓޭރިއެޓް އިންކުރަން ޖެހޭ ހުރިހާ މަސައްކަތެކެވެ. އަދި އެއީ މިޔަދު މިނިސްޓަރ މަހްލޫފްގެ ގޭތެރޭ ހުރިހާ ކަމެއް ކުރަމުން އަދި ކުޑަ ދަރިފުޅު އެލީގެ ހުރިހާ ކަމެއް ފުރިހަމަކުރަމުންނެވެ.\nރައީސް ސޯލިހުގެ ޒައާމަތުގައި އަންހެން ކަނބަލުންނަށް އަންނަނީ ގައުމުގެ މަތީ އެތައް މަގާމަކުން ޖާގަ ހޯދާ ދެއްވަމުންނެވެ.


Raajje ah ithuru Submarine cable eh genna midhanee visnamun: Maleeh\nރާއްޖެއަށް އިތުރު ސަބްމެރިން ކޭބަލެއް ގެންނަން ވިސްނަން: މަލީހް\nމިނިސްޓަރު މަލީހް، އަވަސް އަވަސް ދެއްވި އިންޓަވިއުގެ ތެރެއިން -- ފޮޓޯ: އަހުމަދު ޝުރާއު | އަވަސް\nއިންޓަނެޓްގެ ހިދުމަތް އިތުރަށް ރަނގަޅުކޮށް އަގުހެ ޔޮ ކުރުމުގެ ގޮތުން ރާއްޖެއަށް އިތުރު ސަބްމެރިން ކޭބަލެއް ގެނައުމުގެ ދުރު ވިސްނުމެއް ގެންގުޅުއްވާ ކަަމަށް ސައިންސް އެންޑް ޓެކްނޮލޮޖީ މިނިސްޓަރު މުހައްމަދު މަލީހު ޖަމާލް ވިދާޅުވެއްޖެ އެވެ.\nމިނިސްޓަރު މަލީހް ވިދާޅުވީ، ރާއްޖޭގެ އެއްކޮޅުން އަނެއް ކޮޅަށް އޮންނަނީ ދެ ސަބްމެރިން ފައިބާ އޮޕްޓިކް ކޭބަލްސް ކަމަށާއި އެގޮތުން ރާއްޖެއިން ބޭރުން ގުޅުވާލެވިފައިވަނީ އިންޑިއާއިން އަދި ސްރީލަންކާއިން ކަމަށެވެ.\n"އަޅުގަނޑުމެންގެ ވިސްނުން އެބަހުރި މިހާރަށްވުރެ ރަނގަޅު ކަނެކްޓިވިޓީއެއް، ސެކިއުރިޓީ އިތުރަށް ވަރުގަދަ ކުރުމަށްޓަކައި އިތުރު ކޭބަލްއެއް ރާއްޖެއަށް ގެނެވޭނެ ވިސްނުންތަކެއް،" އޭނާ ވިދާޅުވި އެވެ.\nމިނިސްޓަރު ވިދާޅުވި ގޮތުގައި އެކަމަށް ދިއުމަށް ސަރަހައްދަށް ބަލާއިރު އެންމެ ވަރުގަދަ ތަންތަނަކަށް އޮތީ ސިންގަޕޫރެވެ. ދެން އެފްރިކާ ބައްރުން ޖިބޫޓީ އެވެ.\nމިނިސްޓަރު ވިދާޅުވީ، އެ ދެ ގައުމުގެ ސަބްމެރިން ކޭބަލަކީ ވަރަށް ވަރުގަދަ ދެ އިންޓަނެޓް ކޭބަލް ކަމަށާއި އެ ގައުމުތަކުގެ ކޭބަލް ރާއްޖެއަށް ގުޅުވާލެވިއްޖެނަމަ އޭގެ ސަބަބުން އިންޓަނެޓްގެ އަގަށާއި ސެކިޔުރިޓީއަށް އިތުރު ބާރެއް ލިބިގެންދާނެ ކަމަށެވެ.\nމިނިސްޓަރު ވިދާޅުވީ، އެކަމަކީ ލޯންގް ޓާމް ޕްލޭނެއް ކަމަށާއި އެކަމަށް ގާތްގަނޑަކަށް 20 ނުވަތަ 30 މިލިއަން ޑޮލަރު ހަރަދު ކުރަން ޖެހޭނެ ކަމަށެވެ.